title: Decizia (UE) 2017/1021 a Comisiei din 10 ianuarie 2017 privind ajutorul de stat SA.44727 2016/C (ex 2016/N) pe care Franța intenționează să îl pună în aplicare în favoarea grupului Areva [notificată cu numărul C(2016) 9029] (Text cu relevanță pentru SEE. )

text:
                  17.6.2017

                  RO

                  Jurnalul Oficial al Uniunii Europene

                  L 155/23

            DECIZIA (UE) 2017/1021 A COMISIEI
      din 10 ianuarie 2017
      privind ajutorul de stat SA.44727 2016/C (ex 2016/N) pe care Franța intenționează să îl pună în aplicare în favoarea grupului Areva

            [notificată cu numărul C(2016) 9029]

      (Numai textul în limba franceză este autentic)
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene, în special articolul 108 alineatul (2) primul paragraf,
      având în vedere Tratatul de instituire a Comunității Europene a Energiei Atomice,
      având în vedere Acordul privind Spațiul Economic European, în special articolul 62 alineatul (1) litera (a),
      după ce părțile interesate au fost invitate să își prezinte observațiile în temeiul articolelor menționate anterior (1) și având în vedere observațiile acestora,
      întrucât:
      1.   PROCEDURA

                  (1)

                  În urma contactelor din faza de prenotificare, la 29 aprilie 2016 autoritățile franceze au notificat Comisiei un ajutor de restructurare în favoarea grupului Areva (denumit în continuare „grupul Areva”) sub forma unei subscrieri a statului francez la două majorări de capital. Autoritățile franceze au furnizat Comisiei informații suplimentare prin scrisorile din 27 mai și 6 iulie 2016.

                  (2)

                  Prin scrisoarea din 19 iulie 2016, Comisia a informat autoritățile franceze cu privire la decizia sa de a iniția procedura prevăzută la articolul 108 alineatul (2) din Tratatul privind funcționarea Uniunii Europene (denumit în continuare „TFUE”) cu privire la ajutorul în cauză. Autoritățile franceze au transmis Comisiei observațiile acestora cu privire la decizia de inițiere a procedurii prin scrisoarea din 12 septembrie 2016.

                  (3)

                  Decizia Comisiei de a iniția procedura de investigare (denumită în continuare „decizia de inițiere a procedurii”) a fost publicată în Jurnalul Oficial al Uniunii Europene
                      (2) la 19 august 2016. Comisia a invitat părțile terțe interesate să își prezinte observațiile cu privire la ajutorul în cauză.

                  (4)

                  Comisia a primit observații cu privire la ajutorul în cauză, în termenul stabilit, de la următoarele părți terțe interesate: Urenco, Teollisuuden Voima Oyj (denumită în continuare „TVO”), Siemens, grupul Areva, precum și un terț care nu este de acord să i se divulge identitatea. Comisia a transmis observațiile respective autorităților franceze, care au avut posibilitatea de a răspunde, și a primit comentariile acestora în scrisoarea din 18 octombrie 2016.

                  (5)

                  Autoritățile franceze au prezentat Comisiei o serie de observații suplimentare la 30 noiembrie și la 7, 12, 21 și 22 decembrie 2016.

                  (6)

                  În paralel cu procedura privind ajutorul de restructurare, la 27 iulie 2016 autoritățile franceze au notificat Comisiei un ajutor de salvare în valoare de 3,3 miliarde EUR, sub forma a două împrumuturi acordate în favoarea grupului Areva, unul acordat societății-mamă Areva SA (denumită în continuare „Areva SA”) în valoare de 2 miliarde EUR, iar celălalt acordat filialei acesteia deținute în proporție de 100 % New Areva (denumită în continuare „New Areva”) (3), în valoare de 1,3 miliarde EUR. Împrumuturile în cauză urmează să fie convertite în capital al celor două entități cu ocazia majorărilor de capital care fac obiectul prezentei decizii. Notificarea ajutorului pentru salvare, înregistrată sub numărul SA.46077, face obiectul unei decizii separate.

            2.   DESCRIEREA DETALIATĂ A AJUTORULUI

      2.1.   Beneficiarul și contextul acordării ajutorului

      2.1.1.   Prezentarea grupului Areva

                  (7)

                  Grupul Areva este cotat la bursă și este controlat, direct sau indirect, de statul francez în proporție de 86,52 %. Societatea-mamă a acestuia, Areva SA, este deținută direct de stat în proporție de 28,83 %, precum și indirect, prin intermediul Commissariat à l'Energie Atomique (denumit în continuare „CEA”) și Bpifrance Participations, care dețin 54,37 % și, respectiv, 3,32 % din Areva SA. Areva SA deține diferitele filiale ale grupului Areva în procentele de control prezentate în graficul nr. 2 de mai jos.

                  (8)

                  Grupul Areva desfășoară, pe piețele din sectorul nuclear, activități care cuprind întregul ciclu al combustibilului nuclear, prin patru domenii de activitate:

                              (a)

                              minerit (explorarea, dezvoltarea, exploatarea și reconvertirea siturilor miniere), care a reprezentat 18 % din cifra sa de afaceri pe anul 2015;

                              (b)

                              etapa inițială a ciclului combustibilului (conversia și îmbogățirea uraniului, proiectarea și fabricarea combustibilului nuclear), care a reprezentat 28 % din cifra sa de afaceri pe anul 2015;

                              (c)

                              etapa finală a ciclului combustibilului (tratarea deșeurilor nucleare și reciclarea sub formă de combustibil „MOX” (4), logistică nucleară, dezafectarea instalațiilor nucleare și serviciile conexe), care a reprezentat 19 % din cifra sa de afaceri pe anul 2015;

                              (d)

                              reactori și servicii conexe (proiectarea, fabricarea și întreținerea reactorilor nucleari, inclusiv a reactorilor nucleari pentru propulsia navală, precum și alte activități secundare, cum ar fi măsurările nucleare), care au reprezentat 34 % din cifra sa de afaceri pe anul 2015.

                  (9)

                  O altă activitate, de mai mică importanță și în curs de raționalizare, este cea cu privire la sursele regenerabile de energie. Această activitate a reprezentat mai puțin de 1 % din cifra de afaceri realizată în 2015 de grupul Areva.

                  (10)

                  În general, aceste patru domenii corespund următoarelor două mari categorii de activități care sunt, în mod tradițional, distincte și complementare: (i) gestionarea ciclului materiilor nucleare, care cuprinde mineritul, etapa inițială și etapa finală, și (ii) activitatea legată de reactori. Prima dintre aceste activități a fost desfășurată de către Cogema, iar a doua, de către Framatome, înainte ca cele două societăți să fuzioneze în 2001 pentru a forma grupul Areva.

                     Graficul nr. 1

                     Prezentare schematică a activităților grupului Areva

                  (11)

                  Distincția dintre aceste două mari categorii de activități se regăsește în organigrama grupului Areva fuzionat, astfel cum se arată în graficul nr. 2. Astfel, activitatea legată de reactori are loc în filiala Areva Nuclear Power („Areva NP”) [și în Société Technique pour l'Energie Atomique („Areva TA”) în ceea ce privește propulsia navală], în timp ce activitatea legată de ciclul combustibilului este împărțită între Areva Nuclear Cycle („Areva NC”) pentru etapa inițială și pentru etapa finală a ciclului, și filiala denumită „Areva Mines” pentru activitatea minieră. Activitatea legată de ansamblurile de combustibil, în pofida legăturilor sale cu ciclul combustibilului nuclear, este atribuită Areva NP ca urmare a sinergiilor puternice între proiectarea ansamblurilor și cea a reactorilor (5).

                     Graficul nr. 2

                     Organigrama simplificată a grupului Areva la 31 decembrie 2014

                  (12)

                  La 31 decembrie 2015, grupul Areva avea 39 537 de angajați. În 2015, cifra sa de afaceri globală s-a ridicat la 8,2 miliarde EUR, față de 8,3 miliarde EUR în 2014. Cu toate acestea, în conformitate cu norma IFRS 5 privind activitățile destinate a fi cesionate sau abandonate (6), cifra de afaceri publicată de grupul Areva a fost de 4,2 miliarde EUR.

            2.1.2.   Dificultățile grupului Areva

                  (13)

                  Dificultățile întâmpinate de grupul Areva se datorează, în primul rând, consecințelor inversării bruște a tendinței pieței energiei nucleare, precum și situației economice și financiare deteriorate începând cu 2008. În plus, grupul Areva a suferit pierderi semnificative într-un număr limitat de proiecte industriale. În cele din urmă, profitabilitatea sa a fost diminuată ca urmare a efectuării anumitor achiziții și a dezvoltării anumitor activități.

                  (14)

                  În ceea ce privește primul punct, accidentul de la Fukushima din 2011 a contribuit la un declin economic rapid pe piețele din sectorul nuclear. De la această dată, o serie de reactori au fost opriți și țări precum Germania sau Elveția au luat decizia de a elimina energia nucleară. De asemenea, proiectele de centrale nucleare noi, în țări precum China, au fost respinse. În consecință, atât piața combustibilului, cât și cea a reactorilor au fost afectate, ceea ce a condus la o scădere a veniturilor grupului Areva.

                  (15)

                  Epuizarea surselor de finanțare pe termen lung, consecință a crizei financiare din 2008 și a noilor norme prudențiale în vigoare, a complicat și mai mult finanțarea unor proiecte cu o utilizare atât de intensivă a capitalului precum centralele nucleare.

                  (16)

                  În cele din urmă, declinul pieței și capacitatea excedentară generată astfel au survenit într-un moment în care grupul Areva a decis să efectueze investiții de modernizare și se confrunta cu o creștere a cheltuielilor sale de funcționare. Această situație a afectat în mod direct fluxurile sale de numerar și a constrâns grupul să recurgă la împrumut în vederea finanțării operațiunilor sale pe termen scurt. În același timp și având în vedere deteriorarea perspectivelor pieței, grupul Areva a trebuit să realizeze deprecieri ale activelor.

                  (17)

                  În ceea ce privește al doilea punct, grupul Areva a acumulat pierderi semnificative într-o serie de proiecte industriale, în special construirea unei centrale nucleare de ultimă generație la Olkiluoto, în Finlanda („proiectul OL3”) pentru clientul TVO.

                  (18)

                  Proiectul este realizat de un consorțiu (denumit în continuare „consorțiul”) înființat în 2003 de grupul Areva, prin intermediul Areva NP și al filialei sale Areva GmbH (denumită în continuare „Areva GmbH”), și Siemens. Șantierul a acumulat o întârziere de aproximativ nouă ani și costuri suplimentare care corespund, pentru grupul Areva, unei pierderi finale estimate la 5,5 miliarde EUR (7). Grupul Areva, prin intermediul societății-mamă a acestuia Areva SA, a emis o garanție pentru datorii în favoarea clientului TVO, ale cărei perioadă de valabilitate și domeniu de aplicare rămân totuși sub semnul incertitudinii, potrivit autorităților franceze.

                  (19)

                  Proiectul OL3 face obiectul unui important contencios arbitral între consorțiu și TVO, fiecare dintre părți imputând celeilalte originea întârzierilor semnificative și a costurilor excedentare înregistrate pe șantier. Părțile își impută reciproc reparații de ordinul miliardelor de euro. […] (*1).

                  (20)

                  Consorțiul și TVO s-au angajat în negocierea unui acord global de stabilire, prin contract, a unei noi date preconizate de livrare (8) […], care să pună capăt contenciosului arbitral […] (9).[…].

                  (21)

                  De asemenea, autoritățile franceze au detaliat pierderile asociate proiectelor RJH (Reactorul Jules Horowitz – un proiect de reactor nuclear de cercetare aflat în construcție la centrul CEA din Cadarache) și […] (modernizarea reactorului […] de la centrala […]), responsabile până în prezent de pierderi în valoare de mai multe sute de milioane de euro.

                  (22)

                  În sfârșit, în ceea ce privește al treilea punct, sănătatea financiară a grupului Areva sa deteriorat, de asemenea, din cauza unor achiziții și a unor proiecte de dezvoltare neprofitabile, în special în domeniul mineritului (cumpărarea societății Uramin, de exemplu, a generat aproape […] EUR de pierderi) și în domeniul energiei din surse regenerabile.

                  (23)

                  Având în vedere toate aceste motive, grupul Areva a înregistrat pierderi semnificative, a căror valoare cumulată a depășit 9 miliarde EUR pe parcursul perioadei 2011-2015. Pentru finanțarea acestor pierderi și a investițiilor necesare pentru modernizarea instalației sale industriale (10), grupul Areva a recurs la îndatorarea atât la bănci (denumită în continuare „datoria bancară”), cât și pe piețele de capital (denumită în continuare „datoria obligatară”). După utilizarea unor noi linii de credit la începutul anului 2016, datoria grupului la 5 ianuarie 2016 era de 9,4 miliarde EUR (11), din care 6 miliarde EUR reprezentau datoria obligatară.

                  (24)

                  În ceea ce privește perspectivele de rentabilitate ale grupului Areva, structura capitalului său nu îi permite să își plătească datoriile, motiv pentru care autoritățile franceze au inițiat o amplă restructurare a grupului Areva.

            2.2.   Planul de restructurare a grupului Areva

                  (25)

                  Autoritățile franceze au prezentat, în notificarea lor din 29 aprilie 2016, un plan de restructurare care acoperă perioada cuprinsă între noiembrie 2014 și decembrie 2019 (denumită în continuare „perioada de restructurare”) și care este menit să restabilească competitivitatea grupului Areva și să refacă structura financiară a acestuia. Planul prevede reorientarea grupului Areva spre activitățile legate de ciclul materiilor nucleare. Reorientarea este însoțită de o restructurare industrială, prin intermediul unui Plan de performanță și competitivitate care vizează generarea de economii de costuri de ordinul a 500 de milioane EUR pe an până în 2018 în domeniul său de activitate. Aceasta este însoțită, de asemenea, de o importantă restructurare financiară, realizată în special prin recapitalizarea grupului Areva.

            2.2.1.   Reorientarea spre activitățile legate de ciclul combustibilului

                  (26)

                  Reorientarea spre activitățile legate de ciclul materiilor nucleare se bazează pe (i) cesionarea celorlalte activități ale grupului Areva, (ii) crearea noii entități juridice New Areva pentru desfășurarea activităților legate de ciclul combustibilului și (iii) izolarea anumitor datorii existente în cadrul actualei societăți-mamă Areva SA.

            2.2.1.1.   Cesionările realizate sau planificate de grupul Areva

                  (27)

                  Sunt vizate următoarele filiale și activități:

                              (a)

                              activitățile desfășurate în prezent de Areva NP, filială deținută în proporție de 100 % de Areva SA;

                              (b)

                              Areva TA, deținută în mod direct sau indirect în proporție de 83,58 % de Areva SA. Având în vedere caracterul sensibil al activităților legate de propulsia nucleară ale Areva TA, participațiile deținute de grupul Areva în societate sunt vândute unui consorțiu de acționari publici (statul francez, CEA și societatea franceză de apărare DCNS). Contractul de cesiune a fost semnat de către părțile la tranzacție la 15 decembrie 2016. Areva TA este cesionată fără filiala sa Elta, care face obiectul unei vânzări separate;

                              (c)

                              Canberra, la care grupul Areva este acționar în proporție de 100 %: cesiunea acestei filiale a intrat în vigoare la 1 iulie 2016;

                              (d)

                              alte cesiuni de mai mică importanță, precum cea a filialei Elta (deținută în proporție de 66 % de Areva TA și 34 % de Areva SA) specializată în sisteme electronice pentru industria aerospațială, […].

                  (28)

                  În plus, grupul Areva prevede să renunțe, pe termen scurt și mediu, la toate activitățile sale în ceea ce privește energia regenerabilă și stocarea energiei. Societatea Adwen, specializată în energia eoliană marină, este în curs de a fi cesionată grupului spaniol Gamesa. În sectorul energiei eoliene flotante, […]. În sectorul biomasei, […]. În sectorul energiei solare concentrate, grupul Areva a decis, în 2014, să își înceteze treptat activitățile, după executarea proiectelor aflate în curs de desfășurare. În cele din urmă, grupul Areva păstrează un pachet minoritar de acțiuni într-o societate care dezvoltă tehnologii bazate pe electroliză pentru stocarea energiei și desfășoară o mică activitate de cercetare și dezvoltare în sectorul bateriilor redox-flow și al pilelor de combustie cu hidrogen.

                  (29)

                  Cesionarea activităților desfășurate până în prezent de către Areva NP se realizează conform unor dispoziții specifice și este supusă anumitor condiții, astfel cum se prevede în contractul de cesiune al acțiunilor („share purchase agreement”, denumit în continuare „SPA”), încheiat de EDF și de grupul Areva, la 15 noiembrie 2016.

                  (30)

                  Mai întâi, s-a convenit ca EDF să fie garantată împotriva unei serii de riscuri anume legate, în prezent, de Areva NP. Aceste riscuri se referă, în primul rând, la continuarea proiectului OL3, dar și la anomaliile constatate în dosarele de monitorizare a procesului de fabricație a echipamentelor produse de Areva NP în situri precum Le Creusot, Jeumont și Saint-Marcel (denumite în continuare „contractele pentru componente”). În acest scop, Areva și EDF au ales să recurgă la un mecanism de creare de filiale la nivelul inferior („drop down”), constând în transferarea activităților principale ale Areva NP într-o nouă entitate (denumită în continuare „New Areva NP”) care urmează să fie cesionată către EDF. Filiala Areva NP tradițională și, prin intermediul acesteia, societatea-mamă Areva SA vor păstra în cadrul lor activitățile legate de executarea contractului privind proiectul OL3, […] (12).

                  (31)

                  În continuare, vânzarea nu va fi efectuată decât după eliminarea anumitor condiții. Acestea includ condiția ca […] proiectul Flamanville 3 să nu prezinte nicio anomalie, ceea ce face mult mai scumpă sau întârzie semnificativ continuarea proiectului. […] cuva face […] obiectul unui program de validare specific, în urma descoperirii, în 2014, a unor valori care nu respectă normele în cadrul unor încercări efectuate pe o piesă similară celei din proiectul Flamanville 3, generate de o concentrație în carbon mai mare decât cea preconizată (denumită în continuare „segregarea carbonului”). Grupul Areva și EDF au propus măsuri suplimentare (denumite în continuare „programul de justificare”) pentru a oferi garanții suplimentare în demonstrarea fiabilității și a siguranței cuvei, în pofida acestei probleme legate de segregarea carbonului. Aceste adaptări au fost validate de Autoritatea pentru Siguranța Nucleară (denumită în continuare „ASN”) (13). Testele incluse în programul de justificare au continuat până la sfârșitul anului 2016. Grupul Areva și EDF au trimis, la 16 decembrie 2016, un raport final al testelor respective către ASN, care prevede un termen de 5 luni pentru a analiza rezultatele și a publica concluziile sale definitive.

                  (32)

                  Schema de restructurare inițială prevedea ca New Areva să păstreze o participație strategică de 15 % în New Areva NP. Ca răspuns la îndoielile exprimate de Comisie în cadrul investigației sale aprofundate, autoritățile franceze s-au angajat totuși ca cesionarea de către grupul Areva a activității legate de reactori să fie totală, ceea ce înseamnă că Areva SA și New Areva nu vor mai avea nicio relație de acționariat cu New Areva NP după planul de restructurare notificat Comisiei.

            2.2.1.2.   Transferul activităților legate de ciclul materiilor nucleare către filiale

                  (33)

                  Grupul Areva a constituit societatea New Areva, în prezent deținută în proporție de 100 % de Areva SA, pentru a reuni:

                              (a)

                              totalul activelor grupului Areva în ciclul materiilor nucleare pentru activitățile de minerit, chimie, îmbogățire, dezafectare, reciclare și inginerie ale ciclului, inclusiv titlurile Areva NC și Areva Mine, cu excepția activelor destinate a fi vândute;

                              (b)

                              primele obligațiuni și datoria intragrup.

                  (34)

                  La 30 august 2016, tratatul privind aportul parțial de active de la Areva SA către New Areva a fost semnat, iar acordul tuturor deținătorilor de obligațiuni transferați la New Areva a fost obținut la 27 septembrie 2016. Înființarea New Areva a fost aprobată de adunarea generală extraordinară a acționarilor Areva SA la 3 noiembrie 2016.

                  (35)

                  Capitalul noii entități se preconizează a fi majorat cu 3 miliarde EUR de către statul francez și o serie de investitori terți. Statul francez va contribui cu 2,5 miliarde EUR, iar investitorii terți, cu 500 de milioane EUR. Acțiunile New Areva fiind evaluate, înainte de tranzacție, la 2 miliarde EUR, capitalul acestei entități va fi deținut în funcție de următoarele ordini de mărime, în urma operațiunii: 40 % pentru Areva SA, 50 % direct pentru statul francez și 10 % pentru investitorii terți.

            2.2.1.3.   Izolarea anumitor datorii ale grupului Areva

                  (36)

                  Restructurarea prevede ca riscurile legate de proiectul OL3 și […] să fie suportate, direct sau prin intermediul Areva NP, de către societatea-mamă actuală, Areva SA. În plus, Areva SA va păstra datoria bancară subscrisă de grupul Areva și, în plus, va fi privată de principalele sale activități prin intermediul operațiunilor de vânzare a New Areva NP și al transferului activităților legate de ciclul combustibilului către filiale.

            2.2.2.   Planul de performanță și competitivitate

                  (37)

                  În vederea îmbunătățirii competitivității și a performanței sale operaționale după reorientarea spre ciclul combustibilului, grupul Areva a început să pună în aplicare un plan de performanță și competitivitate.

                  (38)

                  Acesta este destinat să permită, în urma unor eforturi considerabile, generarea a 500 de milioane EUR pe an de economii de costuri în New Areva.

                  (39)

                  Planul de performanță și competitivitate acoperă patru domenii: (i) selectivitatea achizițiilor, (ii) îmbunătățirea desfășurării forțelor de vânzare, (iii) îmbunătățirea productivității (în special prin intermediul unui plan de disponibilizări voluntare) și (iv) monitorizarea evoluției salariilor. Primele măsuri au fost adoptate în 2015, iar punerea în aplicare a planului este prevăzută să se desfășoare până în 2018.

            2.2.3.   Restructurarea financiară

                  (40)

                  Structura financiară foarte puțin sustenabilă a grupului Areva impune o restructurare.

                  (41)

                  Venitul rezultat din vânzarea diferitelor filiale enumerate în considerentele 27 și 28 constituie o primă sursă de finanțare pentru nevoile de lichiditate ale grupului Areva.

                  (42)

                  Grupul Areva mobilizează, de asemenea, finanțări proprii în valoare de aproximativ [0-2 miliarde] EUR, repartizate între o reducere structurală de [0-1 miliarde] EUR din pragul minim de numerar și diverse transferuri de credite pentru [0-1 miliarde] EUR. O defalcare a acestor operațiuni este descrisă în considerentul 321 de mai jos.

                  (43)

                  Cu toate acestea, resursele respective se dovedesc a fi insuficiente pentru a face față datoriilor grupului Areva. În consecință, autoritățile franceze au estimat nevoia grupului Areva de capitaluri proprii la 5 miliarde EUR. Prin urmare, planul de restructurare al grupului Areva prevede o infuzie de capital în valoare de 5 miliarde EUR, destinată să fie repartizată după cum urmează:

                              (a)

                              3 miliarde EUR către New Areva, subscrise în conformitate cu procedurile descrise în considerentul 35. Această sumă a fost calculată luând în considerare două obiective: pe de o parte, asigurarea necesarului de lichidități al New Areva până în 2019 inclusiv și, pe de altă parte, posibilitatea ca New Areva să obțină, încă de la sfârșitul perioadei de restructurare, rate de îndatorare compatibile cu un profil de risc „investment grade” pentru a-i permite să se refinanțeze pe piețe […] (14);

                              (b)

                              2 miliarde EUR pentru Areva SA, sumă subscrisă în totalitate de statul francez, pentru a acoperi costurile activităților restante în entitatea respectivă (și anume, în principal costurile legate de proiectul OL3, […], precum și rambursarea datoriei bancare a grupului Areva (15)).

            2.3.   Ajutor notificat

                  (44)

                  La 29 aprilie 2016, autoritățile franceze au notificat ca un singur ajutor de restructurare subscrierea prevăzută a statului francez la majorările de capital ale Areva SA și, respectiv, New Areva, pentru o sumă totală de 4,5 miliarde EUR. Se preconizează că acest ajutor va fi finanțat din resursele proprii ale statului francez.

                  (45)

                  Compatibilitatea ajutorului de restructurare este analizată în raport cu Orientările privind ajutorul de stat pentru salvarea și restructurarea întreprinderilor nefinanciare aflate în dificultate (16) (denumite în continuare „orientările”). După o examinare inițială, Comisia și-a exprimat îndoielile cu privire la conformitatea acestui ajutor cu orientările.

            2.4.   Descrierea motivelor care au condus la inițierea procedurii

      2.4.1.   Îndoieli cu privire la planul de restabilire a viabilității pe termen lung a grupului Areva restructurat

                  (46)

                  Comisia și-a exprimat preocuparea în legătură cu realismul ipotezelor care stau la baza planului de restabilire a viabilității pe termen lung a grupului Areva.

                  (47)

                  Astfel, Comisia a remarcat faptul că scenariul de bază al New Areva nu identifica în mod clar efectele posibile pe care diversele cesionări preconizate în cadrul restructurării (dintre care, în principal, cea a New Areva NP) le puteau avea asupra activităților legate de ciclul combustibilului nuclear și în ceea ce privește pierderea sinergiilor. Acest lucru este în contradicție cu afirmația autorităților franceze potrivit căreia cesionările diminuau competitivitatea grupului Areva restructurat și, prin urmare, constituiau adevărate măsuri compensatorii.

                  (48)

                  De asemenea, Comisia a subliniat că scenariul pesimist nu se baza pe o analiză a sensibilității care să evidențieze clar și să ierarhizeze principalii factori de risc care pot afecta grupul Areva.

                  (49)

                  De asemenea, Comisia și-a exprimat îndoiala cu privire la șansele New Areva de a-și restabili viabilitatea pe termen lung în ipoteza unui scenariu pesimist, întrucât acest scenariu evidenția existența unui deficit de finanțare […].

                  (50)

                  În ceea ce privește Areva SA, previziunile notificate de autoritățile franceze comportau în continuare un număr prea mare de incertitudini, referitoare, printre altele, la cuantificarea scenariului creării de filiale.

            2.4.2.   Îndoieli cu privire la proporționalitatea ajutorului

                  (51)

                  Având în vedere informațiile transmise de autoritățile franceze, Comisia a ajuns la concluzia că principiul unei repartizări echitabile a pierderilor părea să fie respectat, cu condiția să se ofere însă unele clarificări cu privire la tratamentul acordat acționarilor minoritari existenți.

                  (52)

                  În schimb, Comisia și-a exprimat îndoielile cu privire la contribuția proprie a grupului Areva la costurile de restructurare. Pe baza previziunilor furnizate de autoritățile franceze, grupul Areva părea să fie capabil, în principiu, să își finanțeze costurile de restructurare în proporție de peste 50 %. Cu toate acestea, totalul contribuțiilor proprii se ridica la o sumă de [9-11 miliarde] EUR, mai ridicată decât necesarul de finanțare estimat la [8-9 miliarde] EUR, fără ca această diferență să fie justificată în mod corespunzător. În plus, multe dintre operațiunile care generează o contribuție proprie, cum ar fi diversele cesionări planificate sau contribuția investitorilor terți la majorarea de capital a New Areva, păreau încă prea incerte pentru a putea fi calificate drept contribuții „reale și efective”.

            2.4.3.   Îndoieli în ceea ce privește măsurile de limitare a denaturării concurenței

                  (53)

                  Comisia a recunoscut că diferitele cesionări, totale sau parțiale, efectuate de către grupul Areva conduceau la o reducere semnificativă a activității acestuia – de ordinul a 50 %, luând ca parametri cifra de afaceri consolidată sau numărul de angajați. Cu toate acestea, impactul concurențial al cesionărilor nu era clar evidențiat.

                  (54)

                  Prin urmare, Comisia considera că cesionările nu trebuiau să fie puse toate pe același plan. Cesionarea unor filiale relativ mici precum Areva TA sau Canberra nu părea să fie proporțională cu amploarea ajutorului preconizat.

                  (55)

                  Rămânea, astfel, cesionarea parțială a New Areva NP, a cărei amploare părea să corespundă, în schimb, celei a ajutorului, dar care nu părea să vizeze în mod direct piețele pe care grupul Areva urma să dețină o poziție semnificativă după restructurare. Prin urmare, Comisia punea sub semnul întrebării cele două ipoteze care permiteau autorităților franceze să afirme că cesionările constituiau, într-adevăr, o măsură favorabilă concurenței: în primul rând, ipoteza potrivit căreia existau sinergii puternice între activitatea legată de reactori și cea legată de ciclul combustibilului, ceea ce înseamnă că exista un avantaj în faptul de a fi un grup integrat pe piețele din sectorul nuclear; în al doilea rând, ipoteza potrivit căreia grupul Areva avea să piardă beneficiul acestor sinergii prin vânzarea filialei sale New Areva NP.

                  (56)

                  În ceea ce privește, în special, cea de a doua ipoteză, Comisia a observat că, în conformitate cu protocolul de acord semnat la 20 iulie 2015 de către EDF și grupul Areva, ambele grupuri păreau să reconstruiască, din punct de vedere contractual, sinergiile care existau până la acel moment în mod structural.

                  (57)

                  Din aceste motive, Comisia și-a exprimat îndoiala cu privire la efectele vânzării New Areva NP asupra poziției concurențiale a grupului Areva pe piețele sale după restructurare și, în consecință, asupra caracterului suficient al acestei măsuri compensatorii.

                  (58)

                  În cele din urmă, Comisia și-a exprimat uimirea față de poziția autorităților franceze de a refuza să își asume angajamentul, prevăzut în orientări, de a nu utiliza ajutorul de restructurare pentru a dobândi participații. În consecință, Comisia a invitat autoritățile franceze să includă astfel de operațiuni în planul de restructurare în cazul în care acestea se dovedeau absolut esențiale pentru restabilirea viabilității pe termen lung a grupului Areva.

            3.   OBSERVAȚIILE PĂRȚILOR TERȚE INTERESATE

      3.1.   Grupul Areva

                  (59)

                  Grupul Areva subscrie pe deplin la răspunsurile furnizate de autoritățile franceze la 12 septembrie 2016, în elaborarea cărora a fost implicat, de altfel.

                  (60)

                  Cu privire la îndoielile exprimate de Comisie, grupul Areva subliniază următoarele puncte principale:

                              (a)

                              grupul Areva își exprimă încrederea în viabilitatea pe termen lung a grupului Areva restructurat, susținută prin existența unor active industriale modernizate și prin creșterea preconizată a cererii de energie;

                              (b)

                              vânzarea New Areva NP către EDF constituie o măsură compensatorie suficientă. Aceasta va stimula semnificativ competitivitatea grupului Areva restructurat: în plus față de o reducere de 50 % din cifra de afaceri a grupului, această operațiune ar conduce la (i) retragerea acestuia de pe un număr mare de piețe (în special, construcția și întreținerea reactorilor nucleari, precum și fabricarea unor ansambluri de combustibil) și (ii) pierderea unor sinergii referitoare, în special, la dispariția surselor de mutualizare a costurilor (de exemplu, în domeniul comerțului, al ansamblurilor de combustibil, precum și al cercetării și dezvoltării și al ingineriei);

                              (c)

                              interdicția dobândirii de participații nu constituie o măsură compensatorie adecvată. Areva consideră că este necesar, într-adevăr, să i se permită să realizeze […] în perioada viitoare sau să încheie parteneriate.

                  (61)

                  Grupul Areva subliniază, de asemenea, importanța strategică a ajutorului de restructurare pentru sectorul nuclear și al economiei europene: furnizor direct de locuri de muncă, actor esențial în ceea ce privește menținerea sectorului nuclear, implicat în numeroase segmente ale lanțului valoric al acestui sector, actor care joacă un rol esențial pentru buna funcționare a centralelor nucleare europene.

                  (62)

                  În cele din urmă, grupul Areva subliniază progresele semnificative înregistrate în baza planului de restructurare prin (i) vânzările Canberra (finalizate) și participarea grupului Areva în Adwen (opțiune exercitată) și (ii) aprobarea de către deținătorii de obligațiuni a aportului parțial de active ale Areva SA la New Areva, precum și transferul simultan al datoriei obligatare către New Areva. În plus, aprobarea proiectul Hinkley Point C oferă oportunități de dezvoltare favorabile pentru punerea în aplicare cu succes a planului.

            3.2.   Urenco

                  (63)

                  Societatea Urenco reprezintă rezultatul unei cooperări politice între Republica Federală Germania, Țările de Jos și Regatul Unit. Înființată în 1970, aceasta își desfășoară activitatea, în principal, pe segmentul de îmbogățire a uraniului și deține uzine în cele trei țări de origine, precum și în SUA.

                  (64)

                  După o prezentare generală a lanțului valoric al ciclului materiilor nucleare, Urenco dezvoltă un raționament în trei puncte: în primul rând, ajutorul care face obiectul analizei va consolida grupul Areva în mod semnificativ; în al doilea rând, efectul de denaturare al acestui ajutor se va resimți mai ales pe piața îmbogățirii uraniului, în detrimentul Urenco și al celorlalți concurenți care își desfășoară activitatea pe acest segment; prin urmare, măsurile în materie de concurență propuse de autoritățile franceze sunt insuficiente și trebuie să fie consolidate.

                  (65)

                  În ceea ce privește primul punct, Urenco constată că planul de restructurare nu include nicio reducere de capacitate în nicio activitate a grupului Areva, în pofida dificultăților financiare ale acestuia și a capacității excedentare care caracterizează piețele pe care acesta operează. Astfel, New Areva va continua să dispună de aceleași tipuri de active ca în trecut pe ciclul materiilor nucleare, ceea ce îi conferă o poziție privilegiată pentru a-și menține o poziție puternică pe aceste piețe.

                  (66)

                  Acest lucru este cu atât mai evident cu cât intervenția statului contribuie la curățarea bilanțului entităților nou constituite și la eliminarea gestionării defectuoase din trecut. Astfel, marjele de manevră ale New Areva NP și New Areva sunt restabilite, în ceea ce privește noile investiții, accesul la finanțare și puterea de negociere. Concurenții New Areva trebuie, dimpotrivă, să suporte costul integral al investițiilor lor anterioare și nu se pot baza decât pe profitul lor pentru a se dezvolta.

                  (67)

                  În ceea ce privește al doilea punct, Urenco este de opinie că denaturarea concurenței va fi resimțită pe termen lung în segmentul îmbogățirii uraniului, care este caracterizat de o capacitate excedentară și de un număr limitat de proiecte mari consumatoare de capital.

                  (68)

                  Potrivit Urenco, capacitățile mondiale de îmbogățire depășesc în mod semnificativ cererea […]. Această capacitate excedentară este cu atât mai prejudiciabilă cu cât o parte a creșterii cererii este situată în țări cum ar fi China sau Rusia, care sunt în mare măsură închise pentru actorii occidentali. În ceea ce privește cererea accesibilă acestora din urmă, parcul electro-nuclear al EDF reprezintă o proporție semnificativă, prin urmare, este esențial ca legăturile strânse între EDF și grupul Areva să nu limiteze accesul Urenco la EDF.

                  (69)

                  De asemenea, ajutorul examinat permite grupului Areva să își mențină activitatea în ceea ce privește combustibilul MOX, chiar dacă acest combustibil nu este la fel de competitiv ca uraniul natural îmbogățit. Fără ajutorul de stat, această activitate ar fi dispărut sau și-ar fi pierdut din importanță, creând piețe pentru concurenții grupului Areva (mai ales în ceea ce privește EDF, în cazul căreia [0-25] % din cerere poate fi satisfăcută utilizând combustibilul MOX).

                  (70)

                  Bilanțul curățat al New Areva îi va permite, de asemenea, să se dezvolte în sectorul comerțului cu servicii de îmbogățire (denumit în continuare „SWUs”), activitate care solicită mecanisme financiare importante de flexibilitate. Această piață […] poate contribui la consolidarea New Areva, în comparație cu concurenții care nu primesc ajutor, a căror structură financiară, reflectare a proiectelor mari consumatoare de capital din sector, nu permite asumarea unor astfel de riscuri.

                  (71)

                  În cele din urmă, Urenco consideră că New Areva va continua să beneficieze de avantajele integrării verticale pe piețele legate de ciclul combustibilului.

                  (72)

                  În ceea ce privește al treilea punct, Urenco subliniază faptul că ar trebui propuse măsuri de concurență pe piețele în care grupul Areva își va desfășura activitatea după restructurare, în special deoarece majoritatea acestor piețe (minerit, conversie și îmbogățire) suferă, în prezent, de capacitate excedentară.

                  (73)

                  Urenco nu împărtășește poziția autorităților franceze potrivit căreia separarea activității legate de reactori generează pierderi de sinergie, astfel încât activitatea din sectorul combustibilului ar fi afectată. Existența unui număr mare de actori neintegrați și care, cu toate acestea, sunt performanți (de exemplu, Urenco, Cameco, KAP) tinde astfel să relativizeze importanța unor astfel de sinergii. În plus, aceste sinergii nu se manifestă decât în ceea ce privește furnizarea de combustibil pentru noi reactori; […].

                  (74)

                  În plus, parteneriatul strategic dintre EDF și New Areva va recrea eventualele sinergii pierdute. New Areva va păstra o participație strategică în filiala comună cu EDF, ceea ce va necesita un anumit nivel de coordonare între cele două grupuri și ar putea determina EDF să sprijine New Areva. În plus, acestea vor avea același acționar, statul francez. O cooperare consolidată este, de asemenea, în curs de elaborare, astfel cum a subliniat Comisia în decizia sa de inițiere a procedurii. În cele din urmă, dezavantajele dezintegrării vor fi suportate, în primul rând, de New Areva NP, care va fi obligată să formeze noi echipe comerciale pentru vânzarea ansamblurilor de combustibili, în timp ce New Areva va păstra avantajele integrării în ciclul materiilor nucleare.

                  (75)

                  Având în vedere cele de mai sus, Urenco propune următoarele măsuri de concurență:

                              (a)

                              asumarea angajamentului ca EDF să dețină în continuare o politică de aprovizionare deschisă pentru toți actorii ciclului materiilor nucleare;

                              (b)

                              ajutorul de stat să nu îmbunătățească în mod disproporționat situația filialei New Areva care își desfășoară activitatea în sectorul îmbogățirii, asigurând un anumit grad de separare între recapitalizare și această filială (de exemplu, făcând astfel încât datoriile legate de construcția uzinei Georges Besse II să nu fie rambursate decât prin fluxurile de trezorerie proprii acestei activități);

                              (c)

                              să se interzică filialei New Areva să crească capacitatea uzinei Georges Besse II cel puțin în timpul perioadei de restructurare, fără însă a fi puse în discuție obligațiile grupului Areva […] în cadrul […] (17);

                              (d)

                              New Areva să își reducă capacitatea sa privind MOX și să nu utilizeze lichiditățile sale recuperate pentru a-și dezvolta activitățile de comercializare a SWUs.

                  (76)

                  Urenco dorește, de asemenea, ca autoritățile franceze să identifice alte măsuri în materie de concurență comune pentru toate segmentele, de exemplu vânzarea unei activități către un nou operator, cu scopul de a reduce sinergiile legate de integrarea New Areva în ciclul combustibilului. În cele din urmă, Urenco subliniază importanța respectării interdicției de a achiziționa orice întreprindere în timpul perioadei de restructurare, cu excepția cazului în care se dovedește că o astfel de achiziție este esențială pentru restabilirea viabilității grupului Areva.

            3.3.   TVO

                  (77)

                  TVO este o societate finlandeză care produce electricitate, creată în 1969 și deținută de alte întreprinderi finlandeze de electricitate, precum și de întreprinderi industriale. TVO este viitorul proprietar al OL3, o centrală nucleară bazată pe tehnologia de tip reactor presurizat european (denumit în continuare „EPR”), aflat încă în faza de construcție. Contractul pentru construcția acestei centrale […] a fost încheiat la 18 decembrie 2003 cu consorțiul. Data inițială de livrare era 30 aprilie 2009. După mai multe întârzieri, aceasta este anunțată, în prezent, de către consorțiu pentru decembrie 2018.

                  (78)

                  TVO subliniază importanța reactorului OL3 pentru sectorul energetic finlandez și european. Odată pus în funcțiune, OL3 ar trebui să genereze 9 % din totalul producției de energie electrică în Finlanda până în 2020 și să răspundă la 14 % din cererea totală de energie electrică, sporind astfel independența energetică a Finlandei. OL3 este, de asemenea, un proiect precursor, care trebuia să prefigureze etapa de „renaștere” a industriei nucleare.

                  (79)

                  Proiectul OL3 se află în etapa finală de realizare. Construcția externă este aproape de finalizare, dar unele lucrări de construcție și instalare sunt încă în curs de desfășurare în interiorul centralei, în special cu privire la insula nucleară (reactor). Aproximativ 2 400 de lucrători desfășoară activități la fața locului. TVO subliniază că proiectul OL3 intră în prezent într-o etapă crucială, și anume procesul de punere în funcțiune care, la final, va conduce la data prevăzută pentru livrare. Această etapă necesită un sprijin permanent din partea consorțiului, care deține cunoștințele și expertiza privind EPR.

                  (80)

                  TVO menționează, de asemenea, contenciosul arbitral împotriva consorțiului. Suma totală solicitată de consorțiu este în prezent de aproximativ [0-5 miliarde] EUR, în timp ce cuantumul solicitat de TVO pentru propriile sale costuri și pierderi se ridică la [0-5 miliarde] EUR conform celor mai recente estimări ale TVO. Sumele totale solicitate de cele două părți în cadrul contenciosului arbitral se ridică așadar, cumulat, la aproximativ [0-10 miliarde] EUR.

                  (81)

                  TVO explică în continuare modul în care aceasta înțelege planul de restructurare a grupului Areva, care se bazează în prezent pe „planul B” constând în transferul New Areva NP către EDF după izolarea proiectului OL3 și a resurselor necesare pentru finalizarea acestuia, precum și lăsând în această „structură de izolare” contractele pentru componente și o parte din datoria grupului Areva.

                  (82)

                  În ansamblu, TVO sprijină proiectul de recapitalizare a grupului Areva de către statul francez. Cu toate acestea, TVO își exprimă preocuparea cu privire la potențialele efecte negative ale restructurării grupului asupra proiectului OL3. În special, TVO își pune întrebări cu privire la capacitatea structurii de izolare, în care ar fi izolat proiectul OL3, de a menține resursele necesare pentru finalizarea cu succes a proiectului. Într-adevăr, structura de izolare va avea resurse financiare limitate pentru a face față unor posibile datorii semnificative și dificil de cuantificat în acest stadiu.

                  (83)

                  Resursele financiare ale structurii de izolare sunt compuse din: o majorare de capital de 2 miliarde EUR, 2,5 miliarde EUR din veniturile realizate în urma vânzării New Areva NP către EDF, din veniturile reziduale realizate în urma vânzărilor de activități nestrategice ale Areva, precum și din soldul prețului pe care TVO trebuie să îl plătească în continuare grupului Areva pentru finalizarea proiectului OL3. În raport cu aceste resurse, costurile structurii de izolare sunt estimate ca fiind: costurile pentru finalizarea proiectului OL3, precum și garanțiile asociate acestuia, rambursarea datoriei bancare în valoare de 3,4 miliarde EUR, posibilele garanții care urmează să fie acordate EDF pentru contractele legate de centralele nucleare, ale căror părți fac obiectul unui audit, alte garanții legate de vânzarea de active nestrategice precum și, dacă TVO ar câștiga contenciosul arbitral aflat în curs, o sumă maximă de [05 miliarde] EUR.

                  (84)

                  Prin urmare, TVO pune sub semnul îndoielii capacitatea grupului Areva restructurat de a face față riscurilor asociate proiectului OL3, în special costul de realizare a acestuia, și explică implicațiile acestor îndoieli, având în vedere analiza ajutorului de restructurare în conformitate cu orientările și, mai precis, nivelul contribuției ajutorului la un obiectiv de interes comun, restabilirea viabilității pe termen lung a grupului Areva și principiul „prima și ultima dată” al ajutorului.

                  (85)

                  În primul rând, în ceea ce privește obiectivul de interes comun, TVO susține argumentul invocat de Franța, care evidențiază contribuția ajutorului la realizarea obiectivelor din Tratatul Euratom, enunțate în principal la articolul 2 litera (d). Cu toate acestea, TVO subliniază necesitatea de a evalua, de asemenea, articolul 2 literele (b) și (c) din tratat. În ceea ce privește articolul 2 litera (c), ajutorul contribuie la realizarea OL3, care este un proiect important pentru dezvoltarea sectorului energetic european și pentru securitatea aprovizionării în țările nordice. În ceea ce privește articolul 2 litera (b), obiectivul de securitate nucleară implică, astfel cum se menționează la articolul 11 din Convenția privind Securitatea Nucleară, că „fiecare parte contractantă ia măsurile corespunzătoare pentru ca un număr suficient de personal calificat care a fost format, instruit și recalificat după cum este necesar, să fie disponibili pentru toate activitățile legate de securitate care se desfășoară în sau pentru fiecare instalație nucleară pe toată durata de viață a acesteia”. Având în vedere faptul că capacitatea TVO se limitează, în principal, la exploatarea centralelor, TVO se bazează pe cunoștințele de specialitate ale consorțiului pentru a asigura securitatea activităților proiectului OL3. Cu toate acestea, orice plan de restructurare care ar include izolarea proiectului OL3 într-o structură de izolare ar putea conduce la o alocare deficitară de personal calificat din grupul Areva pentru proiectul OL3, o pierdere a „back office”-ului grupului Areva în Franța și în Germania, o pierdere a infrastructurii tehnice a grupului Areva, precum și posibile probleme legate de contractanții proiectului.

                  (86)

                  În al doilea rând, în ceea ce privește restabilirea viabilității pe termen lung a grupului Areva, TVO pune sub semnul întrebării caracterul suficient al injecției de capital în Areva SA, realismul ipotezelor din planul de restructurare și, prin urmare, capacitatea ajutorului de a asigura viabilitatea pe termen lung a Areva SA.

                  (87)

                  În al treilea rând, în ceea ce privește principiul „prima și ultima dată”, dacă planul de restructurare nu garantează că grupul Areva este capabil să își îndeplinească obligațiile care îi revin pentru realizarea proiectului OL3, ar putea surveni obligații suplimentare, sub formă de daune asociate unor noi întârzieri. Un nou ajutor de stat ar fi, în acest caz, imposibil, având în vedere principiul „prima și ultima dată”.

                  (88)

                  Pentru a răspunde acestor îndoieli și întrebări, TVO subliniază necesitatea ca orice plan de restructurare să includă:

                              (a)

                              măsuri operaționale pentru a se asigura că resursele umane, tehnice și financiare suficiente rămân disponibile și dedicate pentru a garanta finalizarea cu succes a proiectului OL3, în termenele stabilite și în conformitate cu nivelul de performanță garantat în contractul inițial de construcție, precum și pentru a face față altor costuri potențiale până la finalul perioadei de garanție și după aceasta;

                              (b)

                              resurse financiare suficiente alocate entității căreia îi va fi alocat proiectul OL3 și pe deplin dedicate acestui proiect specific, pentru a acoperi costurile reziduale de finalizare a acestuia, precum și celelalte obligații prevăzute în diferitele contracte încheiate între grupul Areva și TVO.

            3.4.   Siemens

                  (89)

                  Siemens este, împreună cu două societăți ale grupului Areva (Areva GmbH și Areva NP), un partener al consorțiului privind proiectul OL3. Deși grupul Areva este responsabil de o parte mai importantă din proiect, membrii consorțiului sunt răspunzători în solidar față de TVO, clientul lor, pentru finalizarea proiectului.

                  (90)

                  În timp ce grupul Siemens susține pe deplin intervenția statului francez în favoarea grupului Areva, acesta își exprimă, totuși, anumite rezerve cu privire la mai multe aspecte.

                  (91)

                  Mai întâi, Siemens pune sub semnul întrebării caracterul suficient al ajutorului pentru acoperirea angajamentelor și a riscurilor suportate de Areva SA:

                              (a)

                              Siemens evaluează expunerea grupului Areva la proiectul OL3 între [05 miliarde] și [0-5 miliarde] EUR într-un scenariu de bază, în timp ce într-un scenariu pesimist, incluzând (i) […] și (ii) […], aceasta s-ar putea ridica la […] EUR;

                              (b)

                              Siemens subliniază, de asemenea, datoriile suplimentare suportate de Areva SA, cum ar fi anumite pasive bancare, în valoare de 3,4 miliarde EUR.

                  (92)

                  În continuare, Siemens pune sub semnul întrebării modul în care structura care trebuie să includă proiectul OL3 va dispune de suficiente resurse juridice, umane, financiare, operaționale pentru a permite finalizarea acestuia, în cazul în care activitățile și mijloacele operaționale în construcție trebuie să fie transferate către New Areva NP, care urmează să fie cesionată către EDF. Externalizarea aproape inevitabilă a realizării unei părți a proiectului către New Areva NP ar putea […].

                  (93)

                  În cele din urmă, Siemens este preocupat de un blocaj […] al TVO privind restructurarea grupului Areva menită să izoleze OL3 într-un structură specifică, […].

                  (94)

                  În opinia Siemens, aceste riscuri ar putea fi acoperite prin mecanisme suplimentare, cum ar fi (i) resurse financiare suplimentare plătite de statul francez, (ii) o garanție de stat pentru orice datorii suplimentare legate de proiectul OL3 sau (iii) un angajament al statului francez de a finanța orice cerință suplimentară de capital legată de proiect.

                  (95)

                  În cele din urmă, ținând cont de solidaritatea între Siemens și grupul Areva în cadrul consorțiului, Siemens exprimă temerea că va fi răspunzător de sarcinile financiare care nu vor putea fi suportate de către grupul Areva, ceea ce ar fi, în opinia sa, contrar principiului de repartizare a sarcinilor inclus în orientări.

            3.5.   Părți terțe care nu doresc să își divulge identitatea

                  (96)

                  Un ultim terț, care a solicitat păstrarea anonimatului, avertizează Comisia cu privire la denaturarea concurenței cauzată de ajutorul în curs de examinare. Potrivit respectivei părți terțe, nu numai New Areva, ci și New Areva NP vor fi consolidate prin restructurare, datorită intervenției statului.

                  (97)

                  Întreprinderile care beneficiază de sprijin din partea statului sunt foarte avantajate în mecanismul concurențial al energiei nucleare. Acesta se caracterizează printr-o puternică intensitate concurențială și prin solicitarea unor garanții din ce în ce mai ridicate.

                  (98)

                  În cele din urmă, terțul anonim consideră că viitoarea cooperare dintre New Areva și New Areva NP va restabili sinergii puternice care vor contribui la denaturarea concurenței.

            4.   OBSERVAȚIILE FRANȚEI

                  (99)

                  Observațiile Franței sunt grupate în patru secțiuni, care corespund principalelor îndoieli exprimate de Comisie în decizia de inițiere a procedurii. În primul rând, autoritățile franceze urmăresc să demonstreze că singura măsură care ar putea constitui un ajutor de stat este majorarea de capital la nivelul Areva SA și New Areva. În continuare, autoritățile franceze răspund îndoielilor Comisiei în ceea ce privește realismul ipotezelor care stau la baza planului de afaceri, proporționalitatea ajutorului și măsurile propuse în materie de concurență.

            4.1.   Doar majorarea de capital este susceptibilă să constituie ajutor de stat

                  (100)

                  Autoritățile franceze precizează, în primul rând, că posibilitatea ca grupul Areva să acorde ajutoare de stat către terți prin vânzarea filialelor sale la un preț prea mic (i) nu este relevantă în cadrul prezentei proceduri și (ii) pare total ipotetică în măsura în care grupul Areva are interesul să maximizeze venitul obținut din cesiuni. De asemenea, acestea afirmă că grupul Areva nu primește niciun ajutor în urma cesionărilor New Areva NP și Areva TA, care implică, în mod sigur, resurse de stat, dar sunt realizate la un preț de piață.

                  (101)

                  În ceea ce privește New Areva NP, autoritățile franceze arată că un mod de guvernanță specific a fost introdus în cadrul EDF pentru a se asigura că interesele EDF sunt protejate. În cadrul acestei guvernanțe, un grup de lucru format din administratori independenți a fost creat special pentru achiziționarea New Areva NP, în scopul verificării conformității acestei operațiuni cu interesele sociale ale EDF și al emiterii unei opinii independente în Consiliul de administrație al EDF. Niciun reprezentant al statului nu face parte din acest grup de lucru. Pe baza activității acestui grup, care, printre altele, a comandat băncii Société Générale un studiu de evaluare, a fost adoptată, în cele din urmă, decizia de achiziție de către EDF.

                  (102)

                  De asemenea, autoritățile franceze au explicat că, în final, au optat pentru crearea de filiale la un nivel inferior pentru punerea în aplicare a achiziției de către EDF a activității legate de reactori din cadrul grupului Areva. Aceste noi modalități de cesionare nu afectează, potrivit autorităților franceze, evaluarea efectuată de către părți și consilierii acestora în cadrul schemei de cesiune precedente: 2,5 miliarde EUR pentru 100 % din fondurile proprii. Oricare ar fi procedurile juridice de cesionare, realitatea economică rămâne aceeași în cazul EDF, care va prelua activitățile tradiționale ale Areva NP fără a-și asuma riscul legat de proiectul OL3. EDF va fi scutită, de asemenea, de riscurile legate de contractele pentru componente. Aceste riscuri nu au fost luate în considerare în cadrul evaluării realizate în ianuarie 2016, însă mecanismul de scutire la care au ajuns părțile permite ca fondul să rămână neschimbat.

                  (103)

                  În ceea ce privește Areva TA, procesul de evaluare a fost organizat în două etape, în conformitate cu cele mai comune practici ale pieței: (i) între ianuarie și mai 2016, grupul Areva a furnizat consorțiului de cumpărători informații financiare, operaționale, juridice și fiscale și a organizat mai multe sesiuni de lucru cu echipa de conducere a Areva TA; (ii) ulterior, consorțiul a avut acces la o „data room” și a fost în măsură să comunice cu echipa de conducere a Areva TA prin întrebări și răspunsuri. În acest context, grupul Areva și cumpărătorul sunt asistați de 12 consilieri juridici, bancari și specialiști în audit preliminar („due diligence”) financiar.

                  (104)

                  La 18 august 2016, consorțiul cumpărător descris în considerentul 27 a prezentat o ofertă care evaluează titlurile Areva TA la [0-2 miliarde] EUR. Evaluarea se bazează pe metoda fluxurilor de numerar actualizate (metoda „discounted cash flows”, denumită în continuare „metoda DCF”) aplicată pentru un plan de afaceri construit pe baza unor ipoteze validate cu cumpărătorul. Acest preț a fost reținut în contractul de vânzare semnat la 15 decembrie 2016.

                  (105)

                  Prin urmare, autoritățile franceze consideră că evaluarea reținută în final se bazează pe metode general recunoscute, conform diligențelor obișnuite.

            4.2.   Grupul Areva pune în aplicare un plan de restructurare destinat să restabilească viabilitatea pe termen lung a acestuia

                  (106)

                  Mai întâi, autoritățile franceze prezintă o traiectorie financiară actualizată de New Areva. Această traiectorie se bazează pe ipoteze considerate deosebit de conservatoare: (i) prețul uraniului a fost revizuit în sens descendent, […], (ii) previziunile privind activitatea de minerit au fost revizuite în sens descrescător, (iii) un risc suplimentar a fost luat în considerare în ceea ce privește […], (iv) o consolidare a planului de reducere a costurilor a fost inclusă pentru îmbogățire și conversie, (v) costul legat de punerea în aplicare a schemei privind crearea de filiale la nivel inferior a fost stabilizat la [200-900 de milioane] EUR în perioada 20162025. Ipotezele din scenariul pesimist au fost revizuite, de asemenea, în sens descrescător, urmându-se o logică similară.

                  (107)

                  Autoritățile franceze răspund în continuare diferitelor îndoieli exprimate de Comisie cu privire la planul de restabilire a viabilității.

            4.2.1.   Planul de afaceri al New Areva ține cont de consecințele cesionărilor propuse

                  (108)

                  Autoritățile franceze susțin că, având în vedere durata ciclurilor industriei nucleare, principalele pierderi de sinergii se vor realiza, în cea mai mare parte, într-o perioadă care depășește traiectoriile financiare ale grupului Areva (2016-2025). Într-adevăr, New Areva dispune de un registru de comenzi complet pentru următorii cinci până la zece ani, asigurând astfel un anumit grad de inerție în evoluția cotelor sale de piață. Această caracteristică este însă comună tuturor furnizorilor de materii nucleare, contractele de furnizare fiind încheiate, în general, pe o perioadă de mai mulți ani, de regulă cinci până la zece ani, în funcție de tipul de materii (uraniu brut, convertit, îmbogățit) și de natura clientului. În schimb, diferitele cesionări planificate, în special cea a New Areva NP, penalizează pe termen mai lung poziția concurențială a New Areva.

                  (109)

                  În plus, grupul Areva pune în aplicare un plan de performanță și competitivitate care va permite reducerea impactului pe termen mai scurt al cesionării New Areva NP asupra costurilor sale de structură. În ceea ce privește, de exemplu, demasificarea achizițiilor, planul în cauză vizează tocmai realizarea unor câștiguri în acest domeniu pentru a compensa pierderea unor volume de achiziții ca urmare a vânzării New Areva NP. Traiectoria financiară negativă presupune, totuși, că obiectivele planului nu vor fi atinse decât în proporție de [50-100] % și că, prin urmare, se va face simțit un impact negativ.

            4.2.2.   Analiza de sensibilitate și strategia de reducere a riscurilor

                  (110)

                  Autoritățile franceze și grupul Areva au identificat principalii factori de risc care pot afecta viitorul New Areva. Se precizează că scenariul de bază este deja foarte conservator și că, prin urmare, este puțin probabil ca toate ipotezele negative să se materializeze în același timp.

                  (111)

                  Primul dintre acești factori este rata de schimb EUR/USD. […]. O analiză a expunerilor se efectuează lunar și acoperirile sunt contractate treptat pentru a acoperi un procent minim al viitoarelor termene-limită. În plus, anumite activități, cum ar fi cele din minerit, beneficiază, în parte, de o protecție naturală împotriva acestui risc: astfel, 50 % din producția minieră a New Areva va fi realizată în Canada, a cărei monedă este corelată cu dolarul.

                  (112)

                  Al doilea risc se referă la […]. Consecințele în scenariul pesimist sunt de aproximativ – [0-100 milioane] EUR asupra fluxului de numerar operațional cumulat pentru perioada 2016-2025. Autoritățile franceze precizează că grupul Areva pune deja în aplicare o serie de măsuri de optimizare și de reducere a costurilor pentru limitarea impactului acestui risc: este vorba despre îmbunătățiri operaționale menite să […]. Aceste îmbunătățiri sunt incluse în planul de performanță și competitivitate care se va derula până în 2018, […] ar putea fi continuate după 2018 în cazul în care riscul s-ar materializa.

                  (113)

                  Al treilea risc identificat se referă la consecințele unui posibil eșec de […]. Acest risc pare puțin probabil în viziunea autorităților franceze, întrucât […]. Cu toate acestea, un eșec […] ar greva veniturile New Areva.

                  (114)

                  În cele din urmă, traiectoriile financiare ale New Areva iau în considerare o serie de elemente […], al căror volum diferă în funcție de situarea în scenariul de bază sau cel pesimist. Aceste elemente ajung la o valoare de [1-2 miliarde] EUR în scenariul pesimist în perioada 2016-2025, și anume cu [0-1 miliarde] EUR mai mult decât în scenariul de bază. Autoritățile franceze indică acțiunile corective care ar putea fi puse în aplicare: măsuri comerciale sau de productivitate suplimentare (de exemplu, optimizarea achizițiilor și reducerea masei salariale) sau modularea planului de investiții […].

            4.2.3.   New Areva va fi în măsură să se refinanțeze pe piețe în perioada 2015-2025

                  (115)

                  Ca răspuns la îndoielile exprimate de Comisie în considerentul 151 din decizia de inițiere a procedurii, autoritățile franceze precizează că, în scenariul de bază, nevoile de finanțare ale New Areva se vor materializa […]. Cu toate acestea, se prevede că, la acea dată, New Areva va fi atins indicatori financiari suficient de buni pentru ca recursul la piețele de obligațiuni să fie posibilă fără a pune sub semnul întrebării caracterul „investment grade” al societății.

                  (116)

                  În schimb, în ceea ce privește scenariul pesimist, New Areva va avea o nevoie de finanțare de […]. Cu toate acestea, autoritățile franceze explică faptul că New Areva va putea face joncțiunea […], fără ca acest lucru să afecteze restabilirea viabilității întreprinderii […].

            4.2.4.   Areva SA va dispune de resursele necesare pentru a-și acoperi nevoile financiare în perioada 2016-2025

                  (117)

                  Autoritățile franceze s-au angajat să se asigure că Areva SA nu desfășoară alte activități decât cele prevăzute în mod explicit în planul de restructurare notificat Comisiei. Pe această bază, autoritățile consideră că Areva SA va dispune de suficiente resurse pentru a-și acoperi nevoile financiare.

                  (118)

                  Autoritățile franceze își confirmă ipotezele privind costurile legate de finalizarea proiectului OL3 în perioada 2017-2025. Aceste estimări conduc la un flux de numerar negativ de [0-2 miliarde] EUR în cursul perioadei luate în considerare. […].

                  (119)

                  Pe baza acestor ipoteze, planul de afaceri al Areva SA indică un excedent de lichidități în valoare de [0-500 milioane] EUR la sfârșitul perioadei în scenariul de bază și de [0-100 milioane] EUR în scenariul pesimist. […].

            4.3.   Măsura de ajutor este proporțională și limitată la minimul necesar

      4.3.1.   Principiul repartizării echitabile este satisfăcut în ceea ce privește acționarii minoritari

                  (120)

                  În primul rând, trebuie reamintit faptul că au fost deja înregistrate provizioane importante pentru pierderi și deprecieri de active și că prețul acțiunii este la un nivel extrem de scăzut. Responsabilitatea gestionării anterioare este, prin urmare, suportată semnificativ de către acționarii minoritari, proporțional cu numărul deținut de acțiuni.

                  (121)

                  În al doilea rând, autoritățile franceze consideră că statul va fi obligat de către Autoritatea Piețelor Financiare (denumită în continuare „APF”) să facă o ofertă publică de răscumpărare. Prețul oferit acționarilor va fi atent monitorizat de către APF, care se va asigura că este respectată o metodă de evaluare bazată pe mai multe criterii.

            4.3.2.   Grupul Areva mobilizează un nivel de contribuție proprie suficientă, reală și efectivă

                  (122)

                  În ceea ce privește posibilul exces de lichiditate menționat în considerentul 172 din decizia de inițiere a procedurii, autoritățile franceze consideră că lichiditățile mobilizate pentru a pune în aplicare planul de restructurare care depășesc costurile de restructurare nu implică, în sine, faptul că valoarea ajutorului nu este limitată la minimul necesar. Într-adevăr, orientările prevăd un prag al contribuției proprii, însă acestea nu instituie nici o limită maximă, nici existența unui raport matematic între valoarea ajutorului de stat și valoarea costurilor de restructurare.

                  (123)

                  Cu alte cuvinte, autoritățile franceze consideră că trebuie să se facă o distincție clară între cele două criterii juridice diferite care sunt, pe de o parte, finanțările necesare în vederea traiectoriilor financiare pentru recăpătarea viabilității și, pe de altă parte, limitarea valorii ajutorului de stat la minimum prin intermediul cerinței de a avea o contribuție proprie importantă la costurile de restructurare. Această interpretare este ilustrată de practica decizională a Comisiei (18), care a acceptat în trecut ca o contribuție proprie să depășească costurile restructurării, fără ca un astfel de exces de lichidități să însemne că ajutorul nu a fost limitat la minimul necesar.

                  (124)

                  În cele din urmă, autoritățile franceze subliniază necesitatea ca grupul Areva să dispună de o rezervă de lichidități în cazul în care scenariul pesimist s-ar materializa.

                  (125)

                  În ceea ce privește îndoielile exprimate de Comisie cu privire la caracterul real și efectiv al contribuției proprii a grupului Areva, autoritățile franceze formulează o serie de clarificări și subliniază faptul că, în practica sa decizională, Comisia a acceptat ca vânzările viitoare de active să fie contabilizate drept contribuție proprie, cu condiția ca acestea să fi făcut obiectul unei expertize independente care estimează valoarea de piață a bunului (19).

                  (126)

                  Cu privire la vânzarea New Areva NP, autoritățile franceze subliniază existența unor evaluări independente, transmise Comisiei la momentul notificării. De asemenea, Franța subliniază elementele care permit să se stabilească caracterul real și efectiv al vânzării New Areva NP: în primul rând, contractul de achiziționare de către EDF a unor acțiuni ale New Areva NP, semnat la 15 noiembrie 2016; în al doilea rând, faptul că condițiile suspensive cărora li se subordonează cesiunea nu pun în discuție caracterul cert al acesteia. Astfel, autoritățile franceze sunt încrezătoare în ceea ce privește concluziile ASN cu privire la programul de justificare referitor la cuva de la Flamanville 3, toate testele incluse în acest program fiind realizate fără a dezvălui vreo neconformitate din perspectiva EDF și a grupului Areva. În plus, […] negocierile cu TVO nu repun în discuție vânzarea New Areva NP, ci doar influențează data efectuării acesteia.

                  (127)

                  În ceea ce privește vânzarea Canberra, autoritățile franceze reamintesc faptul că punerea sa în aplicare este efectivă începând cu 1 iulie 2016.

                  (128)

                  Vânzarea Areva TA este în curs de finalizare, astfel cum reiese din informațiile rezumate deja în considerentele 103-105 din prezenta decizie.

                  (129)

                  În ceea ce privește filiala Elta, o promisiune unilaterală de cumpărare a fost primită de ECA Group la 4 august 2016, iar vânzarea a fost înregistrată la data de 1 decembrie 2016, la prețul de [0-10 milioane] EUR.

                  (130)

                  Se prevede ca participația grupului Areva în filiala sa Adwen să fie cesionată în întregime, un prag de 60 de milioane EUR fiind securizat în cazul grupului Gamesa. Realizarea efectivă a cesiunii este programată pentru începutul lunii ianuarie 2017.

                  (131)

                  În schimb, cesiunile […] nu vor interveni înainte de […].

                  (132)

                  În sfârșit, în ceea ce privește participarea unor investitori terți la majorarea de capital a New Areva, autoritățile franceze arată că au primit manifestări ale interesului din partea […] grupurilor japoneze JNFL și MHI […]. Stadiul negocierilor este următorul. Grupurile MHI și JNFL au formulat fiecare o ofertă fermă […] pentru 5 % din capitalul New Areva, evaluat la 250 de milioane EUR. […].

            4.4.   Grupul Areva propune măsuri pentru reducerea la minimum a denaturării concurenței

                  (133)

                  Potrivit autorităților franceze, vânzarea New Areva NP constituie o măsură compensatorie deosebit de importantă, întrucât aceasta vine să materializeze o retragere pur și simplu a grupului Areva de pe un număr mare de piețe pe care grupul EDF va anima, de acum înainte, concurența. Prin cesionarea New Areva, grupul Areva se lipsește de o treime din activele sale și de aproximativ jumătate din cifra sa de afaceri. De asemenea, acesta se lipsește de toate avantajele care decurg din modelul său integrat dezvoltat în ultimii cincisprezece ani, operând astfel o schimbare strategică deosebit de importantă. În plus, grupul Areva se lipsește de fluxurile pozitive de numerar pe care New Areva NP le va genera în perioada respectivă.

                  (134)

                  În sprijinul acestui raționament, autoritățile franceze revin în detaliu asupra diferitelor puncte evidențiate de Comisie în decizia de inițiere a procedurii.

            4.4.1.   Cuantificarea măsurilor compensatorii

                  (135)

                  Autoritățile franceze reamintesc faptul că „măsurile de limitare a denaturărilor concurenței ar trebui să vizeze atât preocupările privind hazardul moral, cât și eventualele denaturări înregistrate pe piețele pe care își desfășoară activitatea beneficiarul”, luând în considerare „caracteristicile pieței în cauză” (20).

                  (136)

                  În cazul de față, orice risc de hazard moral este exclus, în opinia acestora, deoarece pierderile din trecut au fost suportate de către acționarii existenți în grupul Areva, în primul rând de către stat, prin provizioane și reduceri ale valorii activelor. În plus, având în vedere caracteristicile piețelor în cauză, ajutorul de stat mai degrabă menține concurența efectivă, pe care nu o limitează, întrucât cea mai mare parte a piețelor pe care New Areva își va desfășura activitatea au o structură de oligopol care s-ar agrava prin dispariția unui actor.

                  (137)

                  Potrivit autorităților franceze, o comparație între situația piețelor în scenariul contrafactual de absență a ajutorului arată în mod clar că doar menținerea grupului Areva permite menținerea unei concurențe efective pe piețe.

                  (138)

                  Astfel, vânzarea New Areva NP constituie o măsură compensatorie pe deplin suficientă, întrucât aceasta obligă grupul Areva, pe termen scurt, la pierderi de sinergii și, pe termen mediu, îl privează de perspectivele de dezvoltare deosebit de rentabile descrise mai jos în secțiunea 4.4.2.

            4.4.2.   Vânzarea New Areva NP penalizează pe termen lung totalitatea activităților New Areva

      4.4.2.1.   Activitățile din etapa inițială a ciclului

                  (139)

                  Grupul Areva integrat dispunea de o putere de vânzare și de marketing integrată, care comercializa uraniul natural, acțiunile de conversie, de îmbogățire, precum și de proiectare și de fabricare a unor ansambluri de combustibil, dar și orice combinație posibilă a acestor produse și servicii. Integrarea vânzării de ansambluri de combustibil în etapa inițială conferea grupului Areva un avantaj major în materie de comerț și de informații. Într-adevăr, producătorii de energie electrică au, de regulă, un singur cumpărător pentru aprovizionările cu ansambluri de combustibil. Din cauza nivelului scăzut al substituibilității ansamblurilor de combustibil între ele, un furnizor de ansambluri constituie un interlocutor esențial pentru o societate de electricitate, ceea ce nu este cazul unui furnizor din etapa inițială a ciclului, ale cărui produse și servicii sunt fungibile.

                  (140)

                  Autoritățile franceze furnizează exemplul unei societăți de electricitate […] în cazul căreia grupul Areva a putut, în contextul unei invitații de participare la o licitație pentru ansambluri de combustibil, să extindă vânzarea la produse și servicii din etapa inițială. De fapt, [5-10] clienți din 10 sunt, în prezent, clienți atât ai Areva NC, cât și ai Areva NP.

                  (141)

                  În plus, separarea activităților New Areva NP va complica optimizarea la nivel logistic: New Areva va trebui, în viitor, să lucreze cu producătorii de ansambluri de combustibil ai New Areva NP, precum și cu toți ceilalți producători americani și europeni și, prin urmare, va pierde optimizări la nivel logistic, mărind, de exemplu, costurile de livrare și reducându-și capacitatea de a diminua producția de uraniu îmbogățit.

                  (142)

                  De asemenea, autoritățile franceze precizează că orice furnizor de produse și servicii din etapa inițială a ciclului care se bazează pe un furnizor de ansambluri de combustibil și de reactori dispune de un avantaj competitiv de netăgăduit pentru ofertele de la începutul ciclului. Într-adevăr, cumpărătorul unei centrale noi va solicita, în general, de la constructor să furnizeze primul miez al reactorului, precum și eventuale rezerve. Fiind integrată cu Areva NP, activitatea din etapa inițială a grupului Areva avea acces automat la o astfel de solicitare. Grupul Areva putea, în plus, să negocieze condiții mai avantajoase pentru uraniul său, întrucât astfel de negocieri se realizează, în general, în afara pieței reglementate, fără o procedură deschisă. În cele din urmă, acest tip de contracte permite stabilirea unei relații comerciale, în special pe piețe greu accesibile, precum cea chineză.

                  (143)

                  Acest avantaj concurențial este ilustrat în contractele negociate de către grupul Areva pentru reactorii OL3, Taishan 1 și 2 […]. Pentru Taishan 1 și 2, de exemplu, […]. Astfel de condiții nu ar fi putut fi negociate fără beneficiile integrării: prin comparație, grupul Areva nu a putut încheia contracte decât […].

                  (144)

                  Astfel, toate vânzările viitoare de reactori realizate de New Areva NP reprezintă pentru New Areva oportunități ratate de a vinde materii din etapa inițială a ciclului în condiții optime. Potrivit autorităților franceze, New Areva NP va fi bine plasată pentru a câștiga proiectele […]. New Areva NP ar putea, de asemenea, solicita proiecte […]. Din cauza duratei ciclurilor din sectorul nuclear, aceste pierderi de sinergii nu se vor materializa, cu toate acestea, decât după încheierea perioadei pentru care grupul Areva a furnizat traiectorii financiare.

                  (145)

                  Aceste pierderi de sinergii sunt vizibile, în special, la începutul vieții unui reactor, dar se materializează și în restul vieții acestuia. Într-adevăr, unii producători de energie electrică preferă să recurgă la o ofertă unificată, combinând achiziționarea de uraniu, serviciile de conversie, de îmbogățire și de asamblare, în special pentru reactorii a căror închidere este deja planificată (la sfârșitul ciclului de viață).

                  (146)

                  În cele din urmă, finalizarea integrării va complica dezvoltarea unei filiere integrate pentru reciclarea uraniului reprelucrat, dat fiind că această filieră necesită un nivel ridicat de coordonare logistică între furnizorul de ansambluri de combustibil (New Areva NP) și furnizorul de servicii de reprelucrare (New Areva).

                  (147)

                  Toate aceste pierderi de sinergii vor penaliza New Areva, în beneficiul concurenților săi. Dacă ar rămâne integrat, grupul Areva ar fi fost plasat în mod ideal pentru a beneficia de redresarea preconizată a pieței, în special ca urmare a dispozitivelor modernizate de care dispune. De exemplu, o piață importantă se deschide pe segmentul ofertelor pentru producătorii de energie electrică privind gestionarea reactorilor acestora la sfârșitul ciclului lor de viață. Cu toate acestea, din cauza pierderilor de sinergii anticipate, autoritățile franceze și grupul Areva mizează pe […].

                  (148)

                  Dimpotrivă, concurenții New Areva vor fi în măsură să profite de oportunitățile create prin divizarea grupului Areva, în special în ceea ce privește furnizarea de combustibil pentru reactorii noi. New Areva va trebui să lupte împotriva unor concurenți integrați, cum ar fi Rosatom, sau în curs de integrare pe verticală, cum ar fi KHNP, Toshiba/Westinghouse sau CNNC.

            4.4.2.2.   Activitățile din etapa finală a ciclului

                  (149)

                  Vânzarea New Areva NP va fi […] pentru activitățile New Areva în reciclarea și prelucrarea combustibilului uzat. Vânzările de MOX depind, într-adevăr, de prezența pe piață a unei flote de reactori cu apă ușoară care pot funcționa cu ansambluri de combustibil MOX. Or, amploarea acestei flote depinde de eforturile pe care le va accepta New Areva NP pentru a propune și a implementa această tehnologie în viitor.

                  (150)

                  Decizia unui producător de energie electrică de a utiliza combustibil MOX pentru un reactor depinde de capacitatea sa de a asigura performanța reactorului și de costurile aferente acesteia. Acești doi factori, la rândul lor, depind de calitatea cooperării între proiectantul reactorului, proiectantul ansamblurilor și furnizorul de materiale MOX. Până în prezent, această cooperare a fost posibilă datorită capacității grupului Areva de a media, la nivel central, între interesele divergente ale acestor entități.

                  (151)

                  Astfel, New Areva NP […] să promoveze multiplicarea unor reactori care utilizează MOX în măsura în care […]. Până în prezent, apartenența la același grup permitea acorduri intragrup […] capabile să alinieze interesele diferite ale celor două activități. Acest lucru nu va mai fi valabil în viitor și, prin urmare, pierderi importante de sinergii trebuie să fie prevăzute pe termen lung.

                  (152)

                  Pierderi de sinergii vor fi resimțite, de asemenea, pe segmentele legate de dezafectare și de logistică. Activitățile de dezafectare sunt în mare măsură integrate în cele de proiectare a reactorilor și de furnizare de servicii în baza instalată. În ceea ce privește activitățile de logistică, acestea sunt, în prezent, cliente ale Areva NP din două puncte de vedere: pentru transportul instrumentelor de întreținere contaminate și pentru transportul ansamblurilor de combustibil. Aceste servicii intragrup ar putea fi internalizate de către New Areva NP sau ar putea fi puse în concurență în viitor.

                  (153)

                  Piețele legate de dezafectare și de logistică sunt două piețe dinamice, pe care grupul Areva […].

            4.4.3.   Parteneriatul strategic și industrial global dintre New Areva și EDF nu ar permite restabilirea sinergiilor asociate în prezent integrării Areva NP în cadrul grupului Areva

                  (154)

                  Autoritățile franceze au transmis Comisiei protocolul de acord din 28 iulie 2016 între EDF și grupul Areva. Anexa 7 la protocol vizează crearea unui parteneriat strategic și industrial global.

                  (155)

                  Potrivit autorităților franceze, acest parteneriat nu este de natură să recreeze sinergiile pierdute […].

                  (156)

                  […] autoritățile franceze subliniază că New Areva NP și New Areva sunt pe cale să urmeze o logică de client/furnizor. […].

                  (157)

                  Prin urmare, niciun parteneriat strategic nu poate să reproducă forța situațiilor de arbitraj și a sinergiilor intragrup din trecut.

                  (158)

                  Cu toate acestea, drept răspuns la obiecțiunile formulate de Comisie cu privire la acest punct, autoritățile franceze s-au angajat ca, în timpul perioadei de restructurare, New Areva NP, sub controlul EDF și al New Areva, să nu intre în niciun parteneriat strategic sau în alt acord-cadru care prevede o cooperare comercială care ar urmări să favorizeze New Areva în situațiile în care New Areva NP ar dori să propună unui client o ofertă integrată cu un furnizor de materii nucleare, pe piețele definite în considerentele 344 și 347 – furnizarea de ansambluri de combustibil și construirea de noi reactori. Acest angajament nu împiedică New Areva și New Areva NP să formuleze oferte comune, cu condiția ca New Areva să fi fost selectată pe baza unor criterii comerciale și tehnice.

            4.4.4.   Autoritățile franceze se angajează ca grupul Areva să adopte măsurile comportamentale menționate la punctul 84 din orientări

                  (159)

                  Reamintind importanța parteneriatelor în domeniul energiei nucleare, autoritățile franceze s-au angajat să garanteze că, în timpul perioadei de restructurare, grupul Areva (Areva SA și New Areva) și întreprinderile aflate sub controlul său nu vor obține, direct sau indirect, participații în orice întreprindere care nu este deja sub controlul acestora, cu excepția proiectelor esențiale pentru restabilirea viabilității grupului Areva. Acest angajament nu se aplică în cazul achizițiilor de participații efectuate de New Areva și de întreprinderile controlate direct sau indirect de aceasta, în scopul gestionării financiare (i) a fondurilor pentru dezafectare pe care grupul Areva este obligat să le gestioneze în conformitate cu o obligație juridică sau statutară; (ii) a fondurilor de pensii ale personalului grupului Areva; (iii) a plasamentelor de lichidități. Acestea s-au angajat, de asemenea, ca grupul Areva (Areva SA și New Areva) să nu prezinte sprijinul de care beneficiază drept un avantaj concurențial atunci când își comercializează produsele și serviciile.

            4.5.   Comentariile autorităților franceze cu privire la observațiile părților terțe interesate

      4.5.1.   Observațiile TVO și Siemens

                  (160)

                  Autoritățile franceze consideră că Areva SA va fi în măsură să își finanțeze integral necesitățile estimate.

                  (161)

                  Pe de o parte, ar fi eronat să se considere că grupul Areva, prin intermediul schemei de restructurare reținute, pune în pericol buna finalizare a OL3. Reușita acestui proiect este esențială pentru toate părțile implicate în restructurare: Areva SA, bineînțeles, dar și New Areva (pentru furnizarea de combustibil) și New Areva NP (pentru valoarea demonstrativă a acestui prim EPR). Prin urmare, Areva SA va dispune de toate resursele operaționale necesare, care nu vor face obiectul unei delimitări și al unei contribuții imediate la New Areva NP, pentru a duce la bun sfârșit proiectul, iar toate îndoielile TVO cu privire la această chestiune trebuie eliminate.

                  (162)

                  În special, autoritățile franceze subliniază existența […] unei cooperări specifice între Areva NP și New Areva NP, care permite Areva NP să facă apel la New Areva NP de îndată ce acest lucru se dovedește a fi necesar […].

                  (163)

                  Pe de altă parte, necesitățile Areva SA au fost estimate corect de către autoritățile franceze, în mod conservator.

                  (164)

                  În ceea ce privește costurile de finalizare a OL3, estimarea grupului Areva este comparabilă cu cea a TVO sau chiar mai conservatoare decât aceasta, cu excepția […], dar autoritățile franceze resping […], lipsit, din punctul punctul lor de vedere, de orice credibilitate. Autoritățile franceze nu comentează în legătură cu estimarea Siemens, care, la acest nivel de agregare, nu permite o analiză detaliată.

                  (165)

                  În ceea ce privește daunele-interese care ar putea rezulta dintr-o eventuală condamnare în cadrul contenciosului arbitral, […].

                  (166)

                  Potrivit autorităților franceze, ar fi total inadecvat și în contradicție cu obiectivele și spiritul normelor privind ajutoarele pentru restructurare să se majoreze cuantumul ajutorului pentru a garanta unor părți terțe plata unor daune-interese care le-ar putea fi acordate în cadrul unei acțiuni introduse împotriva beneficiarului ajutorului. În primul rând, acest tip de pericole nu intră sub incidența definiției riscurilor care trebuie luate în considerare la stabilirea scenariului negativ. Orientările se referă, de fapt, numai la factori macroeconomici și comerciali. În al doilea rând, o astfel de creștere a ajutorului ar fi contrară principiilor de proporționalitate și de limitare a cuantumului ajutorului la strictul minim. În al treilea rând, argumentele TVO și Siemens trimit, în realitate, la garantarea de către stat a solvabilității eventualului debitor/co-debitor solidar, ceea ce ar constitui un ajutor de stat în favoarea Siemens și TVO. Cu toate acestea, Comisia a recunoscut în mod explicit că anumite garanții de stat referitoare la litigii ipotetice constituiau ajutoare de stat (21) și a exclus deja principiul compatibilității acestora (22). În al patrulea rând, argumentele Siemens și ale TVO nu sunt compatibile, în măsura în care acestea nu includ posibilitatea de a avea un rezultat pozitiv pentru consorțiu. În al cincilea rând, în caz de arbitraj nefavorabil […].

                  (167)

                  În ceea ce privește […]. Autoritățile franceze au prezentat mai multe argumente.

                  (168)

                  În ceea ce privește […].

                  (169)

                  În plus, problemele de reglementare legate de segregarea carbonului sunt pe cale de a fi soluționate în parcul existent al EDF. ASN a permis repornirea tuturor reactorilor din parcul francez aflat în exploatare care cuprind generatoare de abur fabricate la Creusot (pentru care au fost identificate probleme legate de segregarea carbonului) și a opt dintre cei doisprezece reactori care cuprind generatoare de abur fabricate de partenerul japonez al Areva NP.

                  (170)

                  Nu există anomalii dovedite, în prezent, în bucla primară de la Taishan. În orice caz, contractul prevede că răspunderea contractuală a grupului Areva ar fi plafonată la [01 miliarde] EUR pentru proiectul Taishan.

                  (171)

                  […], orice cerere ar necesita prezentarea dovezii unei daune sigure, și anume un defect de securitate real la o piesă, care poate conduce la un risc ridicat de disfuncționalitate.

                  (172)

                  Pentru toate aspectele care se referă la răspunderea civilă a grupului Areva, autoritățile franceze au informat Comisia că […].

                  (173)

                  În ceea ce privește argumentul Siemens potrivit căruia resursele estimate ale Areva SA ar trebui să îi permită să suporte o sumă teoretică maximă care acoperă toate riscurile care pot apărea din punct de vedere teoretic, autoritățile franceze precizează că toate exemplele din practica decizională a Comisiei pe care se bazează raționamentul Siemens provin din proceduri deschise în cadrul temporar al ajutoarelor pentru restructurare ale unor instituții financiare în contextul crizei economice și financiare. Prin urmare, acest raționament prin analogie propus de Siemens este, potrivit autorităților franceze, lipsit de relevanță în speță. Acestea susțin, de asemenea, că scenariul cel mai pesimist, în sensul orientărilor, nu poate acoperi toate riscurile care pot apărea din punct de vedere teoretic ci trebuie să rămână în sfera evenimentelor posibile.

                  (174)

                  În sfârșit, ca răspuns la argumentul invocat de Siemens potrivit căruia subcapitalizarea Areva SA ar contraveni principiului repartizării echitabile a sarcinilor înscris în orientări, autoritățile franceze precizează că aplicarea acestui principiu nu vizează decât acționarii și creditorii subordonați, care nu ar trebui să fie protejați în mod nejustificat de efectele ajutorului.

            4.5.2.   Observațiile Urenco

                  (175)

                  Cu titlu preliminar, autoritățile franceze precizează că Urenco a contribuit în mare parte la capacitatea excedentară care caracterizează, după accidentul de la Fukushima, piața îmbogățirii uraniului. Astfel, partea Urenco din capacitatea mondială de îmbogățire s-a dublat între 2007 și 2015, în timp ce partea grupului Areva a scăzut.

            4.5.2.1.   Referitor la presupusele denaturări ale concurenței

                  (176)

                  Autoritățile franceze demonstrează în continuare că ajutorul de stat nu va genera nicio denaturare a concurenței ci, dimpotrivă, va contribui la creșterea concurenței pe termen lung.

                  (177)

                  Pe piețele logisticii și dezafectării, prezența relativ modestă a grupului Areva explică faptul că nicio denaturare a concurenței nu va fi generată de ajutor. De asemenea, grupul Areva este singurul actor mondial care exploatează o uzină de reprocesare la scară industrială, iar menținerea sa pe acest segment nu poate, prin urmare, să denatureze o concurență care nu există.

                  (178)

                  Pe segmentele mineritului, conversiei și îmbogățirii, se observă structuri de piață foarte concentrate, grupul Areva fiind, în plus, singurul grup european de anvergură pe segmentele mineritului și conversiei. Prin urmare, dispariția grupului Areva de pe aceste segmente ar avea consecințe anticoncurențiale, favorizând o și mai mare concentrare.

                  (179)

                  În plus, grupul Areva nu va fi consolidat în mod nejustificat de ajutorul de stat, în special pe segmentul îmbogățirii uraniului. În primul rând, autoritățile franceze subliniază că capacitatea grupului Areva de a semna contracte de servicii de îmbogățire a uraniului nu este corelată cu ratingul său financiar ci mai degrabă cu alte caracteristici, cum ar fi prețul de furnizare, flexibilitatea contractuală, calitatea logisticii etc. În al doilea rând, filiala de îmbogățire a grupului Areva (Société d'Enrichissement du Tricastin, denumită în continuare „SET”) este deja profitabilă și autonomă din punct de vedere financiar, […]. […], această activitate va contribui, de asemenea, la restabilirea viabilității grupului Areva restructurat, care nu va beneficia în sine de ajutor. În al treilea rând, Areva nu a desfășurat activități de comercializare în cadrul SWUs de cel puțin 10 ani, […].

            4.5.2.2.   Referitor la măsurile compensatorii

                  (180)

                  Autoritățile franceze fac trimitere la argumentele prezentate în observațiile lor din 12 septembrie 2016 pentru a reaminti faptul că dispariția sinergiilor privind modelul integrat ar penaliza nu numai activitățile de la începutul și de la sfârșitul ciclului, ci și, în general, toate activitățile pe întreaga durată a ciclului de viață a reactorului. Vânzarea New Areva NP ar fi, prin urmare, o măsură suficientă. Din motivele menționate deja în aceleași observații, parteneriatul strategic cu EDF nu ar recrea aceste sinergii, iar faptul că statul francez este acționar la cele două grupuri nu ar schimba nimic în măsura în care acestea constituie entități economice independente dotate cu putere de decizie autonomă.

                  (181)

                  În ceea ce privește în mod specific diferitele măsuri preconizate de către Urenco, autoritățile franceze susțin următoarele:

                              (a)

                              cererea Urenco privind angajamentul EDF de a realiza licitații deschise nu este justificată, nici în drept, nici și în fapt. În primul rând, statul francez nu poate impune nimic societății EDF, care este un terț în prezenta procedură privind ajutorul de stat. În al doilea rând, EDF, în calitate de entitate economică autonomă, nu are niciun stimulent pentru a favoriza New Areva. În cele din urmă, rezultatul precedent al operațiunii de concentrare a Framatome/Siemens/Cogema nu este relevant, întrucât măsura în cauză se referea la ansamblurile de combustibil, pentru care existau bariere puternice (inclusiv măsuri de reglementare) la intrare, iar statul nu mai este, din punct de vedere juridic, în măsură să ia vreun angajament în numele EDF;

                              (b)

                              punerea în aplicare a unei separări a conturilor („ring-fencing”) pentru activitățile de îmbogățire este superfluă în măsura în care SET este deja autonom din punct de vedere financiar. În plus, o astfel de măsură ar crea dificultăți operaționale insurmontabile ca urmare a nivelului de interacțiune operațională al acestei filiale cu alte entități ale grupului Areva;

                              (c)

                              interdicția de a extinde capacitatea uzinei Georges Besse II pare să fie în contradicție cu angajamentul luat de către grupul Areva, […]. Prin urmare, autoritățile franceze s-au angajat să asigure faptul că, în timpul perioadei de restructurare, grupul Areva nu va crește capacitatea uzinei Georges Besse II, cu excepția achiziționării și a instalării de centrifuge prevăzute în acordurile sale existente […];

                              (d)

                              cesiunea sau limitarea activității de producție de MOX sunt inadecvate. În primul rând, această activitate va fi diminuată de vânzarea New Areva NP. În al doilea rând, întrucât combustibilii MOX și UOX nu sunt substituibili, denaturarea concurenței este minimă pentru concurenți precum Urenco care nu oferă decât UOX. În al treilea rând, producția de MOX este vitală pentru supraviețuirea sectorului energiei nucleare. În al patrulea rând, afirmația Urenco potrivit căreia producția de MOX nu este profitabilă în comparație cu UOX ignoră numeroasele externalități pozitive legate de acest tip de producție;

                              (e)

                              cesiuni suplimentare, de exemplu în materie de logistică, împiedică restabilirea viabilității pe termen lung a New Areva și sunt cu atât mai puțin justificate cu cât denaturările create de ajutor sunt minime pe aceste piețe.

            5.   EVALUAREA AJUTORULUI

      5.1.   Existența unui ajutor

                  (182)

                  Comisia trebuie să verifice dacă măsurile care fac obiectul prezentei proceduri sunt susceptibile să constituie un ajutor de stat în sensul articolului 107 alineatul (1) din TFUE.

                  (183)

                  În conformitate cu articolul 107 alineatul (1) din TFUE, sunt „incompatibile cu piața internă, în măsura în care afectează schimburile comerciale dintre statele membre, ajutoarele acordate de un stat membru sau prin intermediul resurselor de stat, sub orice formă, care denaturează sau amenință să denatureze concurența prin favorizarea anumitor întreprinderi sau a producerii anumitor bunuri”.

                  (184)

                  Pe baza acestei dispoziții, Comisia consideră că pentru calificarea unei măsuri publice drept ajutor de stat este necesar să fie îndeplinite următoarele condiții cumulative, și anume: (i) măsura trebuie să fie acordată de către stat sau prin intermediul resurselor de stat, (ii) măsura trebuie să confere un avantaj economic beneficiarului său, (iii) avantajul acordat trebuie să fie selectiv și (iv) măsura trebuie să denatureze sau să amenințe să denatureze concurența și să fie de natură să afecteze schimburile comerciale dintre statele membre.

            5.1.1.   Subscrierea statului francez la majorările de capital ale Areva SA și New Areva

                  (185)

                  Deși este vorba despre două intervenții aparent distincte, Comisia consideră că subscrierea statului la majorările de capital ale Areva SA și, respectiv, New Areva trebuie să fie considerată drept un singur ajutor pus la dispoziția grupului Areva. Într-adevăr, din analiza dificultăților și a gradului de îndatorare al grupului Areva, reiese că acesta are nevoie de capital în ansamblul său. Faptul că această nevoie globală de recapitalizare este distribuită ulterior între Areva SA și New Areva nu este decât o modalitate de punere în aplicare a recapitalizării grupului Areva.

                  (186)

                  Subscrierea este imputabilă statului și provine din resurse de stat. Într-adevăr, cele două majorări de capital vor fi subscrise în mod direct de către stat prin intermediul resurselor sale proprii.

                  (187)

                  Subscrierea conferă un avantaj economic grupului Areva. Pe de o parte, această investiție îmbunătățește situația grupului Areva, în măsura în care îi permite să își lichideze o parte semnificativă din datorii. Pe de altă parte, grupul Areva nu ar fi putut obține astfel de capitaluri în condiții normale de piață, întrucât niciun investitor privat nu ar fi subscris în aceste condiții la o majorare de capital a grupului Areva, având în vedere situația financiară gravă a acestuia. Cei doi investitori terți, MHI și JNFL, nu vor subscrie, de altfel, la capitalul grupului Areva în același mod ca statul francez, întrucât investiția lor se va aplica numai uneia dintre cele două entități ale grupului Areva restructurat (New Areva) și pentru o sumă […] mai mică.

                  (188)

                  Avantajul acordat astfel grupului Areva este selectiv. Într-adevăr, subscrierea statului la aceste majorări de capital reprezintă o măsură ad-hoc de care beneficiază exclusiv grupul Areva pentru nevoile legate de restructurarea sa.

                  (189)

                  În cele din urmă, avantajul acordat grupului Areva prin intermediul subscrierii statului la cele două majorări de capital este de natură să afecteze schimburile comerciale dintre statele membre. Într-adevăr, diferitele piețe pe care grupul Areva își desfășoară activitatea se caracterizează printr-un nivel semnificativ de schimburi comerciale între aceste state. În această privință, Comisia a avut deja ocazia să considere că piețele din sectorul nuclear sunt, cel puțin, de dimensiune europeană (23). În plus, avantajul acordat grupului Areva îi furnizează acestuia resurse financiare suplimentare care îi permit să rămână activ pe piață. Prin urmare, măsura este susceptibilă să denatureze concurența.

                  (190)

                  Având în vedere cele de mai sus, Comisia concluzionează că subscrierea statului francez la majorările de capital ale Areva SA și New Areva constituie, în sensul articolului 107 alineatul (1) din TFUE, ajutor de stat în favoarea grupului Areva, în valoare totală de 4,5 miliarde EUR.

            5.1.2.   Cesiunile efectuate în cadrul planului de restructurare

                  (191)

                  În decizia de inițiere a procedurii, Comisia a constatat faptul că diferitele cesiuni avute în vedere de grupul Areva puteau constitui ajutor, având în vedere că acestea nu s-ar efectua la un preț de piață. În acest caz, ar fi vorba fie despre un ajutor pentru cumpărător, dacă prețul de vânzare este considerat a fi extrem de scăzut, fie despre un ajutor pentru vânzător (grupul Areva), dacă prețul de vânzare este considerat excesiv de ridicat – ajutorul pentru vânzător nefiind relevant decât în caz de cesiune către o altă entitate publică, cu condiția să fie îndeplinite criteriile de imputabilitate și de resurse de stat. Comisia reamintește că, în conformitate cu punctul 63 din orientări, cesiunile care ar include un element de ajutor pentru vânzător (grupul Areva) nu pot fi luate în considerare la calcularea contribuției proprii.

                  (192)

                  În ceea ce privește cesiunile către alte părți terțe decât organismele publice (Canberra, Elta, Adwen), Comisia recunoaște faptul că scenariul unui ajutor din partea grupului Areva pentru respectivii cumpărători, prin intermediul unui preț nejustificat de redus, este puțin probabil în măsura în care grupul Areva are tot interesul de a maximiza veniturile din aceste cesiuni. În plus, cesiunile au avut loc prin intermediul unor procese concurențiale susceptibile de a maximiza prețul care poate fi obținut de către grupul Areva.

                  (193)

                  În schimb, în ceea ce privește vânzarea New Areva NP și vânzarea Areva TA, nu se putea exclude a priori faptul că EDF sau consorțiul public cumpărător al Areva TA au făcut o ofertă la un preț excesiv de ridicat, astfel încât să avantajeze grupul Areva. Cu toate acestea, Comisia poate concluziona, pe baza raționamentului prezentat mai jos în părțile 5.1.2.1 și 5.1.2.2, că cesiunile sunt efectuate la un preț de piață, ceea ce exclude existența unui avantaj economic în sensul articolului 107 alineatul (1) din TFUE.

            5.1.2.1.   Cesionarea unei participații majoritare în New Areva NP

                  (194)

                  Vânzarea către EDF a unei participații majoritare în New Areva NP nu a făcut obiectul unei proceduri de licitație deschisă, transparentă și necondiționată. Cu toate acestea, vânzarea în afara pieței reglementate de participațiuni de control este o practică obișnuită pe piață. În ceea ce privește New Areva NP, trebuie să se țină seama, de asemenea, de domeniul său de activitate și de legăturile cu exploatarea centralelor nucleare, în care vânzarea de participații de control prin procedură de licitație nu este o practică obișnuită pe piață. În plus, înainte de a accepta vânzarea participației, părțile la tranzacție au recurs la expertize independente pentru a determina, fiecare în domeniul său de competență, prețul de vânzare. În timp ce este adevărat că, în cele din urmă, prețul real de vânzare este rezultatul unei negocieri între un vânzător și un cumpărător, nu este mai puțin adevărat că utilizarea unor astfel de expertize pentru negociere înainte de acordul privind prețul constituie, de asemenea, o practică obișnuită pe piață, la care ar recurge un investitor prudent (24).

                  (195)

                  În ceea ce privește conținutul expertizelor, în urma unei evaluări a valorii participației fondate pe o abordare bazată pe criterii multiple, consiliul financiar al EDF, banca BNP Paribas, a emis, la 24 iulie 2015, următorul aviz: „Pe baza informațiilor și a caracteristicilor operațiunii menționate mai sus, se pare că, în prezent, prețul de 2,7 miliarde EUR pentru 100 % din capitalul Areva NP propus de EDF în cadrul operațiunii este, în opinia noastră, corect, din punct de vedere strict financiar, pentru EDF.” EDF a recurs ulterior la serviciile băncii Société Générale pentru a aborda etapa de audit preliminar. Autoritățile franceze au furnizat Comisiei o prezentare detaliată a rezultatelor acestui audit preliminar, din ianuarie 2016, în care Société Générale validează valoarea, renegociată între părți, de 2,5 miliarde EUR pentru 100 % din fondurile proprii.

                  (196)

                  Exercițiul de evaluare realizat de Société Générale este foarte detaliat (127 de pagini de analize) și se bazează pe metoda FNA, general acceptată în domeniul financiar.

                  (197)

                  În primul rând, Société Générale a revizuit cu EDF planurile de afaceri realizate de grupul Areva pentru fiecare dintre cele cinci domenii de activitate care intră în perimetrul de activitate al New Areva NP: bază instalată, ansambluri de combustibil, proces de fabricație, proiecte majore și altele (funcții auxiliare, riscuri etc.). Planurile de afaceri se extind până în 2023. Corecțiile se referă la foarte multe ipoteze care afectează un număr mare de proiecte ale New Areva NP […] (25).

                  (198)

                  Pe baza acestor planuri de afaceri, valoarea întreprinderii pentru fiecare ramură de activitate se calculează folosind o metodă FNA. Société Générale aplică pentru aceasta un cost mediu ponderat al capitalului (denumit în continuare „CMPC”), diferit pentru fiecare ramură de activitate, în funcție de riscul specific pentru fiecare dintre activități. CMPC este estimat pe baza unei metodologii MEDAF (model de evaluare a activelor financiare) relativ aprofundate: pentru fiecare ramură de activitate, se estimează un CMPC în funcție de țara în care întreprinderea își desfășoară activitatea, fiind calculat apoi un CMPC ponderat pe baza acestor diverse CMPC geografice. Nivelurile fără risc sunt obținute din mai multe surse recunoscute (SG Research, Bloomberg, Associés en finance), primele de risc de țară se bazează pe lucrările profesorului Damodaran de la Universitatea NYU Stern, iar costul datoriei se bazează pe prima de risc a obligațiunilor unor întreprinderi comparabile. Întreprinderile comparabile, selectate de Société Générale pe baza unor criterii specifice fiecărei ramuri de activitate, sunt utilizate, de asemenea, pentru a determina valoarea beta a fiecărei activități. Eșantionul de întreprinderi comparabile este compus din șapte societăți cotate pentru ramura de activitate legată de combustibili, cinci pentru baza instalată, șase pentru procesul de fabricație și șase pentru proiectele majore. Valorile beta astfel obținute sunt coroborate prin comparație cu previziunile unor valori beta furnizate de modelul factorilor multipli Barra.

                  (199)

                  Analiza, fondată pe metoda FNA, a valorii fiecărei ramuri de activitate include, de asemenea, o valoare finală după 2023. Aceasta a fost calculată pe baza metodei Gordon Shapiro reținând un flux normativ considerat reprezentativ pentru capacitatea de generare de numerar a activității. O rată de creștere estimată la zero infinit a fost reținută pentru toate ramurile de activitate.

                  (200)

                  Au fost efectuate analize de sensibilitate asupra acestor valori ale întreprinderii prin varierea unor parametri cum ar fi CMPC sau marja EBITDA. Datoria netă a fiecărei ramuri de activitate a fost scăzută ulterior din aceste valori ale întreprinderii în scopul de a deduce valoarea fondurilor proprii. Totalul acestor diferite sume pe ramură de activitate dă valoarea globală a fondurilor proprii ale New Areva NP. Société Générale a estimat că din această evaluare se putea deduce un multiplu de EBITDA de […]. Acest multiplu de EBITDA pare rezonabil, având în vedere că se situează sub valoarea medie și mediană a multiplilor de EBITDA observați pentru tranzacții comparabile – Société Générale a selectat un eșantion de 19 tranzacții reprezentative pentru diferite meserii din cadrul New Areva NP.

                  (201)

                  În plus, valoarea diferiților parametri utilizați pentru metoda FNA, precum și cea a multiplului de EBITDA implicit sunt coroborate prin comparația cu valorile medii și mediane obținute din studiul întreprinderilor comparabile menționate în considerentul 198.

                  (202)

                  Având în vedere cele de mai sus, Comisia confirmă constatarea, exprimată deja în decizia de inițiere a procedurii, că evaluarea efectuată de către EDF și consilierii săi se bazează pe date disponibile obiective, verificabile și fiabile, care reflectă situația economică la momentul în care a fost decisă operațiunea. Această constatare nu a fost contestată de nicio parte terță interesată în cursul anchetei. Elementele noi apărute după această evaluare, cum ar fi crearea de filiale la un nivel inferior sau descoperirea unor riscuri referitoare la contractele privind componentele, nu sunt de natură să afecteze rezultatul acesteia în măsura în care EDF a luat măsuri pentru a se asigura integral împotriva acestor riscuri, astfel cum este descris în considerentul 30.

                  (203)

                  Pe baza acestei evaluări de 2,5 miliarde EUR pentru 100 % din fondurile proprii, Société Générale a arătat că EDF ar putea estima o rată internă de rentabilitate (denumită în continuare „RIR”) a investiției de [0-20] % în scenariul central. Scenariul central prevede o ieșire (pentru calcularea valorii terminale) în […] și un multiplu de ieșire echivalent cu multiplul de intrare, și anume […] x EBITDA.

                  (204)

                  Acest RIR trebuie să fie comparat cu costul fondurilor proprii, ponderat pe diferitele sectoare ale New Areva NP. În speță, calculele Société Générale, care se bazează pe criteriile obiective enumerate în considerentul 198, furnizează următoarele indicații pentru fiecare ramură de activitate: [0-10] % pentru combustibil, [0-10] % pentru baza instalată, [0-20] % pentru proiectele majore, [0-10] % pentru procesul de fabricație. Aceste estimări par a fi grave în măsura în care se bazează pe surse și pe o metodologie stabilită de comun acord, similare celor utilizate chiar de către Comisie în alte cazuri și susținută de Tribunal, după caz (26). Ponderând aceste estimări prin partea relativă a fiecărei ramuri de activitate în cifra de afaceri a New Areva NP, se obține un cost mediu ponderat al fondurilor proprii de [0-10] %. Prin urmare, RIR pe care EDF l-ar putea preconiza din investiția în New Areva NP este mai mare decât costul fondurilor proprii în sectorul în cauză, inclusiv în ceea ce privește o serie de scenarii negative luate în considerare în analizele de sensibilitate (pe an și multiplu de ieșire) realizate de Société Générale.

                  (205)

                  Având în vedere aceste elemente obiective, Comisia concluzionează că vânzarea New Areva NP este efectuată în condiții de piață normale, fără un avantaj economic nici pentru cumpărător (EDF), nici pentru vânzător (grupul Areva) și, prin urmare, exclude existența unui ajutor de stat.

            5.1.2.2.   Vânzarea Areva TA

                  (206)

                  Autoritățile franceze au clarificat condițiile de vânzare a Areva TA și au furnizat elementele care permit justificarea prețului de [0-2 miliarde] EUR pentru 100 % din fondurile proprii. Aceste elemente au fost rezumate într-un studiu al firmei de consultanță financiară […] din 6 decembrie 2016.

                  (207)

                  În cadrul acțiunilor sale de audit preliminar, consorțiul cumpărător a creat propriul plan de afaceri al societății Areva TA, pornind de la viziunea vânzătorului și ajustând ipotezele de construcție a planului la cele mai bune cunoștințe ale sale.

                  (208)

                  Comisia a revizuit previziunile și ipotezele utilizate în evaluarea respectivă și consideră că aceasta îndeplinește cerințele de calitate ale unui investitor prudent. Evaluarea se bazează pe date disponibile obiective, verificabile și fiabile, care reflectă situația economică la momentul în care a fost decisă operațiunea.

                  (209)

                  Având în vedere aceste elemente obiective, Comisia consideră că vânzarea Areva TA se efectuează în condiții normale de piață, fără un avantaj economic nici pentru cumpărător, nici pentru vânzător (grupul Areva) și, prin urmare, exclude existența unui ajutor de stat.

            5.2.   Compatibilitatea ajutorului cu piața internă

                  (210)

                  Subscrierea statului la majorările de capital ale Areva SA și New Areva constituie ajutor de stat în sensul articolului 107 alineatul (1) din TFUE, pe care Franța intenționează să îl acorde unei întreprinderi, grupul Areva, care își desfășoară activitatea în domeniile reglementate de Tratatul Euratom.

                  (211)

                  Tratatul Euratom instituie Comunitatea Europeană a Energiei Atomice, care prevede instrumentele necesare și atribuie responsabilitățile în vederea realizării unor obiective cum ar fi securitatea nucleară, independența energetică, diversitatea și securitatea aprovizionării cu energie (27).

                  (212)

                  Astfel cum a fost recunoscut de către Comisie în unele decizii anterioare (28), promovarea unei energii nucleare performante este un obiectiv esențial al Tratatului Euratom și, în consecință, al Uniunii. Astfel cum se arată în preambulul la Tratatul Euratom, Comisia, în calitate de instituție a Comunității Europene a Energiei Atomice, are obligația să creeze „condițiile de dezvoltare a unei industrii nucleare puternice, sursă de mari disponibilități de energie”. Această obligație trebuie să fie luată în considerare atunci când Comisia își exercită puterea discreționară în privința autorizării unui ajutor de stat în temeiul articolului 107 alineatul (3) litera (c) din TFUE și al articolului 108 alineatul (2) din TFUE.

                  (213)

                  TFUE definește condițiile în care un ajutor poate fi declarat compatibil cu piața internă. În conformitate cu articolul 107 alineatul (3) litera (c) din TFUE, Comisia poate autoriza un ajutor de stat dacă acesta este destinat să faciliteze dezvoltarea anumitor sectoare economice și dacă nu afectează în mod negativ condițiile schimburilor comerciale într-o măsură care contravine interesului comun. Având în vedere natura măsurii în cauză, Comisia va stabili dacă aceasta este în conformitate cu dispozițiile privind ajutorul de restructurare prevăzute în orientări, având în vedere îndoielile exprimate în decizia de inițiere a procedurii, precum și observațiile prezentate de Franța și de părțile terțe interesate.

            5.2.1.   Eligibilitatea grupului Areva pentru ajutorul de restructurare

                  (214)

                  La sfârșitul anului 2014, și anume la începutul perioadei de restructurare a grupului Areva, acesta avea un capital propriu negativ de – 244 de milioane EUR. Având în vedere că de atunci au fost înregistrate pierderi suplimentare, situația capitalului propriu al grupului Areva s-a deteriorat și mai mult în 2015. Capitalul propriu al grupului Areva se ridica la – 2,3 miliarde EUR la 31 decembrie 2015.

                  (215)

                  În prezența unui capital propriu negativ, criteriul stabilit la punctul 20 litera (a) din orientări este îndeplinit. Prin urmare, grupul Areva trebuie să fie considerat drept o întreprindere aflată în dificultate, ceea ce îl face eligibil pentru un ajutor de restructurare.

            5.2.2.   Contribuția la un obiectiv de interes comun bine definit

                  (216)

                  Tratatul Euratom stabilește ca obiective de interes comun siguranța nucleară, independența energetică, diversitatea și securitatea aprovizionării cu energie. Articolul 2 litera (d) din Tratatul Euratom prevede, în special, că Comunitatea Euratom trebuie să asigure aprovizionarea constantă și echitabilă a tuturor utilizatorilor Comunității cu minereuri și combustibili nucleari. Evitând dispariția grupului Areva, ajutorul în cauză contribuie la realizarea acestor diferite obiective.

                  (217)

                  Într-adevăr, ajutorul permite supraviețuirea grupului Areva, care este un actor esențial în industria nucleară europeană. Grupul Areva este principalul actor european activ pe piața extracției de uraniu și singurul actor pe piețele conversiei uraniului, reciclării combustibililor și producerii de MOX. Acesta are competențele necesare pentru exploatarea, în condiții optime de siguranță și securitate, a unui număr de „instalații fundamentale necesare pentru dezvoltarea energiei nucleare” în sensul articolului 2, care includ, de exemplu, situri sau instalații precum Comurhex II, Haga și Melox. În cele din urmă, grupul Areva este un actor european esențial în ceea ce privește procesul de fabricație a combustibililor nucleari pentru reactorii de cercetare și a țintelor destinate pentru a fi iradiate în vederea producerii de radioizotopi pentru uz medical.

                  (218)

                  Prin urmare, dispariția acestuia ar avea consecințe imediate în ceea ce privește securitatea nucleară, independența energetică, diversitatea și securitatea aprovizionării cu energie a Europei.

                  (219)

                  Orientările definesc, de asemenea, condițiile în care un ajutor de restructurare contribuie la îndeplinirea unui obiectiv de interes comun. Acest lucru este valabil în cazul în care ajutorul vizează prevenirea dificultăților sociale sau remedierea unor disfuncționalități ale pieței care ar fi create de ieșirea de pe piață a întreprinderii și de dispariția activităților sale.

                  (220)

                  Dintre disfuncționalitățile pieței enumerate la punctul 44 din orientări, cele care se aplică în cazul de față sunt, în funcție de piețele în cauză, (i) riscul de întrerupere a unui serviciu important care este greu de reprodus și pe care un concurent ar putea cu greu să îl asigure în locul beneficiarului, (ii) consecințele negative ale ieșirii de pe piață a unei întreprinderi cu un important rol sistemic într-un anumit sector și (iii) o pierdere iremediabilă de cunoștințe tehnice sau de competențe esențiale. Modul în care ajutorul face posibilă evitarea acestor riscuri sau consecințe negative este analizat în cele ce urmează, în considerentele 223-226.

                  (221)

                  În plus, alte scenarii decât o ieșire pur și simplu de pe piață trebuie să fie evaluate de către Comisie, de exemplu continuarea anumitor activități după lichidare fără ajutor de stat. Comisia trebuie să se asigure că obiectivele de interes comun nu ar fi atinse în același mod în astfel de scenarii contrafactuale care nu implică ajutor de stat. Această analiză este discutată în secțiunea 5.2.4 din prezenta decizie.

                  (222)

                  În ceea ce privește consecințele pe care le-ar avea o ieșire a grupului Areva de pe piețele sale, Comisia constată următoarele.

                  (223)

                  Pentru activitățile de minerit, întrucât grupul Areva este principalul operator european în acest sector, ieșirea sa de pe piață ar avea drept consecință faptul că aprovizionarea cu uraniu a Europei ar depinde în principal de operatori din afara Europei, printre care operatorii rus (Rosatom) și kazah (KAP), care reprezintă aproximativ [30-50] % din piață (29). Niciun actor european sau chiar occidental (de exemplu, canadianul Cameco) nu pare susceptibil să își consolideze capacitatea de exploatare minieră într-o măsură compatibilă cu obiectivul de a asigura diversitatea și siguranța aprovizionării Uniunii. Ieșirea de pe piață a grupului Areva ar putea conduce, de asemenea, la o creștere a prețurilor uraniului ca urmare a concentrării pe această piață. Din acest punct de vedere, grupul Areva joacă un rol sistemic esențial pentru aprovizionarea Europei cu uraniu.

                  (224)

                  Pentru activitățile de conversie, grupul Areva este ultimul actor european care își desfășoară activitatea pe această piață. Dispariția sa de pe piață ar avea consecințe negative grave. În primul rând, aceasta ar pune în pericol independența energetică a Uniunii, întrucât conversia uraniului este o verigă indispensabilă a lanțului energiei nucleare. În al doilea rând, aceasta ar conduce la o reducere a intensității concurenței pe această piață care este deja foarte concentrată, ceea ce ar putea genera costuri suplimentare pentru producătorii de energie din Europa și, prin urmare, în cele din urmă, pentru consumatorii europeni. Din acest punct de vedere, grupul Areva joacă un rol sistemic esențial pentru activitățile din Europa legate de ciclul combustibilului și, dacă acesta ar dispărea, ar exista un risc de întrerupere a unui serviciu important.

                  (225)

                  Pentru activitățile de îmbogățire, grupul Areva este unul dintre cei doi actori europeni alături de consorțiul Urenco. Singurul alt operator prezent efectiv pe piața europeană este operatorul rus Tenex (grupul Rosatom). Dispariția activităților grupului Areva ar afecta structura pieței, care ar ajunge să fie caracterizată de un oligopol la nivel european ce ar conduce, probabil, la o creștere a prețurilor. Prin urmare, grupul Areva îndeplinește, de asemenea, în cadrul activităților sale de îmbogățire a uraniului, un rol sistemic esențial.

                  (226)

                  Pentru tratarea și reciclarea combustibilului uzat, grupul Areva este în prezent singurul operator din lume la scară industrială al tehnologiei de reciclare a combustibilului uzat și al transformării acestuia în MOX pentru reactorii cu apă ușoară. Datorită procedeelor sale, grupul Areva furnizează combustibil reciclat care reprezintă [0-25] % din producția de energie electrică din Franța. În plus, Franța a decis să încredințeze grupului Areva responsabilitatea industrială a reciclării. Prin urmare, acesta reprezintă o verigă esențială a politicii de gestionare a combustibilului uzat în Franța și, pe scară mai largă, în cadrul Uniunii. În aceste condiții, dispariția de pe piață a grupului Areva ar putea pune serios în pericol buna funcționare a pieței în cadrul Uniunii, conducând la o pierdere iremediabilă a cunoștințelor tehnice și a competențelor esențiale și provocând întreruperea unui serviciu esențial pe care niciun concurent nu ar fi în măsură, în prezent, să îl asigure în locul său.

                  (227)

                  Comisia concluzionează că ajutorul de restructurare notificat de autoritățile franceze, în măsura în care previne dispariția grupului Areva și a activităților sale legate de ciclul combustibilului, permite remedierea disfuncționalităților pieței care ar fi create de o astfel de dispariție.

            5.2.3.   Planul de restructurare și restabilirea viabilității pe termen lung

                  (228)

                  Pentru ca ajutorul de restructurare să contribuie efectiv la realizarea obiectivelor de interes comun menționate anterior, trebuie să se demonstreze că restructurarea preconizată este în măsură să restabilească viabilitatea pe termen lung a întreprinderii. Cu toate acestea, Comisia a pus sub semnul întrebării, în decizia de inițiere a procedurii, realismul anumitor ipoteze care stau la baza planului de restabilire a viabilității pe termen lung a grupului Areva.

                  (229)

                  Analiza restabilirii viabilității grupului Areva trebuie să se aplice grupului Areva restructurat, care, în viitor, va include două entități: (i) New Areva și (ii) Areva SA. Cele două entități vor avea activități separate și perimetre contabile distincte. Prin urmare, pentru a evalua restabilirea viabilității grupului Areva, este posibil să se analizeze separat și succesiv planul de afaceri al fiecăreia dintre cele două entități.

            5.2.3.1.   Planul de afaceri al New Areva

                  (230)

                  Autoritățile franceze au comunicat Comisiei planul de afaceri al New Areva, într-un scenariu de bază și într-un scenariu pesimist. Previziunile financiare asociate acestor scenarii sunt prezentate în tabelele 1 și 2 de mai jos.

                     Tabelul 1

                     Traiectoria financiară a New Areva (scenariul de bază)

                              În milioane EUR

                              2012

                              2013

                              2014

                              2015

                              O2016

                              O2017

                              O2018

                              B2019

                              B2020

                              B2021

                              B2022

                              B2023

                              B2024

                              B2025

                              Cumul. 16-25

                                 Cifra de afaceri

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                    […]

                                 % de creștere

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 Marja brută

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                    […]

                                 În % din CA

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                              R&D

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              Cheltuieli comerciale și de marketing

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              Cheltuieli administrative

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              Alte cheltuieli și venituri din operațiuni

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                                 Total Costuri neoperaționale

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                    […]

                                 EBIT

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                    […]

                                 În % din CA

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                              D&A și variații ale provizioanelor

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                                 […]

                                 EBITDA

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                    […]

                                 În % din CA

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                              Variații ale BFR operațional

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                                 […]

                              Investiții operaționale

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                                 […]

                              Retragerea investițiilor operaționale

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                                 […]

                              Venitul obținut din cesiune

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                                 […]

                                 Flux de numerar operațional

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                    […]

                     Tabelul 2

                     Traiectoria financiară a New Areva (scenariul pesimist)

                              În milioane EUR

                              2012

                              2013

                              2014

                              2015

                              O2016

                              O2017

                              O2018

                              B2019

                              B2020

                              B2021

                              B2022

                              B2023

                              B2024

                              B2025

                              Cumul. 16-25

                                 Cifra de afaceri

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                    […]

                                 % de creștere

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 Marja brută

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                    […]

                                 În % din CA

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                              R&D

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              Cheltuieli comerciale și de marketing

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              Cheltuieli administrative

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              Alte cheltuieli și venituri din operațiuni

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                                 Total Costuri neoperaționale

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                    […]

                                 EBIT

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                    […]

                                 În % din CA

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                              D&A și variații ale provizioanelor

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                                 […]

                                 EBITDA

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                    […]

                                 În % din CA

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                              Variații ale BFR operațional

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                                 […]

                              Investiții operaționale

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                                 […]

                              Retragerea investițiilor operaționale

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                                 […]

                              Venitul obținut din cesiune

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                              […]

                                 […]

                                 Flux de numerar operațional

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                 […]

                                    […]

                  (231)

                  Aceste previziuni se bazează pe o serie de ipoteze, dintre care cele mai importante sunt descrise în considerentul 106. Comisia recunoaște caracterul conservator al acestor ipoteze, în special în ceea ce privește previziunile prețului uraniului. Inclusiv în condițiile unor ipoteze conservatoare, există un consens de piață (30) cu privire la reluarea pe termen mediu a pieței și creșterea treptată a prețurilor materiilor nucleare, ceea ce reprezintă un factor pozitiv pentru restabilirea viabilității grupului Areva.

                  (232)

                  În considerentul 150 din decizia de inițiere a procedurii, Comisia a menționat că scenariul pesimist prezentat de autoritățile franceze nu era în concordanță cu o analiză de sensibilitate care permitea ierarhizarea și anticiparea riscurilor legate de activitatea întreprinderii.

                  (233)

                  Comisia constată că autoritățile franceze au eliminat această lacună în observațiile pe care le-au prezentat în cursul procedurii de investigare detaliată.

                  (234)

                  Astfel, a fost calculată sensibilitatea în diferite ipoteze, ceea ce a făcut posibilă identificarea principalelor riscuri pentru activitate: cursul de schimb euro/dolar, condițiile de exploatare […], neîndeplinirea […], neîndeplinirea obiectivelor din planul de performanță și competitivitate. Aceste riscuri sunt reflectate în mod clar în scenariul pesimist. În perioada 2016-2025, EBITDA cumulat este mai mic de [030] %, iar fluxul de numerar operațional este de [0-30] % în raport cu scenariul de bază. Scenariul pesimist pare, așadar, să fie rezultanta acestor sensibilități în scădere.

                  (235)

                  De asemenea, autoritățile franceze au prezentat o strategie de reducere a acestor riscuri principale, astfel cum s-a menționat în considerentele 111-114.

                  (236)

                  În ceea ce privește riscul cursului de schimb euro/dolar, se pare că grupul Areva pune în aplicare o politică strictă de acoperire a riscului. Lunar, se face o analiză a expunerilor și, treptat, sunt contractate acoperiri pentru a acoperi un procent minim din scadențele viitoare. În plus, anumite activități esențiale pentru restabilirea viabilității grupului Areva restructurat, cum ar fi mineritul, beneficiază, în parte, de o protecție naturală împotriva acestui risc: astfel, [20-70] % din producția minieră a New Areva va fi efectuată în Canada, a cărei monedă este corelată cu dolarul. Combinația acestor doi factori – protecție naturală pentru anumite activități-cheie și politică de acoperire proactivă pentru restul activității – permite Comisiei să considere că este pusă în aplicare o strategie credibilă de reducere a riscului.

                  (237)

                  În ceea ce privește condițiile de exploatare a activităților de […], grupul Areva a pus deja în aplicare o strategie de reducere a riscurilor constând în asigurarea îmbunătățirilor operaționale care ar permite compensarea costului suplimentar […]. Aceste îmbunătățiri sunt incluse în planul de performanță și competitivitate care se extinde până în 2018, iar noi surse de optimizare ar putea fi căutate după 2018 în cazul în care riscul s-ar materializa. Comisia consideră că abordarea adoptată de grupul Areva este rațională, dat fiind că aceasta este concepută să asigure menținerea rentabilității activelor sale […] servindu-se de pârghiile pe care le posedă.

                  (238)

                  În ceea ce privește riscul legat de […], este cert că o […] ar avea consecințe negative asupra activității viitoare a New Areva. Cu toate acestea, autoritățile franceze au indicat probabilitatea redusă de materializare a acestui risc, […]. Acest subiect a fost, de exemplu, […]. Prin urmare, Comisia consideră că o strategie satisfăcătoare de reducere a riscurilor este pusă în aplicare.

                  (239)

                  În sfârșit, în ceea ce privește neîndeplinirea obiectivelor din planul de competitivitate și performanță, autoritățile franceze au arătat că New Areva ar putea extinde domeniul de aplicare și durata planului, de exemplu în ceea ce privește reducerea costurilor de achiziție sau a cheltuielilor salariale. Comisia consideră că identificarea unor măsuri de competitivitate suplimentare ar fi o abordare rațională în cazul în care nu ar fi atinse toate obiectivele planului anterior.

                  (240)

                  Prin urmare, pe baza informațiilor de care dispune, Comisia consideră că grupul Areva pune în aplicare o strategie satisfăcătoare de reducere a principalelor riscuri cu privire la activitatea acestuia. În consecință, această îndoială poate să fie eliminată, iar conformitatea planului de restructurare a New Areva cu punctul 50 din orientări, care era pusă sub semnul întrebării în decizia de deschidere a procedurii, este stabilită.

                  (241)

                  De asemenea, Comisia a avut îndoieli cu privire la capacitatea New Areva de a obține finanțările necesare pentru restabilirea viabilității sale pe termen lung, în scenariul pesimist.

                  (242)

                  Autoritățile franceze au furnizat clarificările necesare. În scenariul pesimist, se prevede că o nevoie de finanțare se materializează în cuantum de [0-1 miliarde] EUR în […]. Această nevoie de finanțare, […], va trebui probabil să fie îndeplinită […]. Cu toate acestea, autoritățile franceze au demonstrat că, în scenariul pesimist, New Areva va atinge un rating „investment grade” […], inclusiv luând în considerare […]. Acest lucru va permite întreprinderii să se refinanțeze la un cost rezonabil pe piețele de capital.

                  (243)

                  Cu toate acestea, problema persistă pentru […]. Două motive sugerează însă că acest obstacol va putea fi depășit. În primul rând, la această dată, New Areva va fi restabilit fundamente economice și financiare suficient de solide pentru a solicita […]. […] New Areva să găsească finanțări bancare cu durata și valoarea compatibile cu nevoile sale de finanțare. În al doilea rând, piețele de obligațiuni numite „high yields” au evoluat substanțial în ultimii ani, ceea ce va permite New Areva să recurgă la acestea în caz de nevoie. Finanțările pe aceste piețe sunt, în mod cert, mai costisitoare, dar New Areva ar avea nevoi de emisie limitate, având în vedere faptul că ar trebui să atingă un rating „investment grade” […].

                  (244)

                  […]. Prin urmare, este satisfăcător în ceea ce privește mărimea ajutorului ca, în scenariul de bază, New Areva să atingă un rating „investment grade” […], și anume înainte de materializarea nevoilor sale de refinanțare. În scenariul pesimist, […] restabilirea viabilității pe termen lung a New Areva nu este contestată în mod fundamental.

                  (245)

                  Având în vedere aceste explicații, Comisia consideră că New Areva va fi în măsură să facă față nevoilor sale de finanțare la […], inclusiv în scenariul pesimist. Prin urmare, perspectivele sale de restabilire a viabilității pe termen lung nu sunt compromise.

                  (246)

                  În cele din urmă, Comisia a pus sub semnul întrebării, în decizia de inițiere a procedurii, aparenta absență a luării în calcul, în planul de afaceri, a activității legate de ciclul combustibilului și a pierderilor de sinergii care rezultă din cesiunea activității legate de reactori.

                  (247)

                  În acest caz, de asemenea, Comisia consideră că autoritățile franceze au oferit răspunsuri care permit eliminarea acestei îndoieli. Răspunsurile respective pot fi împărțite în două argumente.

                  (248)

                  În primul rând, este clar că pierderile de sinergii vor produce efectele cele mai importante într-un orizont de timp care îl depășește, parțial, pe cel al planului de afaceri notificat Comisiei (2016-2025). Acest lucru se explică prin durata foarte mare a ciclurilor economice în sectorul nuclear. Astfel, contractele de furnizare de materii nucleare vizează, în general, mai mulți ani, de regulă cinci până la zece ani, în funcție de tipul de materii (uraniu brut, convertit, îmbogățit) și de natura clientului. Reiese de aici că un histerezis destul de semnificativ se observă în mod necesar în cursul primilor ani ai planului de afaceri. Pierderile de sinergii apar atunci când principalele contracte de aprovizionare deținute de New Areva vor fi repuse în discuție sau în cazul în care proiecte noi de centrale vor fi preluate de New Areva NP, și anume mai degrabă spre sfârșitul planului de afaceri 2016-2025 (și chiar după acesta). În acest sens, ipotezele privind creșterea cifrei de afaceri a New Areva la sfârșitul perioadei planului de afaceri sunt prudente. În realitate, acestea se bazează pe […], în timp ce, într-un scenariu contrafactual în care cele două activități tradiționale ar fi rămas integrate, grupul Areva ar fi putut, fără îndoială […], în special datorită ofertelor la „sfârșitul vieții” pentru care sinergiile sunt pe deplin implicate (31).

                  (249)

                  În al doilea rând, grupul Areva pune în aplicare un plan de performanță și competitivitate ambițios, ale cărui efecte vizează, în special, compensarea pierderilor unor economii de scară care decurg din diferitele cesiuni în curs, de exemplu, în ceea ce privește achizițiile. Planul urmărește să realizeze 500 de milioane EUR pe an economii de costuri, până în 2018.

                  (250)

                  Având în vedere cele de mai sus, Comisia concluzionează că îndoielile pe care le-a exprimat cu privire la diverse elemente din planul de afaceri al New Areva au fost înlăturate. Restul planului de restabilire a viabilității acestei entități a fost deja considerat satisfăcător în decizia de inițiere a procedurii. În special, Comisia a subliniat realismul principalelor ipoteze, constatare care nu a fost modificată. Comisia a observat, de asemenea, că traiectoria New Areva permitea o restabilire a viabilității entității restructurate până în 2019, indicatorii selectați de autoritățile franceze fiind considerați relevanți de către Comisie: cifra de afaceri, EBITDA, fluxul de numerar operațional, datoria financiară netă, raporturile S&P, cum ar fi datoria netă/EBE și fluxul de numerar operațional/datoria netă. Având în vedere toate aceste motive, Comisia consideră că planul de afaceri al New Areva este solid, permițând restabilirea viabilității până în 2019 și că acesta contribuie la atingerea obiectivelor de interes comun vizate de ajutor.

            5.2.3.2.   Planul de afaceri al Areva SA

                  (251)

                  În decizia de inițiere a procedurii, Comisia a pus sub semnul întrebării realismul ipotezelor care stau la baza planului de afaceri al Areva SA. Aceste preocupări erau consolidate de faptul că, la data deciziei de inițiere a procedurii, nu era clară schema reținută pentru cesiunea activității legate de reactori.

                  (252)

                  Ca răspuns la îndoielile exprimate de către Comisie, autoritățile franceze au prezentat un plan de afaceri actualizat pe baza unor ipoteze stabilizate. S-au primit, de asemenea, observații ale unor părți terțe, Siemens și TVO. Prin urmare, Comisia dispune de informațiile necesare pentru a evalua dacă restructurarea grupului Areva asigură restabilirea viabilității pe termen lung a Areva SA.

                  (253)

                  În viitor, entitatea Areva SA va avea drept obiectiv principal să onoreze pasivele păstrate în cadrul său (direct sau indirect, prin intermediul Areva NP), și anume:

                              (a)

                              rambursarea datoriilor bancare ale grupului Areva și a dobânzilor aferente, pentru o sumă totală de 3,4 miliarde EUR în perioada 2017-2025;

                              (b)

                              diverse costuri și provizioane referitoare la activitățile care urmează să fie cesionate, pentru o sumă totală de [0-1 miliarde] EUR;

                              (c)

                              eventualele despăgubiri care ar putea fi solicitate sau garanțiile care ar putea fi solicitate […];

                              (d)

                              cheltuielile legate de finalizarea proiectului OL3.

                  (254)

                  Ținând seama de obiectivul special al acestei entități, chestiunea restabilirii viabilității Areva SA presupune, în realitate, să se asigure că resursele de care aceasta va dispune vor fi suficiente pentru a acoperi toate aceste datorii, inclusiv într-un scenariu pesimist.

                  (255)

                  Resursele Areva SA începând din 2017 vor fi următoarele:

                              (a)

                              majorarea de capital planificată de statul francez, în valoare de 2 miliarde EUR;

                              (b)

                              veniturile obținute din cesiunile aflate în curs, care se ridică la aproximativ [15 miliarde] EUR (32) dar care vor putea fi majorate cu [200-700 de milioane] EUR în cazul în care este plătit suplimentul de preț prevăzut în SPA pentru vânzarea New Areva NP (33);

                              (c)

                              valoarea activelor rămase în bilanțul Areva SA […], și anume, în primul rând, acțiunile pe care Areva SA le va păstra în New Areva.

                  (256)

                  Resursele menționate în considerentul 255 pot face obiectul unei estimări rezonabil de fiabile. În primul rând, cuantumul majorării de capital este cert. În al doilea rând, veniturile obținute din cesiuni sunt susceptibile de a fi cel puțin egale cu aproximativ [1-5 miliarde] EUR, dat fiind că SPA încheiat de EDF și grupul Areva indică un preț de 2,5 miliarde EUR (34) pentru 100 % din fondurile proprii ale New Areva NP și întrucât vânzarea filialei Adwen a fost încheiată pentru suma de 60 de milioane EUR (35). În al treilea rând, participația Areva SA în New Areva poate fi evaluată, conform unei metode prudente, la 2 miliarde EUR.

                  (257)

                  În ceea ce privește acest ultim aspect, este clar că participația reziduală a Areva SA în New Areva constituie, printre resursele Areva SA, elementul cel mai sensibil care trebuie evaluat. […]. În pofida acestor îndoieli, o abordare prudentă presupune luarea ca referință a valorii actuale a acestei participații. Aceasta a fost evaluată de către cei doi investitori japonezi menționați în considerentul 132, pe baza unui raport întocmit de comitetul financiar […] la 23 septembrie 2016, la 2 miliarde EUR pentru 100 % din fondurile proprii. Această abordare este prudentă deoarece, în cazul în care New Areva realizează redresarea în conformitate cu traiectoria evidențiată în planul de restructurare, valoarea fondurilor sale proprii […] va fi, în principiu, mai mare decât în prezent. […].

                  (258)

                  Rezultă din aceste elemente că Areva SA va dispune de [3-7 miliarde] EUR pentru a face față nevoilor sale. Acestora li s-ar putea adăuga [200-700 de milioane] EUR reprezentând suplimentul de preț distribuit între 2017 și 2019, precum și 2 miliarde EUR […] reprezentând participația sa în New Areva.

                  (259)

                  Resursele Areva SA fiind cunoscute, este necesar în continuare să se evalueze adecvarea acestora cu utilizările prevăzute. Estimarea utilizărilor Areva SA este supusă unor incertitudini și mai mari. Rambursarea datoriei bancare și a dobânzilor corespunde unei sume certe: 3,4 miliarde EUR începând din 2017. Costurile și provizioanele referitoare la activitățile destinate cesionării sunt concentrate în primii ani ai planului de afaceri și, prin urmare, nu fac obiectul unor incertitudini majore. Acestea sunt evaluate la [0-1 miliarde] EUR. În schimb, riscurile legate […] sunt, prin natura lor, dificil de evaluat. De asemenea, finalizarea proiectului OL3 este supusă anumitor riscuri.

                  (260)

                  În ceea ce privește, în primul rând, riscurile legate […], SPA privind vânzarea New Areva NP enumeră garanțiile pentru pasive acordate EDF […]. Aceste garanții pentru pasive sunt menite să asigure EDF împotriva eventualelor consecințe financiare care ar rezulta din […].

                  (261)

                  În ceea ce privește răspunderea contractuală, […].

                  (262)

                  […], acest risc pare a fi limitat în prezent.

                  (263)

                  Pentru toate aspectele care se referă la răspunderea civilă […].

                  (264)

                  Având în vedere cele de mai sus, Comisia consideră că expunerea Areva SA la riscurile […] este dificil de cuantificat, dar, în orice caz, probabil limitată la […].

                  (265)

                  În continuare, în ceea ce privește costul de finalizare a OL3 și riscurile financiare sau juridice aferente, Comisia a primit o serie de observații de la mai multe părți terțe. Trebuie să se facă distincție între două aspecte: pe de o parte, costul estimat pentru finalizarea stricto sensu a șantierului și, pe de altă parte, riscul financiar legat de diversele acțiuni judiciare în curs de desfășurare între participanții la proiect.

                  (266)

                  Autoritățile franceze, TVO și Siemens au furnizat fiecare o estimare diferită a costurilor de finalizare a proiectului OL3 și a riscurilor care ar putea să le afecteze.

                  (267)

                  Scenariul autorităților franceze, construit pe baza informațiilor obținute de la grupul Areva, estimează fluxuri nete de numerar de [(1,5)-(0,5) miliarde] EUR […]. Aceste fluxuri se descompun după cum urmează:

                              (a)

                              […] EUR flux de numerar operațional net de realizare a proiectului OL3, […]. Armonizată la o singură perioadă de referință, această estimare este apropiată de cea a TVO și Siemens. În consecință, se poate prezuma că există un relativ consens cu privire la această ipoteză de bază;

                              (b)

                              provizioane pentru riscuri de executare a proiectului în valoare de [01 miliarde] EUR. Această estimare se situează între intervalul inferior ([01 miliarde] EUR) și intervalul superior ([0-1 miliarde] EUR) calculată de TVO, și […].

                  (268)

                  Pe lângă aceste estimări, […]. Într-un astfel de scenariu, costurile suplimentare pentru Areva SA ar fi, […], de [0-1 miliarde] EUR.

                  (269)

                  Având în vedere amploarea și complexitatea proiectului OL3, comparația între aceste estimări diferite reprezintă un exercițiu dificil. Cu toate acestea, o astfel de comparație este necesară pentru a reconcilia cerința ca ajutorul să se limiteze la nivelul minim, ceea ce presupune să nu se supradimensioneze în mod nejustificat infuzia de capital public injectată în Areva SA, cu cerința ca Areva SA să dispună de suficiente resurse pentru a-și onora datoriile, inclusiv într-un scenariu pesimist.

                  (270)

                  Contrar argumentului susținut de Siemens, Comisia consideră că scenariul pesimist nu trebuie să reflecte toate riscurile maxime teoretic posibile. Comisia este cea care, pe baza elementelor de fapt, trebuie să stabilească nivelul care, în opinia sa, constituie un scenariu pesimist suficient de prudent.

                  (271)

                  În cazul de față, principala variabilă care determină costul de finalizare a proiectului OL3 este riscul de întârziere […]. Pe baza informațiilor colectate în cursul investigației aprofundate, Comisia consideră că scenariul pesimist se poate baza pe o ipoteză […]. Această alegere se explică prin două motive principale. În primul rând, Comisia constată că, la data evaluării, calendarul planificat al șantierului […] era respectat. De altfel, TVO și grupul Areva s-au felicitat public (36) pentru progresele semnificative înregistrate în cadrul proiectului, ca urmare a unei mai bune colaborări observate pe teren. În al doilea rând, proiectul OL3 va beneficia, începând cu 2017, de feedback-ul privind testele efectuate în Taishan. Progresele înregistrate în cadrul proiectului EPR la Taishan i-au permis acestuia să înregistreze un avans de aproximativ cinci luni față de OL3. Având în vedere cele de mai sus, Comisia nu are niciun motiv obiectiv să considere că, inclusiv într-un scenariu pesimist, proiectul ar fi livrat […] – o ipoteză pe care […] nu au reținut-o în observațiile acestora.

                  (272)

                  Pe baza acestei ipoteze pentru scenariul pesimist, se obțin următoarele estimări de costuri „cash” (soldul net care rămâne să fie plătit de TVO), începând din 2017: aproximativ [0-3 miliarde] EUR din partea TVO și [0-3 miliarde] EUR, din partea Siemens. Aceste estimări sunt mai mari, și anume cu aproximativ […] EUR decât cele ale autorităților franceze. Autoritățile franceze contestă relevanța estimărilor Siemens și TVO și este cert că grupul Areva este cel mai în măsură să cunoască și să estimeze costurile sale proprii. Cu toate acestea, respectivele divergențe de opinii și istoricul proiectului pledează în favoarea unei abordări prudente. Triangularea celor trei estimări conduce, de exemplu, la o estimare prudentă de [0-3 miliarde] EUR. Această sumă poate fi reținută pentru analiza Comisiei.

                  (273)

                  La acest pasiv se adaugă principalele riscuri juridice suportate de Areva SA în cadrul proiectului OL3. Aceste riscuri sunt de două tipuri. Este vorba, pe de o parte, despre valoarea indemnizațiilor pe care Areva SA sau Areva NP ar putea să le aibă de plătit […] și, pe de altă parte, despre contenciosul arbitral care opune Consorțiul și TVO.

                  (274)

                  Siemens a comunicat Comisiei […].

                  (275)

                  În ceea ce privește riscul juridic legat de contenciosul arbitral aflat în curs între TVO și consorțiu, acesta se dovedește a fi imposibil de estimat sau de stabilit ca probabilitate. Reiese din informațiile prezentate de autoritățile franceze, de Siemens și de TVO că o sentință arbitrală pe fond va fi pronunțată […]. Cu toate acestea, până în prezent, nu există informații care să anticipeze rezultatul acestui contencios, unul dintre cele mai complexe pe care o instanță de arbitraj le-a avut de soluționat vreodată. În teorie, expunerea maximă a consorțiului ar putea atinge […] EUR, […]. În fața acestei imposibilități de a stabili probabilitatea riscului, […]. Acest lucru generează dificultăți în ceea ce privește aplicarea orientărilor, deoarece, astfel cum s-a menționat în considerentul 269, Comisia trebuie să se asigure că întreprinderea restructurată dispune de resursele necesare pentru a-și acoperi datoriile fără ca ajutorul să aibă, cu toate acestea, un cuantum disproporționat.

                  (276)

                  Pe scurt, o analiză conservatoare a pasivelor Areva SA, întemeiată pe observațiile transmise de autoritățile franceze și de părțile terțe interesate, conduce la următoarea concluzie: Areva SA este expusă la pasive cuantificabile în valoare de aproximativ [3-7 miliarde] EUR (37).

                  (277)

                  La aceste datorii se adaugă […] un set de pasive mai dificil de cuantificat: riscurile legate […], pe de o parte, și riscul ca Areva SA să trebuiască să contribuie la o eventuală indemnizație a consorțiului față de TVO în contenciosul arbitral în curs, pe de altă parte.

                  (278)

                  În fața tuturor acestor datorii, Areva SA dispune de [3-7 miliarde] EUR (38), precum și de active […] cu o valoare corespunzătoare participației sale de aproximativ 40 % în New Areva. Existența acestei participații, estimată în prezent la 2 miliarde EUR, nu a fost luată în considerare de către Siemens și TVO în observațiile acestora. Aceasta este însă de natură să asigure Comisia cu privire la capacitatea Areva SA (și, prin intermediul acesteia, a Areva NP) de a-și onora datoriile, chiar dacă unele dintre acestea sunt, în practică, imposibil de evaluat în prezent. Faptul că această participație este puțin lichidă pe termen scurt nu modifică această concluzie, întrucât o serie de riscuri, în cazul în care s-ar materializa, nu și-ar produce principalele efecte decât începând cu anul 2019 (39), și anume la o dată la care New Areva va fi pe cale să își finalizeze restructurarea și când acțiunile acesteia vor fi mai bine valorificate și mai lichide decât în prezent.

                  (279)

                  Având în vedere cele de mai sus, Comisia concluzionează că, în pofida unor dificultăți evidente în a estima cu certitudine valoarea pasivelor Areva SA, elementele prezentate în cursul investigației aprofundate confirmă că Areva SA va dispune de suficiente resurse pentru a-și onora datoriile, inclusiv în cadrul unui scenariu pesimist care implică costuri suplimentare semnificative în proiectul OL3, indemnizații care trebuie plătite în cadrul diverselor contencioase privind OL3 și solicitarea unor garanții pentru pasive […].

                  (280)

                  În legătură cu acest aspect, TVO a prezentat un alt tip de argument. Potrivit TVO, Comisia ar trebui nu doar să evalueze restructurarea dintr-o perspectivă financiară, ci ar trebui, de asemenea, să se asigure că un nivel adecvat de resurse umane și tehnice va fi păstrat în cadrul Areva NP, care va rămâne partenerul contractual al TVO, chiar dacă o parte din activele istorice ale Areva NP sunt cesionate către EDF prin intermediul New Areva NP. Potrivit TVO, un nivel de resurse umane și tehnice insuficient ar contraveni articolului 2 literele (b) și (c) din Tratatul Euratom.

                  (281)

                  Comisia subliniază că, în analiza sa cu privire la restructurarea grupului Areva din perspectiva controlului ajutoarelor de stat, aceasta nu este obligată să adopte o poziție cu privire la modul în care grupul Areva își onorează obligațiile contractuale, la nivel tehnic, față de TVO. Aceasta amintește, cu toate acestea, că, în conformitate cu articolul 6 litera (f) din Directiva 2009/71/Euratom a Consiliului (40), astfel cum a fost modificată prin Directiva 2014/87/Euratom (41), titularii unei autorizații prevăd și mențin resurse financiare și umane, cu calificări și competențe adecvate, necesare pentru a-și îndeplini obligațiile cu privire la securitatea nucleară a unei instalații nucleare. În temeiul aceluiași articol, titularii unei autorizații se asigură, de asemenea, că contractanții și subcontractanții de care răspund și ale căror activități ar putea afecta securitatea unei instalații nucleare dispun de resurse umane suficiente, cu calificări și competențe adecvate pentru îndeplinirea obligațiilor lor. În această privință, filialei Areva NP îi revine obligația de a menține resursele necesare pentru îndeplinirea obligațiilor menționate anterior. Comisia a concluzionat în considerentul 279 că Areva NP va dispune de suficiente resurse financiare. În plus, Comisia menționează că […] resurse umane pot fi furnizate […] către Areva NP. În plus, Comisia nu are niciun motiv să se îndoiască de interesul industrial al New Areva NP pentru succesul deplin al OL3, care va confirma capacitatea sa de a vinde și de a construi reactori EPR. Cu toate acestea, responsabilitatea titularilor unei autorizații în temeiul Directivei nu poate fi delegată. Ca răspuns la argumentul invocat de TVO, Comisia reafirmă, așadar, necesitatea ca titularul autorizației să mențină în continuare resursele umane necesare pentru a-și îndeplini obligațiile cu privire la securitatea nucleară a OL3.

            5.2.4.   Necesitatea intervenției statului și efectul stimulativ

                  (282)

                  Pentru ca intervenția statului să fie, în același timp, necesară și stimulativă în sensul punctelor 53 și 59 din orientări, trebuie să se demonstreze că scenariile pentru ieșirea din criză care nu implică un ajutor ar conduce la imposibilitatea atingerii obiectivelor de interes comun urmărite de intervenție. Aceste scenarii pot să includă (i) o restructurare alternativă prin intermediul unei reorganizări a datoriei existente, a cesiunii unor activități sau a unor majorări de capital privat, (ii) o vânzare sau (iii) o lichidare.

                  (283)

                  În ceea ce privește, în primul rând, un scenariu alternativ de restructurare, Comisia confirmă poziția prezentată deja în decizia de inițiere a procedurii, și anume că:

                              (a)

                              planul actual include deja un nivel semnificativ de cesiuni ale unor activități – mai mult de 50 % din cifra de afaceri și de 30 % din activele grupului Areva înainte de restructurare – astfel încât orice cesiune suplimentară ar constitui un risc privind restabilirea viabilității grupului Areva, fără beneficii evidente pentru concurență sau structura piețelor, astfel cum se va arăta în secțiunea 5.2.7.2 din prezenta decizie;

                              (b)

                              niciun investitor privat nu este dispus să ofere tot capitalul de care grupul Areva are nevoie, având în vedere că este deja prevăzută o participație a investitorilor privați în valoare de 500 de milioane EUR;

                              (c)

                              […].

                  (284)

                  În ceea ce privește o vânzare sau o lichidare, Comisia consideră că ar exista un risc semnificativ ca obiectivele de interes comun să nu fie atinse, în special obiectivele vizate de Tratatul Euratom în ceea ce privește securitatea și continuitatea aprovizionărilor Uniunii în sectorul nuclear.

                  (285)

                  În primul rând, continuitatea operațiunilor efectuate în prezent de către grupul Areva ar fi afectată ca urmare a unor întârzieri administrative de autorizare a unui nou operator nuclear (42). Într-adevăr, orice schimbare de operator necesită autorizare din partea miniștrilor responsabili de securitatea nucleară, după obținerea avizului ASN. Această procedură este concepută în mod special pentru a verifica dacă noul operator dispune (i) de capacități tehnice suficiente pentru a asigura exploatarea activităților în cauză, într-o manieră sigură și sustenabilă (cuprinzând, așadar, resursele tehnice, organizarea, instalarea și experiența pentru exploatarea unor instalații nucleare de bază) și (ii) de capacitățile financiare necesare. Această procedură este lungă și complexă, dat fiind că presupune, în esență: o examinare de către ASN; o examinare de către miniștrii responsabili; o procedură de elaborare și de adoptare a unui decret semnat de către primul-ministru și de miniștrii responsabili pentru securitatea nucleară. Conform reglementărilor, perioada de examinare a cererii este stabilită la trei ani (43). Autorizația intră în vigoare numai după ce ASN a constatat că operatorul îndeplinește condițiile din Codul mediului pentru constituirea unui fond pentru provizioanele de sfârșit de ciclu. Prin urmare, o lichidare însoțită de o vânzare fragmentară a activelor grupului Areva ar implica riscul ca anumite activități esențiale pentru continuitatea și securitatea aprovizionărilor Uniunii cu materii nucleare să nu mai fie asigurate pentru o anumită perioadă de timp, ceea ce ar contraveni obiectivelor de interes comun urmărite de ajutorul în curs de examinare.

                  (286)

                  În al doilea rând, unele dintre activitățile din ciclul combustibilului reluate de New Areva sunt mai puțin rentabile decât altele. […] este deosebit de rentabil și va contribui la aproximativ […] % din EBITDA al New Areva în 2020, conform estimărilor comunicate de autoritățile franceze. Pe de altă parte, […] este mai puțin rentabil în mod izolat. În perspectiva unei lichidări care va conduce la o vânzare fragmentară, ar fi posibil ca numai anumite active rentabile ([…], de exemplu) să fie reluate, lăsând deoparte activități care sunt, totuși, esențiale pentru securitatea aprovizionării Uniunii cu materiale fisile, […].

            5.2.5.   Caracterul adecvat al măsurii de ajutor

                  (287)

                  Cu un raport îndatorare netă/excedent brut de exploatare (44) de 8,2 la 31 decembrie 2014, grupul Areva se confruntă cu o problemă de îndatorare excesivă, pe care nu o pot soluționa decât cesionările de proporții care sunt în curs de realizare. Deși reprezintă aproape 50 % din cifra de afaceri a grupului Areva înainte de restructurare, aceste cesiuni nu generează, într-adevăr, decât [1-5 miliarde] la [2-6 miliarde] (45) EUR, în condițiile în care nevoia de finanțare globală a grupului este cel puțin egală cu [8-9 miliarde] EUR.

                  (288)

                  În acest context, grupul Areva nu își poate soluționa problemele prin împrumuturi suplimentare, iar Comisia consideră că o majorare de capital este măsura de ajutor cea mai adecvată pentru a face față dificultăților întâmpinate de grupul Areva și pentru a restabili viabilitatea financiară a acestuia.

            5.2.6.   Proporționalitatea ajutorului

                  (289)

                  Un ajutor de restructurare este considerat proporțional dacă este însoțit de o contribuție proprie a întreprinderii la costurile sale de restructurare de cel puțin 50 % în principiu și dacă pierderile au fost distribuite în mod corespunzător, în special prin măsuri de reducere a riscului de hazard moral.

            5.2.6.1.   O distribuire echitabilă a pierderilor

                  (290)

                  Comisia a constatat deja, în decizia de inițiere a procedurii, că au fost înregistrate provizioane pentru pierderi și deprecieri semnificative ale activelor. Întrucât statul este, în mod direct sau indirect, acționarul majoritar și tradițional al grupului Areva, statul este cel care suportă, în primul rând, cea mai mare parte a acestor pierderi din trecut. Autoritățile franceze au indicat faptul că actualul grup Areva nu are creditori subordonați, astfel încât principiul distribuirii pierderilor prevăzut la punctul 66 din orientări este îndeplinit.

                  (291)

                  Comisia a constatat, de asemenea, că guvernanța întreprinderii a fost reformată, aceasta trecând de la o structură cu consiliu de supraveghere la o structură cu consiliu de administrație, în scopul de a consolida supravegherea de către acționari a deciziilor strategice.

                  (292)

                  În schimb, Comisia și-a exprimat preocuparea cu privire la situația acționarilor minoritari (46). Având în vedere observațiile autorităților franceze, se pare că această preocupare poate fi eliminată. Faptul că statul este constrâns de către AMF să depună o ofertă publică de retragere, la un preț calculat în conformitate cu o metodă de evaluare bazată pe mai multe criterii, va avea drept consecință faptul că situația deteriorată a grupului Areva se va reflecta automat în acest preț, garantându-se astfel că poziția acționarilor minoritari nu va fi protejată în mod necuvenit prin acordarea ajutorului.

            5.2.6.2.   Contribuția proprie

                  (293)

                  La 18 decembrie 2016, autoritățile franceze au transmis Comisiei un tabel actualizat al costurilor de restructurare a grupului Areva, precum și al surselor sale de finanțare (tabelul 3).

                     Tabelul 3

                     Surse de finanțare a planului de restructurare a Areva

                              Ajutor de stat

                              Contribuții proprii

                              Tip

                              Sumă (miliarde EUR)

                              Tip

                              Sumă (miliarde EUR)

                              Subscrierea la majorarea de capital a Areva SA

                              2,00

                                 Finanțare proprie

                              Cesionarea New Areva NP

                              2,50

                              Subscrierea la majorarea de capital a New Areva

                              2,50

                              Cesionarea Canberra

                              [0-1]

                              Cesionarea Areva TA

                              [0-1]

                              Alte cesiuni

                              [0-1]

                              Finanțări proprii

                              [0-1]

                                 Finanțare externă

                              Participarea unor părți terțe la majorarea de capital a New Areva

                              0,50

                                 TOTAL

                                 4,50

                                 TOTAL

                                 [3-7]

                              Costul de restructurare: ca. [8-9]

                  (294)

                  Conform celor mai recente estimări ale grupului Areva furnizate de autoritățile franceze la 30 noiembrie 2016, costurile de restructurare industrială și financiară se ridică la un total de aproximativ [8-9 miliarde] EUR. O defalcare a acestor costuri este indicată în tabelul 4.

                     Tabelul 4

                     Costurile de restructurare ale Areva

                                 Costurile restructurării

                              milioane EUR

                              Cumul 2015-2019

                              1.   Restructurare financiară

                              Dobânzi

                              […]

                              Rambursarea datoriilor existente

                              […]

                              Totalul restructurării financiare (A)

                              […]

                              2.   Restructurare industrială

                              2.1.   Incluse în fluxul de numerar operațional

                              Reorganizare socială

                              […]

                              Pierderi de producție

                              […]

                              Costuri de delimitare

                              […]

                              […]

                              […]

                              Cheltuieli neprevăzute

                              […]

                              Totalul fluxurilor de numerar operaționale (B)

                              […]

                              2.2.   Incluse în fluxul de numerar neoperațional

                              Costuri aferente SET și Eurodif

                              […]

                              […]

                              […]

                              CIGEO

                              […]

                              Cost suplimentar pentru schema privind crearea de filiale

                              […]

                              Totalul fluxurilor de numerar neoperaționale (C)

                              […]

                                 Total restructurare industrială (D) = (B) + (C)

                                 […]

                                 Total general (A) + (D)

                                 [8-9]

                  (295)

                  Costurile restructurării industriale includ mai multe componente identificate în cadrul fluxurilor de numerar operaționale și neoperaționale.

                  (296)

                  În primul rând, au fost identificate următoarele costuri, printre fluxurile de numerar operaționale:

                              (a)

                              costuri de restructurare socială, precum și costuri legate de reorganizarea industrială și de pierderile de producție în valoare de […] EUR, incluzând costurile de restructurare socială (în special, măsuri de însoțire și de încurajare a plecărilor de personal) și costurile de reorganizare industrială (în special, costurile legate de raționalizare și de închiderea unor situri), precum și pierderile de producție legate de grevele care ar putea interveni în acest context de reorganizare;

                              (b)

                              costuri de delimitare necesare realizării vânzării New Areva NP, pentru o sumă totală de […] EUR pe parcursul perioadei de restructurare;

                              (c)

                              costuri legate de proiectul OL3 în cursul perioadei de restructurare, în valoare de [0-2 miliarde] EUR pentru perioada respectivă;

                              (d)

                              costuri legate de cheltuielile neprevăzute legate de restructurarea sa, în valoare de […] EUR.

                  (297)

                  În al doilea rând, următoarele costuri au fost identificate printre fluxurile de numerar neoperaționale:

                              (a)

                              cheltuieli fiscale care rezultă din […];

                              (b)

                              […]SET și Eurodif (47), […];

                              (c)

                              provizioane suplimentare care au devenit necesare ca urmare a deciziei ministrului ecologiei, dezvoltării durabile și energiei de a mări costurile estimate ale proiectului CIGEO, în valoare de […] EUR;

                              (d)

                              costuri legate de crearea de filiale, estimate la […] EUR.

                  (298)

                  Astfel, costurile de restructurare industrială a grupului Areva se ridică la aproximativ [0-5 miliarde] EUR.

                  (299)

                  În ceea ce privește restructurarea financiară, aceasta ține cont, în special, de cuantumurile datoriei care trebuie rambursată care asigură restabilirea viabilității întreprinderii aflate în dificultate.

                  (300)

                  Valoarea datoriei care trebuie rambursată în cursul perioadei de restructurare se ridică la 3,4 miliarde EUR, la care se adaugă [0-5 miliarde] EUR costul datoriei, ajungând la un total de [0-5 miliarde] EUR.

                  (301)

                  Comisia constată că toate elementele de cost enumerate în tabelul 4 sunt legate efectiv de restructurarea în curs. Operațiunile care determină aceste costuri fiind inerente și esențiale pentru programul de restructurare, fiind indispensabil ca grupul Areva să le poată finanța pentru a-și restabili viabilitatea.

                  (302)

                  Cu toate acestea, Comisia observă, în continuarea deciziei de inițiere a procedurii, că există un decalaj între costul total al restructurării ([8-9 miliarde] EUR) și cuantumul surselor de finanțare a restructurării grupului Areva ([9-11 miliarde] EUR).

                  (303)

                  Îndoielile asociate cu această constatare, constând în contestarea existenței unui eventual exces de lichiditate, pot fi totuși eliminate având în vedere următoarele trei argumente. În primul rând, orientările nu impun un raport matematic între costurile de restructurare și valoarea cumulată a ajutorului și a fondurilor proprii. Astfel, Comisia a acceptat, în trecut, ca valoarea ajutorului și a contribuției proprii să depășească costurile de restructurare fără ca acest lucru să însemne că ajutorul nu a fost limitat la minimul necesar (48). În al doilea rând, în cazul în care un scenariu pesimist s-ar materializa la nivelul New Areva, antrenând o nevoie de refinanțare în condițiile descrise, de exemplu, în considerentele 242 și 243, aparentul „exces de lichiditate” s-ar dovedi necesar pentru realizarea restructurării grupului Areva și pentru restabilirea viabilității acestuia. În al treilea rând, autoritățile franceze s-au angajat să se asigure că Areva SA nu are o altă funcție economică decât de a realiza pasivele pe care le va menține în cadrul planului de restructurare. Prin urmare, sumele alocate Areva SA nu vor putea fi utilizate în alte scopuri decât pentru realizarea acestor pasive. Odată pasivele realizate, Areva SA va putea fi lichidată. Orice exces de lichiditate în cazul unei lichidări, care, prin urmare, s-ar face in bonis, va fi restituit acționarilor Areva SA, în conformitate cu dreptul comercial francez în materie de lichidări. Cu toate acestea, Areva SA nu va mai fi deținută decât de către acționarii publici ai acesteia la sfârșitul operațiunii de răscumpărare de la acționarii minoritari, astfel cum se descrie în considerentul 292.

                  (304)

                  În continuare, Comisia constată că o contribuție proprie în valoare de [3-7 miliarde] EUR este mobilizată de către grupul Areva. În acest caz, Comisia poate declara ca fiind suficientă, în sensul punctului 64 din orientări, o contribuție proprie de cel puțin [4-4,5 miliarde] EUR, care corespunde unui procent de 50 % din costurile de restructurare. Având în vedere valoarea cea mai mare indicată de autoritățile franceze, Comisia confirmă faptul că acest criteriu este îndeplinit.

                  (305)

                  În cele din urmă, trebuie să se demonstreze că (i) efectul acestei contribuții proprii este comparabil cu cel al ajutorului acordat – în speță, un efect pozitiv asupra solvabilității întreprinderii și nu numai asupra lichidității acesteia – și (ii) că respectivele contribuții sunt „reale, adică efective” în sensul punctului 63 din orientări.

                  (306)

                  Contribuția proprie prezentată de autoritățile franceze provine din trei surse diferite: cesiuni de active și de filiale, majorări de capital și finanțări interne (constând, în esență, într-o reducere structurală a pragului minim de numerar al grupului Areva). Aceste surse de contribuție proprie au drept efect principal îmbunătățirea poziției de solvabilitate a grupului Areva, în conformitate cu cerința formulată la punctul 62 din orientări.

                  (307)

                  În schimb, se pune problema caracterului real și autentic al acestora.

                  (308)

                  Comisia consideră că o cesiune de active sau de filiale poate fi considerată o contribuție proprie reală și efectivă, cu condiția ca aceasta să fi avut deja loc în cadrul planului de restructurare sau, în cazul în care aceasta nu a fost încă finalizată, cu condiția să nu existe niciun impediment serios pentru realizarea acesteia până la sfârșitul perioadei de restructurare.

                  (309)

                  Informațiile sintetizate în considerentele 127-131, cu privire la vânzările Canberra, Areva TA, Elta și Adwen, permit Comisiei să considere că acestea au un caracter suficient de sigur și că, prin urmare, fac parte integrantă din contribuția proprie a grupului Areva la restructurarea sa. Suma acestor cesionări se ridică la [0-2 miliarde] EUR.

                  (310)

                  În schimb, vânzarea New Areva NP este încă neclară în prezent.

                  (311)

                  Este puțin probabil ca cesiunea să fie subminată de o eventuală opoziție a TVO, ca urmare a eșecului negocierilor menționate în considerentul 20. Pe de o parte, interesele TVO sunt, în opinia Comisiei, conservate în mod corect în schema de restructurare reținută, în special în ceea ce privește capacitatea viitoare a grupului Areva de a-și onora angajamentele. Pe de altă parte, TVO nu a comunicat Comisiei o eventuală intenție de a bloca sau de a întârzia vânzarea New Areva NP.

                  (312)

                  În schimb, astfel cum s-a menționat în considerentele 31 și următoarele, vânzarea New Areva NP face în continuare obiectul anumitor condiții suspensive, dintre care unele prezintă un risc pentru încheierea tranzacției.

                  (313)

                  În special, cesionarea este condiționată mai ales de obținerea concluziilor ASN privind rezultatele programului de justificare referitor la problemele legate de segregarea carbonului din cuva de la Flamanville 3, confirmând absența deficiențelor, care pot face mult mai scump sau pot întârzia în mod semnificativ continuarea proiectului. Aceste concluzii sunt așteptate pentru sfârșitul primului semestru al anului 2017.

                  (314)

                  Autoritățile franceze au informat Comisia că toate testele prevăzute în programul de justificare au fost efectuate, fără ca vreun test să demonstreze pentru grupul Areva și EDF vreo neconformitate care ar justifica imposibilitatea de exploatare a cuvei respective. În consecință, grupul Areva și EDF anticipează un rezultat favorabil al programului de justificare și este încrezător în faptul că respectiva cuvă va putea fi declarată conformă cu cerințele ASN în termenul impus.

                  (315)

                  Comisia ia act de opinia exprimată de grupul Areva și EDF, dar consideră că tranzacția nu este suficient de sigură, atât timp cât ASN, singura autoritate independentă care interpretează rezultatele testelor, nu și-a prezentat concluziile cu privire la rezultatele programului de justificare. Comisia ia notă de obligația autorităților franceze de a asigura independența efectivă a ANS de orice influență necorespunzătoare în procesul de luare a deciziei de reglementare, în conformitate cu Directiva 2009/71/Euratom de instituire a unui cadru comunitar pentru securitatea nucleară a instalațiilor nucleare, astfel cum a fost modificată prin Directiva 2014/87/Euratom. În plus, […]. Aceasta corespunde, de fapt, unui risc constatat deja, din care […]. Estimarea acestui risc este extrem de delicată, în măsura în care realizarea acestuia depinde de concluziile unei autorități independente cu privire la un subiect extrem de tehnic referitor la siguranța nucleară. Pentru aceste motive, Comisia trebuie să aștepte eliminarea acestui risc înainte de a putea considera vânzarea New Areva NP ca sursă de contribuție proprie reală și efectivă.

                  (316)

                  În plus, încheierea tranzacției depinde, de asemenea, de adoptarea unei decizii pozitive de către Comisie, de această dată în ceea ce privește controlul concentrărilor economice (49). Oricât de justificată ar fi, această condiție suspensivă face ca evoluția tranzacției să depindă de decizia pe care o va adopta o autoritate independentă, în speță Comisia. Dat fiind că ancheta de piață prealabilă analizei Comisiei nu a avut loc până la data prezentei decizii, Comisia nu poate aduce atingere nici rezultatului anchetei sale în ceea ce privește controlul concentrărilor economice, nici deciziei pe care o va lua în această privință.

                  (317)

                  În cazul în care Comisia ar decide să interzică concentrarea economică, tranzacția ar fi repusă în discuție în principiu, iar grupul Areva nu ar putea să justifice caracterul real și efectiv al veniturilor obținute din cesiunea activității legate de reactori. Această posibilitate nu poate fi total exclusă în stadiul de față. În schimb, în cazul în care analiza Comisiei ulterior anchetei de piață nu justifică interdicția de concentrare economică, Comisia va adopta o decizie de aprobare a tranzacției, dacă este cazul, cu măsuri de remediere a unor eventuale efecte negative asupra concurenței (denumite în continuare „măsurile corective”). O decizie de aprobare, chiar însoțită de măsuri corective, ar înlătura incertitudinea pe care o aduce subordonarea tranzacției și suma pe care grupul Areva poate să o aștepte în urma deciziei pe care Comisia o va adopta privind concentrarea economică. Într-adevăr, prezența unor măsuri corective nu ar fi de natură să modifice în mod semnificativ suma pe care ar percepe-o grupul Areva pentru vânzarea New Areva NP. În ipoteza în care, de exemplu, ar fi necesară o măsură corectivă de natură structurală, societății EDF i-ar reveni sarcina să cesioneze activele în cauză (acestea putând fi deținute fie de EDF, fie de New Areva NP), fără ca acest lucru să repună în discuție achiziționarea New Areva NP și nici, în principiu, prețul stipulat în contractul de achiziție. Comisia nu exclude posibilitatea unor ajustări ascendente (sub forma unui supliment de preț) sau descendente (în cazul unor măsuri corective sau în temeiul unor garanții acordate de EDF în SPA), dar consideră că valoarea centrală de 2,5 miliarde EUR reținută de părțile la tranzacție cu ajutorul consilierilor acestora este o estimare realistă a prețului de piață al cesiunii și, prin urmare, a contribuției proprii decurgând din cesiune pe care grupul Areva o poate obține.

                  (318)

                  Atât timp cât cele două condiții suspensive – obținerea unui aviz pozitiv din partea ASN cu privire la rezultatele programului de justificare a cuvei de la Flamanville 3 și autorizarea (neinterzicerea) concentrării de către Comisie – nu sunt eliminate, Comisia consideră că tranzacția face obiectul unor incertitudini extrem de ridicate pentru a putea considera contribuția proprie rezultată în urma vânzării New Areva NP ca fiind reală și actuală. Veniturile rezultate în urma acestei cesiuni vor putea, cu toate acestea, să fie considerate drept o contribuție proprie reală și efectivă în momentul în care cele două condiții vor fi eliminate.

                  (319)

                  Comisia consideră că o majorare de capital subscrisă de către un investitor terț poate fi considerată drept o contribuție proprie reală și efectivă, cu condiția ca aceasta să fi avut deja loc în cadrul planului de restructurare sau, în cazul în care aceasta nu a fost încă finalizată, cu condiția să nu existe niciun impediment serios pentru realizarea acesteia înainte de sfârșitul perioadei de restructurare. Comisia aplică acest raționament investițiilor realizate de MHI și JNFL în New Areva.

                  (320)

                  Autoritățile franceze au transmis Comisiei ofertele acestor doi investitori: una din partea MHI, pentru o participație de 5 %, ceea ce corespunde unui preț de 250 de milioane EUR, iar cealaltă din partea JNFL, de asemenea pentru o participație de 5 %, ceea ce corespunde prețului de 250 de milioane EUR. Este vorba despre oferte ferme, în măsura în care […]. Prin urmare, Comisia consideră că acestea vor constitui o sursă de contribuție proprie reală și efectivă în momentul în care cele două condiții menționate în considerentele 315 și 316 vor fi ridicate.

                  (321)

                  În sfârșit, în ceea ce privește finanțarea proprie mobilizată de către grupul Areva, autoritățile franceze au transmis Comisiei informații cu privire la o sumă totală de aproximativ [0-2 miliarde] EUR. Această sumă este rezultatul unei scăderi a pragului minim de numerar al grupului Areva, în valoare de [0-1 miliarde] EUR, precum și al unor cesiuni de creanțe fiscale și comerciale pentru [0-1 miliarde] EUR. Autoritățile franceze au demonstrat că scăderea pragului de numerar a fost rezultatul unui efort îndelungat de optimizare și de uniformizare, pe parcursul unui an, a intrărilor și ieșirilor de numerar, astfel încât acest prag dobândește un caracter structural și nu poate fi crescut în viitor. Comisia constată că aceste măsuri au fost deja puse în aplicare cu succes și că, în consecință, acestea sunt reale și efective.

            5.2.6.3.   Concluzie privind contribuția proprie

                  (322)

                  Suma contribuțiilor proprii prezentate de autoritățile franceze se ridică la [37 miliarde] EUR. Această sumă este mai mare de 50 % din valoarea totală a costurilor de restructurare.

                  (323)

                  Sursele contribuției proprii au un efect comparabil, în general, cu cel al ajutorului, în sensul că acestea ameliorează solvabilitatea grupului Areva, în conformitate cu punctul 62 din orientări.

                  (324)

                  În schimb, caracterul suficient de real și efectiv al sursei esențiale de contribuție proprie a grupului Areva, constituită din veniturile provenite din vânzarea New Areva NP, este condiționat de eliminarea celor două condiții suspensive menționate în considerentele 315 și 316, care sunt legate de deciziile suverane ale unor autorități administrative independente, pe care nici părțile la tranzacție, nici autoritățile franceze nu le pot influența, ceea ce este de altfel perfect justificat, în special în ceea ce privește chestiunile de securitate nucleară. Acest lucru are drept consecință faptul că respectivele contribuții proprii obținute din subscrierile MHI și JNFL la majorarea de capital a New Areva vor fi, de asemenea, reale și efective în momentul eliminării condițiilor respective.

                  (325)

                  Având în vedere cele de mai sus, Comisia concluzionează că existența unei contribuții proprii reale și efective suficiente, în conformitate cu punctul 63 din orientări, va fi observată la data eliminării celor două condiții identificate în considerentele 315 și 316.

            5.2.7.   Evitarea efectelor negative nedorite asupra concurenței și asupra schimburilor comerciale

                  (326)

                  În temeiul punctului 38 litera (f) din orientări, efectele negative ale ajutorului asupra concurenței trebuie să fie suficient de limitate, astfel încât bilanțul general al măsurii să fie pozitiv. Prin urmare, Comisia trebuie să examineze dacă principiul „pentru prima și ultima dată” este respectat și dacă au fost luate măsuri de limitare a denaturării concurenței.

            5.2.7.1.   Principiul „pentru prima și ultima dată”

                  (327)

                  Din examinarea deciziilor anterioare ale Comisiei în domeniu, precum și din informațiile furnizate de autoritățile franceze reiese că grupul Areva nu a beneficiat de niciun ajutor pentru salvare, de niciun ajutor pentru restructurare și de niciun sprijin temporar pentru restructurare în cursul ultimilor zece ani. Pe această bază, Comisia concluzionează că principiul „pentru prima și ultima dată” este respectat.

            5.2.7.2.   Măsuri de limitare a denaturărilor concurenței

                  (328)

                  Atunci când se acordă un ajutor de restructurare, este necesar să se ia măsuri de limitare a denaturărilor concurenței, astfel încât efectele negative asupra condițiilor schimburilor comerciale să fie reduse cât mai mult posibil, iar efectele pozitive să le depășească pe cele negative. Măsurile de limitare a denaturărilor concurenței vor lua, de regulă, forma unor măsuri structurale, deși, în cazuri speciale, Comisia poate să accepte măsuri comportamentale sau măsuri de deschidere a piețelor, în locul unora sau tuturor măsurilor structurale care ar fi necesare în mod normal.

                  (329)

                  În cazul unor măsuri structurale, orientările prevăd la punctul 78 că acestea „ar trebui întreprinse în special pe piața sau piețele pe care întreprinderea va avea o poziție semnificativă după restructurare, în special atunci când există importante capacități excedentare”.

                  (330)

                  În schimb, măsurile de limitare a denaturărilor concurenței nu trebuie să compromită perspectivele de restabilire a viabilității beneficiarului, nici să denatureze concurența, să afecteze consumatorul sau să deterioreze structura pieței.

                  (331)

                  În cele din urmă, orientările definesc la punctul 84 măsurile comportamentale care trebuie să fie aplicate în toate cazurile pentru a se evita subminarea efectelor măsurilor structurale.

                  (332)

                  În notificarea din 29 aprilie 2016, autoritățile franceze au prezentat programul cesiunilor conceput de către grupul Areva ca o măsură compensatorie suficientă. Comisia a considerat, în decizia de inițiere a procedurii, că majoritatea cesionărilor avute în vedere (50) nu puteau fi considerate drept măsuri compensatorii suficiente, întrucât acestea nu erau de o amploare comparabilă cu efectul ajutorului asupra întreprinderii (51), precum și ca urmare a faptului că acestea nu erau legate de piețele pe care New Areva își va desfășura activitatea după restructurare. Poziția Comisiei cu privire la acest aspect nu s-a modificat.

                  (333)

                  Această poziție nu a vizat cesiunea activității legate de reactori, a cărei amploare a fost deja recunoscută de Comisie în decizia de inițiere a procedurii: separându-se de New Areva NP, grupul Areva restructurat izolează o parte semnificativă a activității sale, reprezentând o treime din totalul activelor și aproape jumătate din cifra de afaceri a grupului dinainte de restructurare.

                  (334)

                  Cu toate acestea, Comisia și-a exprimat îndoiala cu privire la efectele concurențiale ale acestei cesiuni și la caracterul suficient al acestora pentru a reduce denaturările concurenței create de ajutor. În lumina orientărilor, Comisia consideră că răspunsul la această întrebare ar trebui să rezulte din analiza următoarelor trei întrebări:

                              (a)

                              Constituie New Areva NP „o activitate deficitară [a cărei cesionare] ar fi, în orice caz, necesară pentru a se restabili viabilitatea pe termen lung” a grupului Areva în sensul punctului 78 din orientări?

                              (b)

                              Are sfârșitul integrării dintre activitatea legată de reactori și activitatea legată de combustibil un impact real, în special având în vedere pierderea sinergiilor, asupra competitivității grupului Areva pe „piața sau piețele pe care [acesta] va avea o poziție semnificativă după restructurare”, adică pe piețele New Areva, astfel cum se prevede la punctul 78 din orientări?

                              (c)

                              Ar putea anumite măsuri suplimentare să conducă la o deteriorare a structurii pieței, contrar celor stipulate la punctul 80 din orientări?

                  (335)

                  În ceea ce privește prima întrebare de la considerentul 334, Comisia constată că activitatea legată de reactori a fost la originea unor pierderi semnificative pentru grupul Areva în cursul ultimilor ani, astfel cum s-a descris în considerentele 17 și 21. Este necesar, prin urmare, să se determine dacă aceste pierderi au un caracter structural și dacă acestea ar continua să afecteze profitabilitatea grupului Areva în cazul în care entitatea cesionată ar rămâne în proprietatea sa.

                  (336)

                  Spre deosebire de dificultățile întâmpinate de activitățile legate de ciclul combustibilului, dificultățile întâmpinate activității legate de reactori nu sunt, în primul rând, consecința schimbării de conjunctură post-Fukushima. Aceste pierderi sunt asociate, mai întâi, cu un număr limitat de proiecte industriale majore, în principal OL3, ale căror riscuri erau, în mare parte, de natură idiosincratică. Întradevăr, aceste proiecte majore reprezintă primele proiecte bazate pe o nouă tehnologie a reactorilor (tehnologia EPR). Se întâmplă în mod frecvent ca primele proiecte bazate pe o nouă tehnologie să înregistreze pierderi mai importante, proiectele următoare beneficiind de experiența dobândită. Or, este prevăzut ca OL3, dar și Flamanville 3 și Taishan 1 și 2 să fie finalizate până la sfârșitul anului 2018. Acest lucru va permite ca viitoarele proiecte de reactori noi (în special Hinkley Point C, dar posibil și altele pe termen mai lung) să beneficieze pe deplin de experiența dobândită. Activitatea privind proiectele majore ale New Areva NP va fi, astfel, mai puțin riscantă decât în trecut.

                  (337)

                  Pe lângă activitatea privind proiectele majore, New Areva NP va avea și alte activități, cum ar fi serviciile în cadrul bazei instalate (întreținere) sau furnizarea de ansambluri de combustibil. Aceste activități sunt mai puțin riscante decât activitatea privind proiectele majore și constituie o bază solidă generatoare de fluxuri pozitive de numerar pentru New Areva NP, cu marje medii EBITDA de ordinul a [0-30] % și, respectiv, [0-30] % (52).

                  (338)

                  Entitatea cesionată către EDF (New Areva NP) va include toate activitățile deținute în prezent de către Areva NP, mai puțin pasivele acumulate în cadrul câtorva proiecte industriale majore foarte specifice, care au generat pierderi semnificative în trecut (53). Având în vedere acest perimetru, New Areva NP nu este o întreprindere care înregistrează pierderi din punct de vedere structural. Pe de o parte, activitatea sa privind proiectele majore este mai puțin riscantă în prezent decât au fost proiectele inițiale OL3, Taishan 1 și 2 și Flamanville 3 […]. Pe de altă parte, aceasta beneficiază de o bază industrială puternică și sănătoasă, cu servicii în cadrul bazei instalate sau cu furnizarea de ansambluri de combustibil. Prețul de achiziție de 2,5 miliarde EUR convenit între grupul Areva și EDF este un indicator clar al faptului că entitatea New Areva NP are perspective reale de rentabilitate și nu înregistrează pierderi din punct de vedere structural.

                  (339)

                  Într-un scenariu contrafactual în care ajutorul de stat ar șterge, în orice caz, o parte din pierderile din trecut, dar în care grupul Areva ar rămâne integrat pe totalitatea piețelor din sectorul nuclear, acesta s-ar putea baza pe aproximativ [0-2 miliarde] EUR reprezentând un flux de numerar pozitiv suplimentar în perioada 2015-2023 (54), datorită contribuției New Areva NP.

                  (340)

                  Având în vedere aceste diferite elemente, New Areva NP nu este o activitate care înregistrează pierderi din punct de vedere structural și a cărei cesionare este necesară pentru a restabili viabilitatea pe termen lung a grupului Areva. Dimpotrivă, cesionarea acesteia constituie o măsură compensatorie adecvată. Acest lucru este valabil cu atât mai mult cu cât măsura are un caracter structural, în conformitate cu ceea ce se precizează la punctul 77 din orientări.

                  (341)

                  În ceea ce privește a doua întrebare de la considerentul 334, se pune problema dacă integrarea verticală între reactori și ciclul combustibilului reprezintă un avantaj în situația actuală a piețelor sectorului nuclear. Potrivit Urenco, acesta este un avantaj ale cărui efecte sunt limitate la vânzările de noi reactori, […]. Existența unor actori neintegrați și totuși performanți ar sugera, potrivit Urenco, că integrarea nu constituie, în orice caz, un element esențial pentru succesul unui grup care își desfășoară activitatea în domeniul nuclear. Potrivit autorităților franceze, în schimb, aceasta reprezintă un avantaj clar care produce efecte pe toate piețele legate de ciclul materiilor nucleare.

                  (342)

                  Cu titlu introductiv, Comisia ia notă de faptul că tendința actuală pe piețele din sectorul nuclear este, mai degrabă, integrarea pe verticală, inclusiv în ceea ce privește întreprinderile care, în mod tradițional, nu sunt integrate. Unul dintre principalii concurenți ai grupului Areva, întreprinderea rusă Rosatom, este integrată pe întregul lanț valoric. Producătorul coreean de reactori nucleari KHNP este integrat în amonte prin dobândirea unei participații în operatorul minier Denison și intenționează să participe la proiectul Imouraren, la fel cum Toshiba/Westinghouse dobândesc participații în minele din Kazahstan. La rândul său, CNNC nu dispune, în prezent, decât de capacități de conversie și de îmbogățire și de o participație în mina Langer Heinrich din Namibia, exploatată de operatorul minier Paladin; cu toate acestea, CNNC urmărește să se integreze pe piața ansamblurilor de combustibil, pentru a beneficia de sinergiile care rezultă din integrarea acestor diverse activități. Pentru a-și promova vânzările de uraniu natural, întreprinderea minieră KAP din Kazahstan – pe care Urenco o menționează printre actorii neintegrați – urmărește, în prezent, să dezvolte, în cooperare cu un alt operator, o uzină de ansambluri de combustibil.

                  (343)

                  Această tendință generală, neinfirmată ba chiar consolidată în conjunctura post-Fukushima, vizează principalele părți interesate în domeniul nuclear. Dimpotrivă, modelul neintegrat al Urenco pare a fi relativ minoritar. Acest lucru demonstrează că pot fi obținute o serie de avantaje din integrarea între activitatea legată de reactori (inclusiv fabricarea de ansambluri de combustibil) și activitățile legate de ciclul combustibilului.

                  (344)

                  În ceea ce privește natura acestor avantaje, este evident pentru Comisie că un grup integrat obține beneficii importante dintr-o forță de vânzare mutualizată între segmentul ansamblurilor de combustibil, care este interfața cu clientela reprezentată de societățile de electricitate, și etapa inițială a ciclului combustibilului, care par a fi mai degrabă niște utilități pentru care furnizorii sunt mai mult sau mai puțin interschimbabili. În acest context, se dovedește că [5-10] din 10 clienți ai Areva NP (în viitor, New Areva NP) sunt și clienți ai Areva NC (în viitor, New Areva).

                  (345)

                  Autoritățile franceze au dat exemplul societății de electricitate […], care a lansat o invitație de depunere a candidaturilor pentru fabricarea ansamblurilor de combustibil. Din punct de vedere formal, licitația nu se referea decât la fabricarea de ansambluri de combustibil și, prin urmare, la o activitate care va face parte, în viitor, din perimetrul New Areva NP. Cu toate acestea, […] a invitat ofertanții să își amelioreze ofertele adăugând o furnizare de materiale fisile îmbogățite – o activitate care, în viitor, va fi specifică New Areva. Datorită forței sale de vânzare integrată, grupul Areva a reușit, în trecut, să însoțească oferta sa cu privire la ansamblurile de combustibil de o ofertă privind materialele fisile îmbogățite.

                  (346)

                  În viitor, New Areva NP va putea recurge la orice furnizor de materiale fisile îmbogățite în astfel de situații, fără vreun automatism sau o exclusivitate pentru New Areva ci, dimpotrivă, cu un efect de stimulare a concurenței între furnizorii de materiale fisile pentru a îmbunătăți calitatea ofertei globale depuse in fine de New Areva NP. Acestea reprezintă tot atâtea oportunități pentru concurenții New Areva NP, printre care se află, în primul rând, Urenco.

                  (347)

                  Beneficiile integrării între activitatea legată de reactori și ciclul combustibilului se fac simțite, de asemenea, pentru ofertele de combustibil incluse în vânzarea unui nou reactor – un punct pe care Urenco nu îl contestă. În practică, proiectantul și constructorul unui reactor (în prezent Areva NP în cadrul grupului Areva) furnizează în mod cvasisistematic ansamblurile de combustibil destinate primului miez al reactorului, precum și primele sale rezerve, până când reactorul a atins regimul de croazieră. Într-adevăr, reactorii sunt supuși unei garanții de performanță, strâns legată de calitatea ansamblurilor de combustibil, cel puțin în faza de înființare și de demarare a reactorului. Pentru a putea controla pe deplin calitatea ansamblurilor de combustibil și, prin urmare, performanța reactorului, furnizorul reactorului pune la dispoziția clientelei reprezentate de societățile de electricitate ansambluri de combustibil care corespund primului miez al reactorului și primelor rezerve.

                  (348)

                  La rândul său, clientela reprezentată de societățile de electricitate preferă să aibă un singur interlocutor cu care să stabilească contacte sau care să își angajeze răspunderea în caz de dificultăți în perioada decisivă de punere în funcțiune și de demarare a reactorului. De exemplu, TVO a subliniat […]. Prin urmare, furnizarea de ansambluri de combustibil pentru primul miez al reactorului și primele rezerve constituie un mijloc privilegiat de aprovizionare a clienților, fapt dovedit de […].

                  (349)

                  Această mișcare de furnizare centralizată este consolidată, în prezent, având în vedere faptul că mulți dintre potențialii clienți achiziționează pentru prima oară tehnologia nucleară. Neavând multe echipe specializate, clienți manifestă o preferință accentuată pentru aprovizionarea de la un furnizor unic capabil să răspundă singur tuturor cerințelor lor pentru produse și servicii din etapa inițială a ciclului și de ansambluri de combustibil. În consecință, contractele astfel încheiate depășesc primul miez și primele rezerve și, adesea, au chiar o durată mai mare decât cele din cadrul reactorilor aflați în funcțiune. Acest lucru este valabil, de exemplu, pentru […].

                  (350)

                  Orice furnizor de produse și servicii din etapa inițială a ciclului, susținut de un furnizor de ansambluri de combustibil și de reactori dispune, prin urmare, de un avantaj concurențial. În prezent, grupul Areva asociază vânzării de reactori vânzarea primului miez și a primelor rezerve, precum și a rezervelor următoare, în cazul în care clientul solicită acest lucru (de regulă, […]). Concret, această comercializare de ansambluri de combustibil în cadrul unor proiecte de reactori noi aduce beneficii activităților din etapa inițială a grupului Areva (reluate, în viitor, de către New Areva), sub trei aspecte:

                              (a)

                              în măsura în care Areva NP utiliza în mod sistematic uraniul și serviciile de conversie și de îmbogățire a grupului Areva pentru a satisface această cerere, astfel de oferte permiteau securizarea volumelor de vânzări de uraniu, de conversie și de îmbogățire mai importante;

                              (b)

                              fiind negociate în afara pieței reglementate în cadrul unor discuții referitoare la achiziționarea reactorului, astfel de contracte pot fi încheiate în condiții mai avantajoase decât cele negociate în cadrul unei proceduri deschise, supusă concurenței multor altor actori prezenți pe segmentele mineritului, conversiei și îmbogățirii, iar faptul că aceste contracte sunt încheiate, de multe ori, pe termen mai lung permite securizarea pe mai mulți ani a prețurilor de vânzare pe o piață în care prețurile se află într-o evoluție continuă;

                              (c)

                              în cele din urmă, acest tip de contracte permite unui furnizor de uraniu și de servicii de conversie și de îmbogățire să se stabilească și să își construiască treptat o reputație și o credibilitate pe piețele noi care sunt greu accesibile, astfel cum a fost cazul […].

                  (351)

                  Până în prezent, aceste vânzări au fost semnificative pentru activitățile de minerit, de conversie și de îmbogățire, care vor fi preluate în viitor de către New Areva. Pentru un prim miez de EPR, nevoile sunt de aproximativ [0-2 000] kUTS de îmbogățire (care reprezintă [0-20] % din capacitățile anuale ale New Areva), [0-2 000] tUF6 de conversie (care reprezintă [0-20] % din capacitățile anuale ale New Areva) și [02 000] tU3O8 de uraniu natural (care reprezintă [0-20] % din producția anuală a New Areva în 2015). O rezervă reprezintă o treime din aceste volume și, în majoritatea cazurilor, reîncărcările cu ansambluri de combustibil au loc o dată la 18 luni. Potrivit grupului Areva, se întâmplă adesea ca proiectantul și constructorul unui reactor nuclear să negocieze furnizarea de cel puțin […], pe lângă primul miez.

                  (352)

                  Pentru fiecare dintre contractele de combustibil negociate în cadrul proiectelor […], grupul Areva a putut să beneficieze de contracte pentru volume mai mari și pentru perioade mai lungi decât ar fi fost în măsură să încheie dacă Areva NP nu ar fi fost proiectantul și constructorul reactorului nuclear. Compararea proiectelor […] (în care Areva NP este constructorul centralei) cu proiectul de reactor construit de […] este, în acest sens, clarificatoare. Astfel, grupul Areva nu a reușit să încheie un contract decât […] % din nevoile de combustibil ale reactorului construit de către […] pentru o perioadă de numai […] ani, în timp ce acesta are contracte de furnizare a combustibilului pentru […]. În acest context, cesionarea activităților New Areva NP ar putea avea un impact important asupra activităților New Areva.

                  (353)

                  Urenco minimizează valoarea acestor sinergii […]. Comisia recunoaște că majoritatea reactorilor aflați în prezent în construcție sunt situați în țări cum ar fi Rusia sau China, a căror piață rămâne în mare măsură închisă pentru constructorii de centrale nucleare occidentali. De asemenea, Comisia recunoaște faptul că, în special în urma accidentului de la Fukushima, numărul de proiecte de reactori noi a scăzut. Cu toate acestea, există încă o serie de proiecte care au șanse mari de finalizare și pentru care New Areva NP pare a fi bine plasată. Acest lucru este valabil, în special, în ceea ce privește proiectele care se înscriu în continuarea unor proiecte preluate de Areva NP în trecut: […]. New Areva NP ar putea, de asemenea, să solicite proiecte de […]. Pentru toate aceste proiecte, New Areva NP va putea în viitor, dacă dorește să includă furnizarea de materiale îmbogățite în oferta sa de reactor, să recurgă la furnizorul de materiale îmbogățite pe care îl dorește, cu un efect real de stimulare a concurenței între furnizorii potențiali în contextul unei presiuni puternice asupra prețurilor în acest tip de licitații.

                  (354)

                  Este adevărat că aceste oportunități se referă mai mult proiectele pe termen mediu și lung. Cu toate acestea, ciclurile industriale pe piețele din sectorul nuclear sunt deosebit de lungi, prin urmare, Comisiei i se pare justificat să ia în considerare pierderi de sinergii care își produc principalele efecte pe termen mediu și lung.

                  (355)

                  De asemenea, autoritățile franceze au demonstrat în mod convingător că sinergii puternice existau între activitatea legată de reactori și etapa finală a ciclului combustibilului – sinergii pe care New Areva și New Areva NP vor fi puțin stimulate să le recreeze în viitor.

                  (356)

                  Pe termen mediu și lung, capacitatea New Areva de a-și dezvolta vânzările de servicii de tratare și de reciclare la export variază în funcție de existența pe piață a unui parc de reactori cu apă ușoară care pot funcționa cu ansambluri de combustibil MOX, și anume reactori moxați. În fapt, combustibilul MOX ca atare nu este interschimbabil cu combustibil convențional: reactorul căruia îi este destinat MOX trebuie să fi fost conceput sau adaptat în prealabil pentru a primi acest tip de combustibil. În acest sens, activitatea MOX a grupului Areva depinde în mod direct de parcul de reactori moxați la nivel mondial.

                  (357)

                  Cu toate acestea, New Areva NP […].

                  (358)

                  […] New Areva NP este responsabilă de comercializarea celor din urmă. […].

                  (359)

                  […] autoritățile franceze au explicat că situația era diferită atât timp cât grupul Areva era integrat, întrucât acesta dispunea de capacitatea de a recupera marja în același timp din activitățile de producție de MOX și din activitățile de proiectare și de construcție a reactorilor și de comercializare a ansamblurilor de combustibil. De fapt, în cazul în care Areva NP ar fi responsabilă, astfel cum ar fi în viitor New Areva NP, de comercializarea de combustibil, aceasta ar fi fost supusă supravegherii de către Areva SA […].

                  (360)

                  […], prin urmare, perspectivele de creștere pe termen lung ale filierei MOX ([…]) sunt cele care trebuie revizuite în sens descrescător. Or, orice substituire, în cadrul unei cereri de ofertă, a unui reactor nemoxat cu un proiect de reactor moxat reduce cererea captivă a New Areva și crește, în consecință, cererea de combustibil convențional, pentru care New Areva se află în concurență cu alți actori, cum ar fi Urenco.

                  (361)

                  La un nivel general, New Areva și New Areva NP vor intra într-o relație client/furnizor pentru o serie întreagă de servicii care, până atunci, erau internalizate, ceea ce va avea consecințe potențial negative atât asupra New Areva NP, cât și asupra New Areva. Acest raționament se aplică, în special, operațiunilor logistice, care vor fi mai dificil de optimizat. Autoritățile franceze au furnizat următorul exemplu. Uraniul natural rămâne proprietatea societății de electricitate care l-a achiziționat, care încredințează în continuare conversia și îmbogățirea acestuia, iar ulterior fabricarea de ansambluri de combustibil furnizorilor pe care îi selectează. Livrarea uraniului îmbogățit revine fie responsabilului cu îmbogățirea, fie producătorului. Pentru a asigura cea mai bună optimizare posibilă la nivel logistic, în special pentru livrarea și gestionarea stocurilor (din punct de vedere atât al volumelor, cât și al conținutului în uraniu îmbogățit), responsabilii cu îmbogățirea și producătorii de ansambluri de combustibil pot să stabilească, prin mijloace contractuale, toate optimizările operaționale posibile. Apartenența la același grup facilitează discuțiile și îmbunătățește optimizările operaționale posibile în lipsa unor interese divergente între responsabilul cu îmbogățirea și producătorul de ansambluri de combustibil. Până în prezent, grupul Areva a beneficiat de acest avantaj cu privire la livrările sale în interiorul grupului. Dimpotrivă, cu titlu de exemplu, Areva NC a fost suprataxată […], fapt pe care nu a fost niciodată în măsură să îl conteste în mod eficient, întrucât aceasta din urmă a refuzat să discute costurile suportate.

                  (362)

                  Având în vedere cele de mai sus, Comisia concluzionează că grupul Areva restructurat, dacă ar fi rămas integrat cu activitatea legată de reactori, ar fi beneficiat de avantaje semnificative determinate de o astfel de integrare și, în special, de capacitatea sa de formula oferte integrate între activitățile New Areva NP și cele ale New Areva.

                  (363)

                  În considerentul 189 din decizia de inițiere a procedurii, Comisia își exprima îndoiala cu privire la consecințele proiectului de parteneriat strategic între EDF și grupul Areva, în special în materie de recreare contractuală a sinergiilor comerciale observate în trecut. Urenco a împărtășit Comisiei preocupările sale cu privire la acest aspect.

                  (364)

                  Comisia admite că un contract de parteneriat bazat pe o logică a celor mai bune eforturi are puține șanse de a genera sinergii la fel de puternice precum cele care existau în cadrul unui grup integrat prin capital. Cu toate acestea, un parteneriat care ar include o formă de cooperare comercială privilegiată, care limitează capacitatea concurenților New Areva de a se asocia cu New Areva NP pentru a formula oferte integrate, ar pune în pericol efectele pozitive pentru concurență ale cesionării New Areva NP.

                  (365)

                  În acest context, Comisia ia notă de angajamentul autorităților franceze ca, în perioada de restructurare, New Areva NP sub controlul EDF și New Areva să nu fie incluse în niciun parteneriat strategic și în niciun alt acord-cadru de cooperare comercială care ar urmări să favorizeze New Areva în situațiile în care New Areva NP ar dori să propună unui client o ofertă integrată cu un furnizor de materii nucleare.

                  (366)

                  Ținând cont de acest angajament, Comisia consideră că New Areva NP va fi liber să propună clienților săi să folosească materiile nucleare provenite de la un alt operator decât New Areva. În momentul în care New Areva va trebui să își reînnoiască carnetul de comenzi, acesta nu va putea să conteze pe sinergiile structurale de care grupul Areva a beneficiat în trecut. Îndoielile Comisiei cu privire la acest punct pot, prin urmare, să fie eliminate.

                  (367)

                  În ceea ce privește cea de a treia întrebare de la considerentul 334, Comisia consideră că este necesar să se efectueze o analiză de piață individuală pentru a se asigura că, pe niciuna dintre piețele în care New Areva va deține o poziție semnificativă, nu ar persista o denaturare a concurenței astfel încât măsura compensatorie propusă de autoritățile franceze să fie insuficientă.

                  (368)

                  Înainte de a analiza în detaliu a fiecărei piețe, Comisia arată de la bun început că aceasta s-a asigurat ca ajutorul pentru grupul Areva să nu aibă o asemenea amploare încât să plaseze grupul Areva restructurat (în speță, New Areva) într-o situație financiară anormal de bună în raport cu concurenții săi. Prin urmare, ajutorul a fost dimensionat pentru ca întreprinderea să își restabilească viabilitatea pe termen lung, ceea ce implică, în special, ca aceasta să poată atinge un rating „investment grade”. Cu toate acestea, New Areva va păstra o datorie semnificativă […]. Se preconizează ca, după restructurare, New Areva să beneficieze de un rating financiar […] și nu este mai bun decât ratingul unor concurenți precum Urenco (55). Prin urmare, New Areva nu va beneficia de o capacitate financiară în mod evident mai mare decât cea a concurenților săi după restructurare.

                  (369)

                  În ceea ce privește piața mineritului, există patru actori majori la nivel mondial. Actorul principal este KAP, care deține [0-50] % din piață. Acesta este urmat de Cameco, care deține [0-50] % din producția mondială. În cele din urmă, grupul Areva și Rosatom, prin intermediul filialei sale AtomEnergoProm, dețin [0-30] % și, respectiv, [0-30] % din producția mondială (56). KAP și Cameco și-au mărit în mod constant producția în decursul ultimilor ani și se preconizează că aceștia își vor menține sau vor continua să își crească producția în anii următori.

                  (370)

                  Pe piața mineritului, obținerea de concesiuni suplimentare din partea New Areva (sub forma, de exemplu, a retragerii investițiilor) ar putea avea efectul de a crea un avantaj pentru participanții care au deja poziții semnificative pe această piață concentrată, cu un risc atât pentru structura pieței, cât și pentru securitatea aprovizionării Uniunii cu uraniu.

                  (371)

                  În plus, activitatea de minerit este […] care contribuie la restabilirea viabilității grupului Areva, aceasta reprezentând […] din EBITDA a New Areva până în 2020. O diminuare a acestei activități ar putea compromite restabilirea viabilității grupului Areva, fără beneficii evidente pentru concurență.

                  (372)

                  Având în vedere cele de mai sus, Comisia consideră că măsuri compensatorii care vin în completarea vânzării New Areva NP și a angajamentelor asumate de Franța nu sunt justificate în segmentul mineritului.

                  (373)

                  În sectorul conversiei, există patru actori principali: Rosatom/TVEL (care deține [050] % din piață), Cameco (care deține [0-50] % din piață), Conver Dyn (care deține [0-50] % din piață) și grupul Areva (care deține [0-50] % din piață) (57). Grupul chinez CNNC este prezent de asemenea, dar nu aprovizionează, în această etapă, decât piața chineză. Grupul Areva este singurul din Europa care realizează conversii de la încetarea activității uzinei SFL din Regatul Unit.

                  (374)

                  Activitatea de conversie face parte din activitățile […]. Orice măsură suplimentară care ar contribui la diminuarea acestei activități a New Areva ar putea consolida structura de oligopol a pieței și ar pune sub semnul întrebării viabilitatea acestei verigi esențiale a ciclului combustibilului, în care New Areva va fi singurul actor în Europa.

                  (375)

                  Prin urmare, Comisia consideră că măsurile compensatorii care vin în completarea vânzării New Areva NP și a angajamentelor asumate de Franța nu sunt justificate în segmentul de conversie.

                  (376)

                  Pe piața îmbogățirii uraniului, grupul Areva deținea aproximativ [0-30] % din cotele de piață la nivel mondial în 2014, în timp ce cei doi concurenți principali ai săi, Rosatom/Tenex și Urenco, dețineau fiecare mai mult de [0-50] % (58).

                  (377)

                  Urenco a informat Comisia cu privire la preocupările sale în ceea ce privește denaturarea concurenței create de ajutorul de restructurare pe piața îmbogățirii uraniului. Aceste preocupări se referă, pe scurt, la (i) presupusa capacitate financiară a New Areva în comparație cu cea a concurenților săi care nu primesc ajutor, (ii) riscul ca EDF, care este un client esențial pentru Urenco, să favorizeze New Areva pentru nevoile sale de uraniu îmbogățit, (iii) creșterea capacității excedentare pe piața europeană a îmbogățirii, în special dacă New Areva ar lua decizia de a mări capacitatea uzinei sale Georges Besse II sau dacă s-ar dezvolta în sectorul activităților de comercializare din cadrul SWUs, (iv) menținerea și chiar intensificarea activităților legate de combustibilul MOX, care face concurență combustibilului convențional al Urenco, deși este, potrivit acesteia din urmă, mai puțin competitiv.

                  (378)

                  Comisia a demonstrat deja în considerentul 368 că New Areva nu se va afla într-o situație financiară mai bună decât Urenco după restructurare. Prin urmare, această preocupare este neîntemeiată. În plus, autoritățile franceze au menționat că activitatea de îmbogățire a uraniului desfășurată de grupul Areva, găzduită de entitate juridică SET, prezintă deja fluxuri nete de numerar pozitive în 2016, această tendință urmând a fi confirmată în perioada 2017-2030. În acest sens, societatea SET mai degrabă va contribui la restabilirea viabilității restului grupului Areva prin plata prevăzută de dividende, decât va beneficia ea însăși de efectele ajutorului.

                  (379)

                  De asemenea, Comisia nu consideră că există un risc ca EDF să favorizeze New Areva în detrimentul Urenco în ceea ce privește aprovizionarea cu materii îmbogățite. În primul rând, nu vor există legături de capital între New Areva NP sub controlul EDF și New Areva care ar justifica faptul că EDF o avantajează pe aceasta din urmă în comparație cu concurenții săi. În această privință, Comisia subliniază faptul că EDF nu pare să fi favorizat grupul Areva în trecut, întrucât în prezent Urenco satisface o parte semnificativă a necesităților EDF în uraniu îmbogățit. În al doilea rând și reciproc, lipsa unei legături de capital elimină orice stimulent al New Areva de a oferi New Areva NP condiții mai avantajoase decât unui alt client, întrucât aceasta nu va mai fi în măsură să recupereze parțial, ca acționar, avantajele pe care le-ar acorda ca furnizor.

                  (380)

                  În ceea ce privește creșterea capacității excedentare pe piața europeană a îmbogățirii uraniului, Comisia constată că autoritățile franceze s-au angajat ca, în timpul perioadei de restructurare, grupul Areva să nu mărească capacitatea uzinei Georges Besse II, cu excepția achiziționării și a instalării de centrifuge prevăzute în acordurile sale existente […]. Prin urmare, Comisia consideră că ajutorul pentru restructurare acordat grupului Areva nu va fi utilizat pentru a finanța creșterea capacității excedentare pe piața europeană a îmbogățirii uraniului. În ceea ce privește activitatea de comercializare, aceasta nu conduce la creșterea capacității de producție ci se referă la optimizarea capacităților existente deja pe piață. În plus, grupul Areva nu a dezvoltat această activitate în ultimii zece ani […].

                  (381)

                  În ceea ce privește MOX, Comisia a arătat în considerentele 356-360 că cesionarea New Areva NP ar produce efecte negative asupra dezvoltării pe termen lung a acestui sector, crescând dimensiunea pieței accesibile producătorilor de combustibil convențional, cum ar fi Urenco. Prin urmare, nu este justificată aplicarea de măsuri suplimentare în acest segment al pieței.

                  (382)

                  În termeni generali, Comisia subliniază că pierderile de sinergii care rezultă din cesionarea New Areva NP vor crea oportunități pentru concurenții New Areva în segmentul îmbogățiri, în special în situațiile concrete descrise în considerentele 353 și 360.

                  (383)

                  Având în vedere cele de mai sus, Comisia consideră că măsuri compensatorii care vin în completarea cesionării New Areva NP și a angajamentelor asumate de Franța nu sunt justificate în segmentul îmbogățirii uraniului.

                  (384)

                  În ceea ce privește etapa finală a ciclului combustibilului (tratarea deșeurilor și fabricarea MOX), grupul Areva deține o cotă de piață de aproximativ [50-100] % (59) pe piața tratării și este în prezent singurul actor care controlează toate operațiunile de tratare-reciclare a combustibilului uzat și de producție de MOX. Ajutorul de restructurare nu creează denaturări evidente ale concurenței, având în vedere că grupul Areva este, în general, singurul actor în acest segment. Comisia admite faptul că combustibilul MOX se află în concurență cu combustibilii convenționali, pentru a căror furnizare New Areva va avea concurenți. Cu toate acestea, din motivele descrise în considerentele 356-360, nu pare justificat să se aibă în vedere vreo măsură suplimentară pe această piață.

                  (385)

                  În cele din urmă, logistica și dezafectarea sunt piețe relativ secundare pentru grupul Areva, în cadrul cărora acesta nu va avea o poziție deosebit de importantă după restructurare. În ceea ce privește logistica, de exemplu, grupul Areva avea aproximativ [0-50] % din cotele de piață în termeni de volum în 2013 pentru producerea de ambalaje necesare pentru depozitarea în stare uscată și transportul combustibilului uzat (denumite în continuare „casks”), grupul german GNS deținând [50-100] % din această piață. Pe piața legată de dezafectare, New Areva va avea o cotă de piață de [0-20] % și va concura cu mulți alți actori (Onet, Vinci, Bouygues, Westinghouse, Amec, Nukem, Iberdrola etc.). Nicio denaturare a concurenței deosebit de pronunțată nu a fost adusă în atenția Comisiei în timpul anchetei cu privire la piețele în cauză, care nu prezintă o capacitate excedentară. Prin urmare, adoptarea unor măsuri suplimentare specifice piețelor respective nu pare a fi justificată.

                  (386)

                  Pe baza celor de mai sus, Comisia concluzionează că, având în vedere cesionarea de către grupul Areva a New Areva NP și angajamentele asumate de către Franța, pe piețele pe care grupul Areva va avea o poziție semnificativă după restructurare nu va exista nicio denaturare a concurenței care ar justifica o măsură suplimentară.

                  (387)

                  Pentru a încheia analiza măsurilor destinate să limiteze denaturările concurenței create de acordarea ajutorului, Comisia ia act de angajamentul asumat de autoritățile franceze pentru a se conforma punctului 84 literele (a) și (b) din orientări.

                  (388)

                  În această privință, punctul 84 litera (a) din orientări prevede că beneficiarii unui ajutor de restructurare trebuie să se abțină de la achiziționarea de participații în orice întreprindere în timpul perioadei de restructurare, cu excepția cazului în care acest lucru se dovedește indispensabil pentru a garanta viabilitatea pe termen lung a beneficiarului. Această obligație vizează achizițiile de participații care ar permite creșterea prezenței beneficiarului pe piețele sale sau pe alte piețe prin intermediul unei creșteri externe, și nu raționalizarea și utilizarea unor mijloace de producție existente, prin intermediul unei creșteri interne. Comisia consideră că, în cazul de față, nu este considerată drept achiziție de participații crearea de întreprinderi comune de producție, având drept unic obiectiv raționalizarea producției prin active existente și nu achiziționarea și exploatarea în comun a unor noi active, cu condiția ca fiecare acționar al întreprinderii comune să nu aibă drepturi de tragere mai mari decât contribuția proprie.

                  (389)

                  De asemenea, în sensul aplicării punctului 84 litera (a) din orientări, în cazul de față, nu este considerată drept achiziție de participații achiziționarea de întreprinderi în vederea dezafectării activelor pe care acestea ar putea să le dețină. Pe piața legată de dezafectare, […] proprietarul unei întreprinderi care deține active urmând a fi dezafectate, de exemplu o fostă centrală nucleară, face apel la prestatorii de servicii care doresc să se ocupe de dezafectare să formeze un consorțiu pentru achiziționarea întreprinderii și a provizioanelor pentru dezafectare pe care aceasta le posedă și să dezafecteze activele recurgând la aceste provizioane. Acest caz constituie pentru întreprinderile din cadrul consorțiului cumpărător, în special pentru grupul Areva, o modalitate particulară de a continua să ofere servicii pe care le furnizează deja și nu o achiziționare de participații care îi permit grupului Areva să își sporească prezența prin intermediul unei creșteri externe.

                  (390)

                  Având în vedere cele de mai sus, autoritățile franceze s-au angajat să garanteze că, pe parcursul întregii perioade de restructurare, grupul Areva (Areva SA și New Areva) și întreprinderile aflate sub controlul său nu vor achiziționa, direct sau indirect, participații în orice întreprindere care nu este deja sub controlul său, cu excepția următoarelor proiecte:

                              (a)

                              […]

                              (b)

                              […]

                              (c)

                              […]

                              (d)

                              […]

                              (e)

                              […]

                              (f)

                              […]

                              (g)

                              […]

                              (h)

                              […]

                              (i)

                              […]

                              (j)

                              […]

                              (k)

                              […]

                              (l)

                              […]

                              (m)

                              […]

                              (n)

                              […]

                              (o)

                              […]

                              (p)

                              […]

                              (q)

                              […]

                  (391)

                  Comisia consideră că proiectele enumerate sunt esențiale pentru restabilirea viabilității grupului Areva pentru următoarele motive.

                  (392)

                  În primul rând, Comisia ia act de faptul că aceste proiecte contribuie cu o sumă de […] EUR la restabilirea viabilității pe termen lung (2017-2025) a grupului Areva. Întrucât această cifră este de ordinul EBITDA anual în această perioadă, Comisia consideră că proiectele respective sunt esențiale pentru realizarea planului de restructurare.

                  (393)

                  În plus, o parte din aceste proiecte […] se referă la activitățile miniere ale grupului Areva. În această privință, grupul Areva va trebui să se confrunte cu închiderea unor mine importante, în special la […]. Or, activitatea de minerit este […] care contribuie la viabilitatea pe termen lung a New Areva, astfel cum s-a indicat deja în considerentul 371. Având în vedere ciclurile economice foarte îndelungate în domeniu, este esențial ca orice întreprindere care dorește să rămână activă pe termen lung să aibă în permanență în portofoliul său proiecte miniere în stadii diferite de maturitate. Proiectele miniere ale grupului Areva incluse la literele (a)-(d) din considerentul 390 vizează, în principal, înlocuirea capacităților care vor fi pierdute […].

                  (394)

                  În plus, dezvoltarea activităților grupului Areva […], care urmărește o strategie ambițioasă de dezvoltare a energiei nucleare, este, de asemenea, esențială pentru restabilirea viabilității acestuia. […]. Proiectele în cauză se prezintă sub forma unor întreprinderi comune cu întreprinderea […]. După ce a analizat proiectele […] enumerate la literele (a), (d), (e), (g), (h), (j) și (q) din considerentul 390, Comisia consideră că acestea sunt esențiale pentru strategia de dezvoltare a grupului Areva […], care este, ea însăși, esențială pentru viabilitatea pe termen lung a întreprinderii.

                  (395)

                  O logică asemănătoare se aplică proiectelor de dezvoltare ale grupului Areva […]. […]. Proiectele respective […] sunt menționate la literele (o) și (p) din considerentul 390.

                  (396)

                  Un alt grup de proiecte […] vizează […] care sunt piețe dinamice pe care grupul Areva trebuie să rămână prezent pentru a asigura succesul planului său de restructurare. Aceste proiecte sunt enumerate la literele (i)-(n) de la considerentul 390.

                  (397)

                  În cele din urmă, proiectul menționat la litera (f) de la considerentul 390 privind […].

                  (398)

                  Comisia va fi în măsură să aprobe orice altă participație care s-ar dovedi indispensabilă pentru asigurarea viabilității pe termen lung a grupului Areva și nu ar constitui o eludare a obligației de a limita prezența grupului Areva la piețele existente. Intenția de a realiza o astfel de achiziție și elementele care permit Comisiei să verifice dacă aceste condiții sunt îndeplinite și, dacă este cazul, să aprobe sau să nu se opună achiziției, vor trebui să fie notificate Comisiei într-un termen rezonabil, în cadrul procesului de monitorizare a planului de restructurare.

                  (399)

                  În al doilea rând, în conformitate cu punctul 84 litera (b) din orientări, autoritățile franceze s-au angajat să garanteze că grupul Areva (Areva SA și New Areva) nu va prezenta sprijinul de care beneficiază drept un avantaj concurențial atunci când își comercializează produsele și serviciile.

            5.2.8.   Transparența ajutorului

                  (400)

                  În conformitate cu punctul 38 litera (g) din orientări, statele membre, Comisia, operatorii economici și publicul trebuie să aibă acces cu ușurință la toate actele relevante și la toate informațiile utile cu privire la ajutorul acordat. Aceasta înseamnă că dispozițiile cu privire la transparență prevăzute la punctul 96 din orientări trebuie să fie respectate.

                  (401)

                  Comisia constată că autoritățile franceze au oferit asigurări cu privire la faptul că vor fi respectate criteriile de transparență prevăzute la punctul 96 din orientări. În special, autoritățile franceze se angajează să pună la dispoziția publicului larg informațiile prevăzute de comunicarea (60) privind transparența. Acestea vor fi disponibile pe site-ul https://www.legifrance.gouv.fr sau pe site-ul http://www.economie.gouv.fr/agence-participations-etat

            6.   ANGAJAMENTELE ASUMATE DE FRANȚA

                  (402)

                  Comisia reamintește angajamentele asumate de Franța în cadrul prezentei proceduri.

                  (403)

                  Autoritățile franceze s-au angajat să se asigure că:

                              (a)

                              cesionarea de către grupul Areva a activității legate de reactori este totală, ceea ce înseamnă că Areva SA și New Areva nu vor mai avea nicio legătură de capital cu New Areva NP după finalizarea planului de restructurare notificat;

                              (b)

                              în timpul perioadei de restructurare, grupul Areva nu crește capacitatea uzinei Georges Besse II, cu excepția achiziționării și a instalării de centrifuge prevăzute în acordurile sale existente […];

                              (c)

                              Areva SA nu desfășoară alte activități decât cele prevăzute în mod explicit în planul de restructurare notificat Comisiei;

                              (d)

                              în timpul perioadei de restructurare, New Areva NP sub controlul EDF și New Areva nu sunt incluse în niciun parteneriat strategic sau alt acord-cadru care prevede o cooperare comercială cu scopul de a favoriza New Areva în situațiile în care New Areva NP ar dori să propună unui client o ofertă integrată cu un furnizor de materii nucleare, pe piețele definite în considerentele 344 și 347 – furnizare de ansambluri de combustibil și construire de noi reactori. Acest angajament nu împiedică New Areva și New Areva NP să formuleze oferte comune, cu condiția ca New Areva să fi fost selectată pe baza unor criterii comerciale și tehnice;

                              (e)

                              în timpul perioadei de restructurare, grupul Areva (Areva SA și New Areva) și întreprinderile aflate sub controlul său nu vor achiziționa, direct sau indirect, participații în orice întreprindere care nu este deja sub controlul său, cu excepția proiectelor menționate în considerentul 390. Acest angajament nu se aplică în cazul achizițiilor de participații efectuate de New Areva și întreprinderile controlate direct sau indirect de aceasta în scopul gestionării financiare (i) a fondurilor pentru dezafectare pe care grupul Areva este obligat să le gestioneze în conformitate cu o obligație juridică sau statutară; (ii) a fondurilor de pensii ale personalului grupului Areva; (iii) a plasamentelor de lichidități;

                              (f)

                              grupul Areva (Areva SA și New Areva) nu va prezenta sprijinul de care beneficiază drept un avantaj concurențial atunci când își comercializează produsele și serviciile.

            7.   CONCLUZII

                  (404)

                  Subscrierea statului francez la majorările de capital ale Areva SA și New Areva constituie un ajutor de stat pentru restructurare în valoare de 4,5 miliarde EUR.

                  (405)

                  Acest ajutor va fi conform cu criteriile enunțate în orientări și, prin urmare, va fi compatibil cu piața internă în cazul în care va putea fi constatată existența unei contribuții proprii reale și efective cel puțin egală cu jumătate din costurile de restructurare, și anume în momentul eliminării condițiilor suspensive identificate în considerentul 318 și enunțate la articolul 2 din prezenta decizie.

                  (406)

                  Prin urmare, ajutorul nu poate fi pus în aplicare înainte ca cele două condiții să fie îndeplinite,

            ADOPTĂ PREZENTA DECIZIE:
      Articolul 1
      Ajutorul de stat pe care Franța intenționează să îl pună în aplicare în favoarea grupului Areva pentru o sumă de 4,5 miliarde EUR este compatibil cu piața internă în temeiul articolului 107 alineatul (3) din Tratatul privind funcționarea Uniunii Europene, în condițiile prevăzute la articolul 2 din prezenta decizie.
      Articolul 2
      Punerea în aplicare a ajutorului la care se face referire la articolul 1 din prezenta decizie este condiționată de obținerea:

                  (a)

                  concluziei ASN cu privire la rezultatele programului de justificare în ceea ce privește problema segregării carbonului identificată în piesele cuvei reactorului EPR din cadrul proiectului Flamanville 3, fără a se ridica semne de întrebare privind buna funcționare a pieselor cuvei ca urmare a acestei segregări sau, alternativ, a unei decizii a EDF, notificată grupului Areva în vederea cesionării New Areva NP, de a elimina clauza suspensivă referitoare la reactorul EPR din cadrul proiectului Flamanville 3 în ceea ce privește segregarea carbonului identificată în piesele cuvei acestui reactor;

                  (b)

                  autorizării de către Comisie a operațiunii de concentrare între EDF și New Areva NP.

            Articolul 3
      (1)   Planul de restructurare a grupului Areva, astfel cum a fost comunicat de Franța, este pus în aplicare integral.
      (2)   Franța pune la dispoziția Comisiei rapoarte semestriale cu privire la punerea corectă în aplicare a planului de restructurare, cu privire la poziția grupului Areva pe piețele pe care acesta își desfășoară activitatea, precum și la respectarea angajamentelor asumate de Franța în cadrul prezentei decizii. Rapoartele în cauză sunt furnizate pe parcursul întregii perioade de restructurare, începând cu data notificării prezentei decizii. Primul raport va trebui să fie prezentat Comisiei în termen de șase luni de la data notificării prezentei decizii.
      (3)   Franța informează Comisia de îndată ce are loc unul dintre cele două evenimente menționate la articolul 2 litera (a) din prezenta decizie.
      Articolul 4
      Prezenta decizie se adresează Republicii Franceze.

         Adoptată la Bruxelles, 10 ianuarie 2017.

               Pentru Comisie

            Margrethe VESTAGER

               Membru al Comisiei

         (1)  JO C 301, 19.8.2016, p. 2.

         (2)  A se vedea nota de subsol 1.

         (3)  Această entitate este descrisă în considerentul 33 al prezentei decizii.

         (4)  Combustibilul uzat descărcat dintr-un reactor nuclear conține 94 % până la 95 % uraniu (sărăcit) și 1 % plutoniu, ambele elemente reciclabile în combustibil „nou” pentru centrale nucleare, sub formă de MOX („Mixed Oxyde Fuel”).

         (5)  În urma deciziei, termenul „activitate legată de reactori” înglobează, în absența unei indicații contrare, și ansamblurile de combustibil.

         (6)  Având în vedere cesionarea acestora pe termen scurt, activitățile Areva NP, Areva TA și Canberra nu au fost consolidate în cifra de afaceri a grupului Areva în 2015.

         (7)  Estimare efectuată la sfârșitul anului 2015.

         (*1)  Informații confidențiale.

         (8)  Denumită „Provisional Take Over Date” în acord. Aceasta este data la care, odată atinse condițiile de disponibilitate și de performanță prevăzute în contract, centrala este recepționată și este pusă în funcțiune de către client.

         (9)  „Delimitarea” este o operațiune al cărei scop este de a separa de o societate care va fi cesionată activele sau activitățile care nu fac parte din domeniul de aplicare a cesiunii și, dacă este cazul, de a furniza acestora o autonomie juridică și operațională pe care nu o aveau până la acel moment. […].

         (10)  De exemplu, grupul Areva s-a angajat să își modernizeze instalațiile de conversie și de îmbogățire, Comurhex II și Georges Besse II.

         (11)  Această cifră se referă la datoria brută a grupului Areva, și anume fără a lua în considerare numerarul disponibil pe termen scurt.

         (12)  […].

         (13)  A se vedea comunicatele de presă ale EDF și ale grupului Areva, din 13 aprilie 2016: www.edf.fr/groupe-edf/espaces-dedies/medias/tous-les-communiques-de-presse/epr-de-flamanville-etat-d-avancement-du-programme-d-essais-de-la-cuve și www.areva.com/FR/actualites-10753/epr-de-flamanville-etat-d-avancement-du-programme-d-essais-de-la-cuve.html

         (14)  Astfel, în conformitate cu calculele efectuate de grupul Areva și de autoritățile franceze, New Areva va dispune, la sfârșitul anului 2019, de o rată S&P datorie netă/EBE egală cu […] și de o rată S&P flux de numerar operațional/datorie netă de […].

         (15)  Detaliile privind costurile și caracterul adecvat al cuantumului ajutorului pentru acoperirea acestora sunt analizate în secțiunea 5.2.3.2 din prezenta decizie.

         (16)  JO C 249, 31.7.2014, p. 1.

         (17)  […].

         (18)  A se vedea, de exemplu, Decizia (UE) 2016/2068 a Comisiei din 29 iulie 2013 privind ajutorul de stat SA.35611 (13/C) pe care Franța intenționează să îl pună în aplicare în favoarea grupului PSA Peugeot Citroën SA (JO L 325, 30.11.2016, p. 1).

         (19)  Decizia (UE) 2015/119 a Comisiei din 29 iulie 2014 privind ajutorul de stat SA.36874 (2013/C) (ex 2013/N) pe care Polonia intenționează să îl pună în aplicare pentru LOT Polish Airlines S.A., precum și privind măsura SA.36752 (2014/NN) (ex 2013/CP) pusă în aplicare de Polonia pentru LOT Polish Airlines S.A., considerentul 269 (JO L 25, 30.1.2015, p. 1); Decizia 2012/397/UE a Comisiei din 24 octombrie 2011 privind Ajutorul de stat SA 32600 (2011/C) – Franța – Ajutor acordat de SNCF pentru restructurarea SeaFrance SA, considerentul 155 (JO L 195, 21.7.2012, p. 1).

         (20)  Orientările, punctul 87 (sublinierea aparține autorităților franceze).

         (21)  Decizia 2009/174/CE a Comisiei din 21 octombrie 2008 privind măsura C 35/04 implementată de Ungaria pentru Postabank și Takarékpénztár Rt./Erste Bank Hungary Nyrt., considerentul 57 (JO L 62, 6.3.2009, p. 14); Decizia 2008/214/CE a Comisiei din 18 iulie 2007 privind ajutorul de stat C 27/04 acordat de Republica Cehă în favoarea GE Capital Bank a.s. și GE Capital International Holdings Corporation, SUA, considerentul 86 (JO L 67, 11.3.2008, p. 3).

         (22)  Decizia 2014/189/UE a Comisiei din 28 decembrie 2012 privind ajutorul de stat SA.33760 (12/N-2, 11/C, 11/N); SA.33763 (12/N-2, 11/C, 11/N); SA.33764 (12/N-2, 11/C, 11/N); SA.30521 (MC 2/10); SA.26653 (C9/09); SA.34925 (12/N-2, 12/C, 12/N); SA.34927 (12/N-2, 12/C, 12/N); SA.34928 (12/N-2, 12/C, 12/N) pus în aplicare de Regatul Belgiei, Republica Franceză și Marele Ducat al Luxemburgului în favoarea Dexia, DBB/Belfius și DMA, considerentul 213 (JO L 110, 12.4.2014, p. 1).

         (23)  A se vedea, în special, Decizia Comisiei din 19 septembrie 2006 în cazul M.4153, Toshiba/Westinghouse, considerentele 37-50.

         (24)  Hotărârea Curții din 5 iunie 2012, Comisia/EDF, C-124/10 P, ECLI:UE:C:2012:318, punctele 84 și 104.

         (25)  „Earnings before interest, taxes, depreciation and amortisation”, adică rezultatul operațional înainte de dobânzi, taxe, depreciere și amortizare

         (26)  Decizia (UE) 2016/154 a Comisiei din 22 iulie 2015 privind ajutorul de stat SA.13869 (C 68/2002) (ex NN 80/2002) – Reclasarea drept capital a provizioanelor contabile scutite de plata impozitelor pentru reînnoirea rețelei de alimentare generală pus în aplicare de Franța în favoarea EDF, considerentele 182-189 (JO L 34, 10.2.2016, p. 152). A se vedea, de asemenea, Hotărârea Tribunalului din 3 iulie 2014, Regatul Spaniei, Ciudad de la Luz SAU și Sociedad Proyectos Temáticos de la Comunidad Valenciana, SAU/Comisia, T-319/12, ECLI:EU:T:2014:604, punctele 48-66.

         (27)  A se vedea, în special, articolele 1, 2 și 52 din Tratatul Euratom.

         (28)  A se vedea Decizia 2005/407/CE a Comisiei din 22 septembrie 2004 privind ajutorul de stat pe care Regatul Unit intenționează să îl pună în aplicare în favoarea British Energy plc (JO L 142, 6.6.2005, p. 26) și Decizia (UE) 2015/658 a Comisiei din 8 octombrie 2014 privind ajutorul de stat SA.34947 (2013/C) (ex 2013/N) pe care Regatul Unit intenționează să îl pună în aplicare pentru sprijin în favoarea centralei nucleare Hinkley Point C (JO L 109, 28.4.2015, p. 44).

         (29)  Cotele de piață sunt cele estimate de grupul Areva.

         (30)  A se vedea, de exemplu, previziunile firmei de consultanță UxC, incluse în notificare.

         (31)  A se vedea considerentul 147.

         (32)  2,5 miliarde EUR pentru 100 % din capitalul New Areva NP și 60 de milioane EUR pentru vânzarea Adwen.

         (33)  SPA încheiat de EDF și grupul Areva prevede că prețul de 2,5 miliarde EUR va putea fi revizuit ascendent dacă New Areva NP va atinge anumite obiective, cum ar fi o reducere a nevoii sale de fonduri de rulment la data realizării sau o țintă EBITDA predefinită în 2019. Autoritățile franceze se așteaptă ca situația New Areva NP la data încheierii tranzacției și, ulterior, în 2019 să antreneze activarea acestor clauze de reajustare și să conducă la plata unui supliment al prețului total de [200700 de milioane] EUR.

         (34)  Acest raționament se întemeiază pe ipoteza că vânzarea New Areva NP către EDF va avea loc în conformitate cu termenii din SPA încheiat la 15 noiembrie 2016.

         (35)  Venitul obținut din vânzarea Areva TA nu este înregistrat în planul de lichiditate al Areva SA, întrucât efectul acestuia este neutru în ceea ce privește fluxul de lichidități, în măsura în care acesta va rambursa în mod direct cele [0-1 miliarde] EUR reprezentând avansurile pentru clienți pe care grupul Areva le-a mobilizat prin intermediul Areva TA.

         (36)  http://www.areva.com/EN/news-10858/olkiluoto-3-epr-new-milestones-achieved.html

         (37)  Fie suma de 3,4 miliarde EUR reprezentând datoria bancară, [0-1 miliarde] EUR, costuri și provizioane referitoare la activitățile care urmează să fie cesionate, și [0,5-1,5 miliarde] EUR, fluxuri de numerar operaționale negative legate de finalizarea OL3 (cu excepția riscului juridic). […].

         (38)  În funcție de faptul dacă prețul suplimentar pentru New Areva NP este sau nu plătit.

         (39)  Acest lucru este valabil, de exemplu, pentru orice indemnizație pe care grupul Areva, în calitate de membru al consorțiului, ar trebui să o plătească către TVO după pronunțarea sentinței de către tribunalul arbitral, această sentință neaducând atingere […].

         (40)  Directiva 2009/71/Euratom a Consiliului din 25 iunie 2009 de instituire a unui cadru comunitar pentru securitatea nucleară a instalațiilor nucleare (JO L 172, 2.7.2009, p. 18).

         (41)  Directiva 2014/87/Euratom a Consiliului din 8 iulie 2014 de modificare a Directivei 2009/71/Euratom de instituire a unui cadru comunitar pentru securitatea nucleară a instalațiilor nucleare (JO L 219, 25.7.2014, p. 42).

         (42)  Lungimea acestor intervale explică faptul că vânzarea New Areva NP către EDF nu poate avea loc înainte de sfârșitul anului 2017, și anume după o examinare de aproximativ un an și jumătate – intervalul a putut fi scurtat în speță, având în vedere faptul că EDF și grupul Areva, fiind deja operatori ai unor instalații nucleare de bază din Franța, sunt bine cunoscuți de către ANS, ceea ce nu ar fi cazul pentru un alt cumpărător potențial.

         (43)  A se vedea articolul 4 din Decretul nr. 2007-1557 din 2 noiembrie 2007 privind instalațiile nucleare de bază și controlul, în materie de siguranță nucleară, al transportului de substanțe radioactive.

         (44)  Pe baza unor date extrase din conturile pentru 2014 publicate de grupul Areva: Excedent brut de exploatare de 711 milioane EUR și îndatorare netă de 5,8 miliarde EUR.

         (45)  Diferența dintre cele două sume se datorează prețului suplimentar, care ar putea fi plătit de EDF pentru achiziționarea New Areva NP, în anumite condiții.

         (46)  Acționarii minoritari sunt, în ordinea descrescătoare a importanței, KIA (Kuwait Investment Authority) (5 %), Public (4 %), EDF (2 %), angajați (1 %), Total (1 %) și Areva (< 1 %).

         (47)  Eurodif este filiala grupului Areva responsabilă de activitatea de conversie.

         (48)  A se vedea, de exemplu, Decizia (UE) 2016/2068.

         (49)  Regulamentul (CE) nr. 139/2004 al Consiliului din 20 ianuarie 2004 privind controlul concentrărilor economice între întreprinderi [Regulamentul (CE) privind concentrările economice] (JO L 24, 29.1.2004, p. 1).

         (50)  În special: Areva TA, Canberra, Adwen, Elta.

         (51)  Aceste filiale reprezintă, împreună, aproximativ 5 % din bilanțul grupului Areva dinainte de restructurare și o mică parte din cifra sa de afaceri, în timp ce ajutorul de stat avut în vedere reprezintă aproape 20 % din bilanțul la 31 decembrie 2015 și, pentru o jumătate de an, cifra de afaceri dinaintea restructurării.

         (52)  Exercițiul de evaluare a Areva NP de către Société Générale, ianuarie 2016.

         (53)  Doar proiectul OL3, cap de serie al tehnologiei EPR, este la originea a aproximativ 5,5 miliarde EUR de pierderi finale.

         (54)  Exercițiul de evaluare a Areva NP de către Société Générale, ianuarie 2016.

         (55)  În decembrie 2016, Urenco putea să se bazeze pe un rating BBB+ (S&P).

         (56)  Cotele de piață sunt cele estimate de grupul Areva.

         (57)  Cotele de piață sunt cele estimate de grupul Areva.

         (58)  CNNC și Centrus (ex Usec) dispun fiecare de o cotă de piață de aproximativ [0-20] %, cu precizarea că Centrus nu mai acționează decât în calitate de comerciant, și nu de producător. Cotele de piață sunt cele estimate de grupul Areva.

         (59)  Cota de piață este cea estimată de către grupul Areva.

         (60)  JO C 198, 27.6.2014, p. 30.